
Indledning 


I april 1901 skulle den nye, endnu ukronede, britiske konge 
Edward VII have aflagt besøg i København sammen med sin 
danske dronning Alexandra. Det endte med at besøget blev 
aflyst, og at kun Alexandra kom på en privat visit." Men in- 
den da var der opstået den tanke at invitere nogle engelske 
studerende til Danmark; en komité blev nedsat med filosof- 
fen Harald Høffding som formand og forskellige studenter- 
organisationer blev indbudt til at medvirke, heriblandt Stu- 
denterforeningen. På en ekstraordinær generalforsamling 
den 2. marts anbefalede ledende senior Steinthal planen un- 
der henvisning til hvor vigtigt det var for os at have kontak- 
ter med større lande — ikke mindst England.? 

Planen blev dog mødt med et bredt spektrum af indven- 
dinger. Var England nu også den rigtige større nation at tage 
kontakt til? Andre forsikrede om deres respekt for England 
og dets kommercielle dygtighed, men netop derfor var der 
risiko for at det var „handelsstanden“ der ville komme til at 
sætte sit præg på hele arrangementet, og det kunne ikke ac- 
cepteres; man kunne med sindsro overlade den tvivlsomme 
ære til konkurrenterne i Studentersamfundet. Det var også 
uheldigt at besøget faldt sammen med 100-året for 1801 
(hvad der jo åbenbart ikke ville have generet kongeparret), og 
at det kunne misforstås af sønderjyderne at man her under 
Boerkrigen så åbenlyst demonstrerede sympati for England. 
Glemmes måtte det heller ikke at de færreste danske studen- 
ter overhovedet var interesseret i England, endsige kunne 
tale engelsk. 

Forslaget faldt med et brag, men der var investeret så me- 

gen akademisk prestige i planen at man ikke kunne lade det 
blive ved det. Otto Jespersen, der i 1893 var blevet den første 
professor i engelsk ved Københavns Universitet, meldte sig 
ind i Studenterforeningen med det ene formål at få sagen 
taget op igen, hvad den da også blev på endnu en ekstraordi- 
nær generalforsamling — ironisk nok netop den 2. april, års- 
dagen for Slaget på Reden. Her blev det tunge skyts rullet ud 
for at vende stemningen. Professor Lütken fra Polyteknisk 
Læreanstalt indrømmede at der var sprogvanskeligheder 
(kun 10% af de studerende kunne tale engelsk, mente han), 
men det var vel også nok til at vise de engelske gæster rundt, 
og i øvrigt kunne det måske få os til at indse at vi måtte lære 
sproget; Lütken citerede her en (unavngiven) tysk professor 
for „at engelsk er og end mere vil blive det videnskabelige 
verdenssprog“.? Historikeren Kristian Erslev vedgik at han 
ikke talte engelsk, men danskerne havde behov for at lære 
England og englænderne at kende og skabe en modvægt til 
indflydelsen fra fransk og især tysk åndsliv. — Endelig satte 
Otto Jespersen trumf på og talte varmt om englænderne og 
deres „tilgængelighed“: 


England er en verdensnation og interesserer sig som så- 
dan for andre nationer, medens vi er snæversynede og 
derfor risikerer at blive distanceret. Og mens vi kun ken- 
der lidt til verden, kender englænderne grumme meget til 
den. De kender mere til Danmark end vi til dem.4 


Det har muligvis ikke gavnet sagen at Lütken kom fra en in- 
stitution hvis studerende foreningen nægtede at optage som 
medlemmer, eller at Jespersen var tæt knyttet til Studenter- 
samfundet og den akademiske venstrefløj. Under alle om- 
stændigheder faldt forslaget igen, omend med den snævrest 
mulige margin: 122 stemte mod, 121 for.5 

Denne episode er på mange måder symptomatisk for den 
danske elites forhold til Storbritannien omkring århundred- 
skiftet. Man kender ikke meget til landet, og måske på grund 
af dette ukendskab nærer man så en vis uvilje mod det. Man 
associerer det med handel og penge og betvivler derfor at det 
kan have interesse som kulturnation. Englænderne er rige, 
snobbede og utilgængelige. Man er også betænkelig ved at 
sympatitilkendegivelser kan tolkes forkert — ikke blot af ty- 
skerne, men også, i hvert fald i den specielle situation under 
Boerkrigen, af de danske sønderjyder! Sidst men ikke mindst 
er man sig bevidst ikke at beherske sproget. 

Få måneder senere kom systemskiftet, og man var på det- 
te tidspunkt allerede i fuld gang med at forberede loven om 
højere almenskoler af 1903, som skulle gøre engelsk til et af 
gymnasiets hovedfag. Men indtil da kunne man altså blive 
dansk student uden at have haft engelsk, og skønt de fleste 
faktisk benyttede sig af den mulighed de fra 1871 havde haft 
for at læse faget i de to øverste klasser, kom de fleste ikke ud 
med andet end kendskab til elementær grammatik og kaptajn 
Marryats romaner. 

Om dette handler mit essay, som falder i to dele. Første del 
diskuterer i brede træk hvordan Danmark — eller det dannede 
mindretal der udgjorde opinionen — prøvede at navigere mel- 
lem de europæiske stater og kulturer efter 1864, og især hvad 
det var for faktorer der gjorde at man kun med forbehold 
valgte England som mønster, hvad der ellers syntes nærlig- 
gende i betragtning af de tætte økonomiske forbindelser. At 
Danmark på mange måder tog det engelske liberale samfund 
til forbillede, er naturligvis ubestrideligt. Mellem 1801 og 
1901 afskaffedes således lavs- og købstadsprivilegier til for- 
del for en liberal markedsøkonomi; indførtes en demokratisk 
forfatning med parlamentarisme; udvikledes et samfund med 
grundlæggende frihedsrettigheder, heriblandt en fri presse; 

kort sagt, hvor Danmark måske i 1801 kunne siges at have 
haft en samfundstype der lå tættere på Rusland end på Eng- 
land, var det modsatte klart tilfældet i 1901. Men ved siden af 
denne principielle anerkendelse af den engelske samfunds- 
types overlegenhed var der ting man fandt negative, som fx 
den imperiale rolle, og andre man ikke ønskede at efterligne, 
såsom bondesamfundets opløsning, industrialismens gaben- 
de sociale kløft mellem rig og fattig og kommercialismens 
dominans. Man ønskede at engelsk civilisation skulle hjælpe 
Danmark med at modernisere, men ikke så langt at Danmark 
blev til et samfund af den type man havde for øje på den an- 
den side af Nordsøen — Alexander Foss’ vision i 1912 om 
Danmark som et industrisamfund blev afvist fra alle sider. 
Danmark ønskede ikke, eller hævdede i det mindste ikke at 
ønske, den engelske model hverken for moderniseringen af 
landbruget, forfatningen eller den sociale udvikling. På man- 
ge måder var der tale om en parallel til det sidste halve år- 
hundredes indflydelse fra USA, hvor man har betonet sin 
uvilje mod „amerikaniseringen“ af samfundet, samtidig med 
at samlebåndet, forbrugsgoderne og reklamerne blev accep- 
teret som nødvendige komponenter i en livsstil man reelt 
ikke ville være foruden. 

Anden del er mere specifik og kildenær. Her undersøger 
jeg baggrunden for at engelsk med skolereformen i 1903 gik 
fra at have været et marginaliseret valgfag til at blive et ho- 
vedfag i det danske gymnasium — hvad var argumenterne for 
at holde det ude, hvorfor indførte man det da man gjorde, og 
blev det den succes man havde ventet? Denne debat blev i høj 
grad ført ud fra en pædagogisk ideologi der hævdede at et 
sprogs praktiske nytte ikke havde noget at gøre med dets 
plads i skolen — ja, i tilfældet engelsk, der længe blev fradømt 
kulturel værdi og betragtet som et rent handelssprog, talte 
det direkte imod at optage det i læseplanen. Da det endelig 

blev anerkendt som et kultursprog, var det på den klassiske 
dannelses præmisser: dets litteratur blev nu betragtet som 
»åndsækvivalent” med græsk og latin. Engelsk var således 
ligesom dansk nyhumanismens ,trojanske hest” i skolesy- 
stemet, og de mere moderne og praktiske sider af faget (tale- 
færdighed, amerikansk litteratur) blev nedtonet, hvad der 
gav faget store problemer med dets identitet. 

Dette essay er en udløber af et projekt, jeg har arbejdet på 
i nogle år; et par prøveballoner er sendt op i forskellige sam- 
menhænge, og det er tanken at projektet skal munde ud i en 
større afhandling.” Jeg er Studier fra Sprog- og Oldtidsforsk- 
ning meget taknemlig for at have givet mig denne mulighed 
for at præsentere nogle af mine tanker og ideer i mere udfol- 
det form. Tilfældigt, men ganske passende, udkommer denne 
bog i 2003, hundrede år efter den reform der indførte det ny- 
sproglige gymnasium — og netop som det politiske system er 
barslet med endnu en reform. Forhåbentlig kan de følgende 
sider bidrage til at give debatten historisk perspektiv. 

Endelig tak til professor emeritus Vagn Skovgaard-Peter- 
sen (Danmarks Pædagogiske Universitet) og professor Min- 
na Skafte Jensen (Syddansk Universitet), som læste manu- 
skriptet igennem og kom med mange forslag til forbedringer. 


TI 

Småstatsidentitet og modbilleder: 
Danmark mellem stater og kulturer 
efter 1864 


Det er i de senere år blevet almindeligt at sammenkæde op- 
komsten af en dansk national identitet med krigene mod „ty- 
skerne” i 1848-49 og 1864 ud fra den udbredte antagelse — 
der ikke mindst skyldes indflydelsen fra Edward Saids Orien- 
talism og Benedict Andersons Imagined Communities — at 
en identitet er et ,,forestillet fællesskab” der dannes gennem 
modsætninger, dvs. at man bruger mod- eller fjendebilleder 
til at definere sig selv. Der var dog mindst to markante svag- 
heder ved teorien om hvordan national identitet dannes gen- 
nem et modbillede (,,the Other”): for det første kunne dette 
modbillede skifte (i Danmarks tilfælde fra Sverige over Eng- 
land til Tyskland), for det andet kunne der være tale om flere 
modbilleder på én gang (som i Danmark efter 1864, hvor der 
formuleres begrundelser for det danskes afgørende forskel- 
lighed fra både det tyske, det franske og det engelske).7 
Denne socialkonstruktivistiske tolkning blev sat i stedet 
for den traditionelle „primordialistiske“, der hævdede at den 
nationale identitet, „danskhedsfølelsen“, så at sige var med- 
født og gik tilbage til de tidligste tider; det mente primor- 
dialismen i øvrigt også det dansk-tyske fjendskab gjorde, blot 
betragtede man anti-tyskheden som afledt af danskheden, 
ikke omvendt. Men primordialismen var — hævdede om- 
vendt ,,konstruktivisterne” — jo netop blevet til i tiden om- 
kring de identitetsskabende krige og var herfra gået ind i hi- 
storievidenskaben, der fik sit folkelige og akademiske gen- 

nembrud i denne periode. Trods al senere faglig kritik af op- 
fattelsen, beherskede den længe historiebøgerne: dansk iden- 
titet gik i hvert fald tilbage til Gorm den Gamle, og tyskerne 
havde altid været vores arvefjender. 

Den store Dansk Identitetshistorie (1992 ff.) rummede 
udfordringer til begge fortolkninger. I udgiveren Ole Feld- 
bæks autoritative bidrag accepterede han ganske vist den 
konstruktivistiske tanke, men flyttede tidspunktet tilbage til 
tiden omkring Indfødsretsloven i 1776: det var udfordringen 
fra det stærke islæt af tysktalende forfattere og bureaukrater 
i det bikulturelle danske monarki der havde udløst de første 
eksplicitte formuleringer af dansk identitet. Dette var ganske 
vidtrækkende i sine konsekvenser, for det ville placere den 
danske nationale identitet før den franske revolution, hvor 
der ellers havde været konsensus om at det netop var reaktio- 
nerne på denne i Mellem- og Sydeuropa der havde udløst en 
national modreaktion. 

Samtidig indeholdt værket et bidrag af Harald Ilsøe om 
tiden før 1700, som i virkeligheden sprængte den konstrukti- 
vistiske tese. Ilsøe mente nemlig at kunne eftervise en række 
eksempler på tidligere dansk nationalfølelse, som i hvert fald 
helt overvejende var en konsekvens af fjendskabet og de sta- 
dige krige med Sverige. Dermed var Ilsøe på linje med for- 
skere som Anthony Smith og Adrian Hastings, som har prø- 
vet at finde en middelvej mellem primordialismens excesser 
(hvor de første rensdyrjægere ses som tidlige ,,danskere”) og 
konstruktivismens afvisning af enhver national identitet før 
1800.” 

Også krigene mod Sverige og England bidrog til at for- 
mulere en dansk identitet, om end ikke en moderne national- 
følelse. I den tidligste periode involverede denne identitet 
kun snævre grupper (gejstlighed og adel); først med udvik- 
lingen af demokratiet og velfærdsstaten blev det muligt for 

alle klasser at identificere sig med danskheden.” Men cen- 
trale identitetsdokumenter som Vedels Saxo-oversættelse og 
Huitfeldts krønike havde faktisk en ganske bred læserkreds, 
og appeller til det brede folks danskhed blev, som Ilsøe viser, 
benyttet under svenskekrigene (med hvilken succes ved vi 
dog meget lidt om). Den nationale identitet var hverken så 
inklusiv eller så selvfølgelig som senere; den kunne lettere 
støde sammen med eller overlejres af andre identiteter. 

Hverken før eller efter 1864 blev dansk identitet defineret 
alene i modsætning til Tyskland. Efter 1864 kan der argu- 
menteres for at Danmark, der fra at have været en sammen- 
sat, multinational statsdannelse nu var blevet en ren natio- 
nalstat (med genforeningen 1920 som en sidste korrektion), 
fik sin nye identitet dannet i et krydsfelt af flere stater og 
kulturer og i kampen for en ny kulturel og politisk oriente- 
ring. Først og fremmest drejede nyorienteringen sig om at 
etablere sig i forhold til de tre politiske og kulturelle stor- 
magter — Tyskland, Frankrig og England. 

Naturligvis kendte man også andre europæiske lande end 
disse. Ser vi på tre (tilfældigt udvalgte) litterære værker mel- 
lem 1670 og 1870 der har anledning til at nævne en række 
lande, er det de samme 4-5 der optræder udover de tre store 
samt de nordiske riger: o. 1670 Spanien, Holland, Polen og 
Italien i Anders Bordings Den danske Mercurius; o. 1770 er 
Rusland føjet tili Johan Herman Wessels digt ,,Braadne Kar i 
alle Lande”; og o. 1845 har Fr. Paludan-Müller i Adam Homo 
de samme lande som Wessel, dog minus Holland.” Omkring 
1870 havde danskerne af disse andre lande formentlig kun 
klare og udbredte forestillinger om Italien og Rusland, og in- 
gen af dem udgjorde et reelt alternativ til de tre stormagter, 
hverken kulturelt eller politisk. 

Italien var et yndet rejsemål for både aristokrater, intellektu- 
elle og kunstnere; og en dannet dansker har o. 1870 sikkert 
haft et ganske prægnant, om ikke nødvendigvis præcist, bil- 
lede af Italien. Men det var klimaet, folkelivet og de klassiske 
ruiner der trak; det moderne Italien inspirerede hverken kul- 
turelt eller politisk. Italiensk havde tidligere været del af den 
ideelle aristokratiske dannelse, og endnu i 1780 undervises 
der i italiensk ved hofpræst Christianis institut i København. 
Men som internationalt sprog var det o. 1870 naturligvis for- 
længst overhalet af fransk.” 

Danmark havde tætte dynastiske forbindelser med Rus- 
land sidst i 1800-tallet, og adskillige danskere emigrerede 
dertil og gjorde karriere. Frygten for hvad den uberegnelige 
kolos kunne finde på, plagede danske udenrigsministre op til 
1914. Men der var næppe uden for snævre hof- og adelskred- 
se nogen der så Rusland som et muligt forbillede, og den kul- 
turelle indflydelse var, med undtagelse naturligvis af de store 
forfattere, temmelig ringe. Hvad skolen angår, blev russisk 
foreslået som gymnasiefag af sprogforskeren Holger Peder- 
sen i 1916 — for så vidt et interessant vidnesbyrd om de mu- 
ligheder man så i landet, og som også lå bag forsøgene på 
at gøre København til omdrejningspunkt for handelen med 
Rusland. Men ideen blev ikke realiseret før efter 1945.” 

Alternativerne til England, når det drejede sig om efter 
1864 at finde (en eller flere) politiske allierede og (et eller 
flere) kulturelle forbilleder, var altså tre: Tyskland, Frankrig 
og national isolation (evt. suppleret med skandinavisme.) 
Disse tre alternativer skal kort præsenteres før Englandsbil- 
ledet præsenteres i detaljer. 

Alternativer til England 


Tyskland 

Vore kulturelle og økonomiske forbindelser havde i århund- 
reder været tættest med Tyskland. Med tysk forholdt det sig 
i Danmark som med arvesynden, sagde Knud Lyne Rahbek, 
vi var født dermed. Den danske stat havde langt ind i 1800- 
tallet været tosproget. Hof- og Statskalenderen blev således 
trykt på tysk til 1801, dernæst på begge sprog og endelig ef- 
ter 1845 udelukkende på dansk. Før danske oversættelser 
forelå, blev engelske og andre udenlandske forfattere ofte 
læst i tysk oversættelse; adskillige danske forfattere skrev 
(også) på tysk for at nå et større marked. Hele fagområder 
var ensidigt påvirkede fra vor sydlige nabo, deriblandt sko- 
len. ,,Der mangler ikke meget i, at man skal kunne sige, at al 
vor Pædagogik er tysk”, sagde Kirstine Frederiksen således i 
1885 (før hun tog til USA for at rette op på dette misfor- 
hold). 

Denne kulturelle afhængighed, som gik tilbage til refor- 
mationen (og let kunne have fået endnu kraftigere konse- 
kvenser for dansk sprog og kultur, hvis ikke latin fortsat hav- 
de været det dominerende lærdomssprog"), blev fra o. 1750 
mødt med bekymring og modstand. Loven om indfødsretten 
1776 fastslog at kun de der var født i det danske monarki 
kunne få offentlige embeder. Som antydet i titlen på Ove 
Mallings nye læsebog fra 1777, Store og gode Handlinger 
udførte af Danske, Norske og Holstenere, var der dog ikke 
tale om dansk nationalisme, men om en helstatspatriotisme 
der på ingen måde udelukkede tysk, så kritikken fortsatte. En 
anmelder af Laurence Sternes Tristram Shandy mente i 1794 
at danskerne burde „læse og efterligne (hvis de endelig skal 
efterligne) det engelske Sprog noget mere”, så det danske 
sprog ikke også fremover skulle fordærves af tysk.” 

De borgerlige intellektuelle brugte i 1700-tallet kravet om 
danskhed i opgøret med det aristokrati, der opfattedes som 
tysksindet selv hvor det ikke var tysk, og hvis tyske del i øvrigt 
viste sig at have større sympati for progressive projekter som 
landboreformerne end de dansksindede godsejere.” Fra 1830'- 
erne kommer det imidlertid til konflikt mellem den danske og 
slesvig-holstenske nationalisme; i begge tilfælde er de liberale 
parat til at ofre det nationale princip for historiske krav. Det 
danske nationale demokrati etableres i snæver forbindelse 
med krigen 1848-51, og med 1864 cementeres forestillingen 
om Tyskland som Danmarks arvefjende — også historisk.” 

Den danske nationalisme forstærkede kravene om et op- 
gør med den tyske kulturs dominans, og det var noget der 
kunne samle folk af forskellig politisk observans. Da det na- 
tionalliberale hovedorgan Fædrelandet i 1845 opfordrede til 
kamp mod tysk kultur, afviste det radikale Kjøbenhavnspos- 
ten ganske vist den nationalchauvinisme der lå bag, men til- 
sluttede sig ønsket om nærmere kontakt med Frankrig og 
England, da „vor Synskreds hidtil har været formeget ind- 
skrænket til Tydskland”. En konservativt domineret komi- 
té, der samme år afgav betænkning om en reform af latin- 
skolen, indrømmede at det kunne være ønskeligt (men des- 
værre ikke praktisk muligt) at der blev undervist i både en- 
gelsk, fransk og tysk, for at „den hidtil alt for ensidige og 
udelukkende Interesse for den tydske Litteratur kan rettes“.1° 

Den kulturelle afhængighed af Tyskland blev nedtonet, og 
tyske sympatier var ilde set, som fx Karl Gjellerup måtte 
sande. De forsøg, som bl.a. Georg Brandes, Herman Bang og 
Marcus Rubin gjorde på at give danskerne en mere afbalan- 
ceret og facetteret information om Tyskland mislykkedes. 
Det kom til en indadvendthed mod det danske og nordiske; til 
dels vel fordi et klart politisk og kulturelt alternativ ikke teg- 
nede sig ude i Europa.” 

Sverige og Norden 

Ganske vist havde Danmarks (indtil 1814 Danmark-Norges) 
forhold til Sverige fra 1400-tallet til sidst i 1700-tallet først 
og fremmest været defineret ved de politiske modsætninger 
og kampen om at blive Nordens og Østersøens stormagt. 
Dansk og svensk national identitet blev opbygget gennem de 
gensidige fjendebilleder, som med et vist held blev søgt for- 
midlet til bredere befolkningsgrupper. Disse billeder udvik- 
lede sig fra generelle stereotyper (dvs. gensidig opfattelse af 
sine egne som tapre og ordholdende, af modstanderne som 
feje og upålidelige) til mere specifikke (svenskerne som tapre 
og ærlige, men enfoldige, soldater, danskerne som snu og for- 
slagne købmænd). Der kan dog mellem fjendtlighederne på- 
vises eksempler på en proto-skandinavisme, der beklager 
konflikterne og hadet og kritiserer den af krone og adel førte 
politik. De store krige ophører efter 1720, fordi stormagterne 
gennemtvinger en magtbalance i Østersøen, men erindrin- 
gen om fjendskabet kan aktiveres endnu omkring 1780 
(Ewalds „Kong Kristian” fra 1779, Gustav IIIs og J.H. Kell- 
grens opera Gustav Wasa fra 1786). Napoleonskrigene og 
Danmarks afståelse af Norge til Sverige 1814 genoplivede 
fjendebilledet, men o. 1840 kom det til en national udsoning 
— både i den liberale opposition og mellem de to kongehuse — 
som gjorde skandinavismen mulig.” 

Den kulturelle og politiske skandinavisme bundede i flere 
ting, bl.a. romantisk interesse for Nordens oldtid og fælles 
borgerligt-liberale interesser, hvor skandinavismen blev et 
belejligt dække for ellers forbudte politiske aktiviteter. Be- 
vægelsen demonstrerede ganske vist sine politiske begræns- 
ninger i 1848 og særlig i 1864. Men det omfattende praktiske 
samarbejde (herunder fra 1874 en møntunion, som dengang 
ikke skulle til folkeafstemning); det sproglige og kulturelle 
slægtskab, som ikke mindst den grundtvigianske beskæfti- 

gelse med nordisk mytologi styrkede interessen for; og den 
rigtignok overvejende illusoriske fornemmelse af at man 
sammen stod stærkere mod truslen fra Tyskland og Rusland; 
alt dette gjorde at det nordiske fællesskab i brede kredse for- 
blev en levende idé. I en situation hvor Danmark ikke læn- 
gere kunne tænke på en militær afgørelse af mellemværen- 
det med Tyskland, men i stedet gik efter at bygge „et Danne- 
virke i hver mands bryst”, havde kulturel skandinavisme en 
betydelig politisk effekt. 

Over for den nationalliberale og grundtvigske modsæt- 
ning mellem tysk/europæisk og dansk/nordisk, hvor styr- 
kelse af det ene opfattes som en svækkelse af det andet, stod 
dog en i dag overvejende glemt konservativ kritik af skandi- 
navismen, som advarede mod de farer man så i den: åndelig 
indavl, historisk nostalgi og et brud med den europæiske kul- 
tur. „Skandinaven er Menneske, før han er Skandinav“, som 
filologen og skolemanden J.N. Madvig udtrykte det i et fore- 
drag i Skandinavisk Selskab i 1844. Skygger fra fortidens 
fjendskab kunne endnu dukke op i forskellige situationer. 
Forholdet var især spændt under krisen omkring Norges 
selvstændighed 1905, hvor frygten for en deling af Danmark 
mellem Sverige og Tyskland igen dukkede op, og i presse- 
striden om dansk og svensk national identitet 1911-12. 


Frankrig 

I 1800-tallet faldt det i Danmarks lod to gange at få fælles 
fjender med Frankrig — i krigene mod England 1807-14 og 
Preussen 1864 — og dermed havne på taberens side i europæ- 
isk magtpolitik. Det førte til bitterhed mod sejrherrerne, 
uden at fremkalde nogen entydig sympati for Frankrig, som 
blev associeret med forskellige, men lige uønskede fremmede 
tankegange: revolution, katolicisme og frivolitet. Der var al- 
lerede i 1790 betænkelighed ved at have fransk på fagplanen i 

pigeskoler fordi , fransk opfordrer til letfærdighed og over- 
fladiskhed”.+ Madvig fandt at fransk diskvalificerede sig 
som hovedfag i den danske skole ved sin ufolkelige, katolske 
og „af Rhetorik gjennemtrængte” litteratur.” Henvisninger 
til fransk som et snobbet modesprog for overklassen dukker 
gentagne gange op i skoledebatten. 

Den franske indflydelse i 1700-tallet havde naturligvis 
været et bredt europæisk fænomen, som også prægede fx 
England og Tyskland (hvorfra de franske påvirkninger tit nå- 
ede Danmark). Fransk fik i løbet af 1700-tallet status som 
dannelsens og diplomatiets ubestridte verdenssprog, ligesom 
det også længe hævdede sig inden for forskellige internatio- 
nale organisationer som fx postvæsenet og statistikken (den 
danske statistiske årbog skiftede fra franske til engelske ta- 
beltekster så sent som i 1952). Det var da også disse grunde 
der normalt blev anført for at forsvare eller styrke fransks 
position i skolesystemet. Til gengæld var samkvemmet med 
Frankrig beskedent sammenlignet med England, Tyskland og 
Sverige. Som et eksempel kan det nævnes at o. 1890 var af 
den danske internationale telegramtrafik kun godt 2 % med 
Frankrig — langt efter Tyskland, England, Sverige, Norge og 
endda Rusland.” 

Politisk undgik Danmark med nød og næppe at blive in- 
volveret i den fransk-tyske krig 1870-71, og efter Frankrigs 
nederlag kunne man ikke regne med støtte herfra til at gen- 
vinde Sønderjylland. Danmark rettede i stedet ind på en for- 
sigtig neutralitetspolitik, hvor det først og fremmest gjaldt 
om at overbevise Tyskland om at Danmark i tilfælde af krig 
ikke ville være at finde mellem dets fjender. Hverken Højre 
eller Venstre havde seriøse tanker om at basere dansk uden- 
rigspolitik på en åben alliance med Storbritannien.” 


21 


Englandsbilledet i Danmark 


I 1865 behandlede folketinget et lovforslag om anlæggelse af 
en havn i Esbjerg, og det fandt et Venstre-medlem helt rigtigt 
med henblik på ,,at hævde vore Handelsinteresser og vor na- 
tionale Selvstændighed”: ikke kun ville havnen give materi- 
elle fordele, Danmark ville også 


komme i en intimere Forbindelse med et Land, hvis Folk 
er venligt stemt imod vort Folk, er nær beslægtet med os 
og elsker Friheden ligesom vort Folk, og i det mindste ikke 
hader os, som man maa sige, at det tyske Folk hader os …. 


Dette tema blev imidlertid ikke taget op af andre i debatten, 
der drejede sig om tekniske detaljer og i øvrigt endte med 
at forslaget blev henlagt — for så at blive genfremsat og ved- 
taget i 1868. Og interessen for en „intimere Forbindelse” 
med de venligtsindede englændere var der måde med; da 
Henrik Cavling i 1888 vendte hjem fra en rejse til England, 
var han eneste passager på Esbjerg-båden (,et lille fattigt 
Skib”), og fra havnen op til Esbjerg by gik turen over en plø- 
jemark.” 

Mange nye ideer og bevægelser kom dog hertil fra Eng- 
land, og på flere områder stod det som det ubestridte eksem- 
pel til efterfølgelse. Ved Københavns Universitet var de før- 
ste generationer af professorer i nationaløkonomi ubetinge- 
de tilhængere af en ren manchesterliberalisme. Danske li- 
berale brugte flittigt England som argument i kampen for 
en mere liberal økonomi og forfatning, og landet blev betrag- 
tet med respekt for dets materielle rigdom og dets rolige po- 
litiske udvikling; ikke blot havde England, i modsætning til 
Frankrig, undgået revolutioner og åben klassekamp, men 
dets politiske system rummede også passende konservative 

garantier mod demokratiske excesser. O. 1900 kom spejder- 
bevægelsen og en række sportsgrene, samt nye kulturelle 
fænomener som garden parties og five o'clock tea til Dan- 
mark, og snobberiet for Frankrig blev afløst af snobberi for 
England. Ikke mindst blev Storbritannien efter 1890 Dan- 
marks bedste kunde, som på toppen aftog 2/3 af vores sam- 
lede eksport. 

Men samtidig var der, som diskuteret i indledningen, en 
fundamental ambivalens. Igen og igen viste det sig at anskuet 
på nærmere hold var de formodede engelske forbilleder ikke 
slet så tiltalende eller anvendelige i dansk sammenhæng som 
man havde haft indtryk af på afstand. Det var ikke den engel- 
ske forfatning der blev forbilledet for den danske; den specia- 
liserede landbrugseksport skulle forhindre indførelsen af et 
gennemindustrialiseret samfund i Danmark; og der var både 
før, under og efter Boerkrigen betydelig modvilje mod det 
britiske imperium. Den grundlæggende tanke var at det Eng- 
land var i dag, kunne man alt efter indstilling håbe eller fryg- 
te at Danmark ville blive i morgen. På mange måder lignede 
Englands funktion i den danske debat den som USA har haft 
efter 1945: man udvalgte og fokuserede på de ideer og insti- 
tutioner man kunne bruge til støtte for sine egne synspunk- 
ter. Det betød at debattørerne kunne lægge vægt på forskel- 
lige ting eller bedømme de samme ting forskelligt — hen- 
holdsvis som forbillede og skræmmebillede — samt naturlig- 
vis ændre synspunkt over tid. 

Med England (et udtryk der som regel blev anvendt, også 
hvor man rettelig burde have talt om Storbritannien eller 
Det forenede Kongerige),;> havde der naturligvis været kul- 
turelle og politisk-dynastiske forbindelser helt tilbage til vi- 
kingetiden. I nærværende sammenhæng ligger det relevante 
skel dog nok sidst i 1600-tallet, symboliseret ved alliance- og 
handelstraktaten af 16. juli 1670.+ Genopbygningen efter 

Londons brand 1666 førte til en massiv norsk tømmereks- 
port. De norsk-engelske kontakter var i det hele taget tættere 
end de dansk-engelske, jvf. at oversættelsen af Adam Smith — 
der udkom i 1779, dvs. tre år efter originalen — reelt blev fi- 
nansieret af norske subskribenter. Der var også flere nord- 
mænd end danskere som fanger i „prisonen“ under Eng- 
landskrigene, og den kulturelle tilbagevirkning på Norge var 
større. Det var næppe tilfældigt at Wessel skosede sine 
landsmænd for at tro ,,at der fødes Mennesker / kun i Engel- 
land og her“.37 

Kendskabet til engelsk sprog var længe særdeles beske- 
dent, selv om de første lærebøger og grammatikker dukker 
op netop i 1670'erne. Fra denne tid har vi også som et kurio- 
sum et digt på engelsk, skrevet i anledning af Christian 5.s 
salving 1671 af Henrik Gerner, der som flere af tidens teolo- 
ger havde studeret i England og i øvrigt også skrev en kort 
engelsk udtalelære.» Fra 1700-tallet kom der påvirkning fra 
den engelske borgerlige kultur, bl.a. Spectator-litteraturen.* 
Den industrielle revolution vakte stor interesse og førte til 
en hel del industrispionage.+ Men relativt få danskere tog på 
studie- eller dannelsesrejse til Storbritannien.” 

Danmark indgik i løbet af 1700-tallet vekslende politiske 
alliancer, snart med Frankrig, snart med England. Man sør- 
gede dog for at holde sig neutral i de store søkrige, og det var 
den efter briternes mening lovlig kreative fortolkning af 
denne neutralitet der gjorde forholdet til Storbritannien an- 
spændt, kulminerende i Englandskrigene 1801 og 1807-14.” 

At der efter 1814 var udbredt bitterhed mod England, fin- 
des der en hel del vidnesbyrd om. Advarsler mod „i Liden- 
skabens Hede at bande og skjælde et helt Folk” antyder jo i 
sig selv stemningen.“ Historikeren E.C. Werlauff fortæller i 
sine erindringer at det kunne være farligt bare at tale spro- 
get; amerikanske søfolk blev overfaldet i København af en 

folkemængde, der tog dem for briter. „Engelskmanden — den 
forbandede tyv” var en almindelig talemåde i midten af år- 
hundredet, og Oscar Wildes moder kunne under sit besøg i 
København i 1884 konstatere at Nelson og Wellington endnu 
blev omfattet med had. 

Endnu efter 1864 huskede man altså 1807, sikkert også på 
grund af hvad man opfattede som britisk svigten og passivi- 
tet i opgørene med Tyskland. Efterhånden blegnede dog min- 
det om det engelske overfald. Den konservative skribent Jo- 
hannes Østrup, der var docent i semitisk filologi ved univer- 
sitetet, bebrejdede i 1907 danskerne at de havde en så kort 
historisk hukommelse at de ,,allerede forlængst saa fuld- 
stændig har tilgivet og glemt Bombardementet paa Køben- 
havn og Flaadens Rov i 1807”. Østrups pointe var at 1807 og 
1864 netop var fuldt sammenlignelige begivenheder, som 
burde vurderes med samme politiske kølighed for at drage 
den rette lære af dem — hvad danskerne altså efter hans me- 
ning ikke gjorde./f 

Mens den konservative Østrup prøvede at stille sig neu- 
tralt mellem England og Tyskland og plædere for en politisk 
tilnærmelse til Tyskland sammen med en kulturel tilnær- 
melse til England,” var flere radikale parat til at se 1864 som 
et mindre onde end 1807 og drage de politiske konsekvenser. 
Økonomen Marcus Rubin kritiserede således i en anmeldelse 
i 1906 at den recenserede bog var gennemsyret af den tanke 
at, med Johannes Ewalds udtryk, ,,al vor fortræd er tysk”: 


Dette er, efter min Mening, ganske uholdbar Historie … 
Danmarks største Tab var Sundprovinserne, som nu er 
Sverigs rigeste og folketætteste Landsdele … [og] Dan- 
marks største Ydmygelse var 1807, da Englænderne midt 
i Fredens Tid brændte dens Hovedstad og røvede dets 
Flaade, uden at vi da eller senere fik nogen Art af Oprejs- 

ning … i vor Tid var det os, der stolede på Sverig — og paa 
England —, men gjorde Regning uden Vært. 


Lignende synspunkter kan så sent som i 1939 findes hos hi- 
storikeren Erik Arup, som i en (uafsendt) kronik fremførte 
den samme kritik af Englands svigten og upålidelighed over 
for Danmark. Han opfordrede danskerne til at anerkende det 
legitime i et Europas forenede Stater under tysk hegemoni; 
England burde „som det internationale imperium, det er” 
skydes ud af Europa og (bogstaveligt) sejle sin egen sø. Selv 
om Arup understregede at nazisternes diktatur måtte betrag- 
tes med afsky, er det klart at synspunkter som disse måtte 
forekomme uforståelige efter 1945. Men sådanne erindrin- 
ger om de danske erfaringer med „perfidious Albion” har 
altså været levende blandt radikale realpolitikere som fx Sca- 
venius, hvem Arup i øvrigt roste for under 1. verdenskrig at 
have ført ,,en i det hele tyskvenlig udenrigspolitik paa trods 
af hele det danske folks tyskfjendtlige indstilling”. 

Logisk set burde danskerne måske hade tyskerne efter 
1864 og i stedet knytte sig til briterne. Men som anført var 
det nødvendigt for Danmark ikke at provokere Tyskland po- 
litisk, et synspunkt som briterne anerkendte trods lejligheds- 
vis irritation, især efter at de o. 1900 opgav tanken om ved et 
krigsudbrud at lancere en flådeoffensiv gennem Sundet og 
Bælterne. Ligesom i 1930'erne erkendte de at de i tilfælde af 
et tysk angreb ikke ville kunne komme Danmark til hjælp. 
Danskerne måtte nøjes med at vise uforpligtende sympati 
over for briterne, fx ved besøg af britiske kongelige, politi- 
kere eller flådeeskadrer.; 

Sympatien blev dog længe dæmpet af den stormagtsad- 
færd briterne udviste. Under Boerkrigen 1899-1902 var der i 
Danmark, som i andre europæiske lande, en betydelig sym- 
pati for boerne. Krigen forekom mange en bekræftelse på at 

briterne var en stormagt af samme skuffe som Tyskland og 
Rusland, og at deres fremfærd i Irland, Indien, Egypten og nu 
Sydafrika ikke adskilte sig væsentlig fra hvad der foregik i 
Polen, Alsace eller Sønderjylland. Boernes frihedssang blev 
sunget på danske højskoler, og stemningen i det hele taget 
udviklede sig — næppe upåvirket af de tyske informations- 
kilder — i anti-engelsk retning.” På den anden side er det også 
omkring århundredskiftet at den politiske reaktion på konti- 
nentet (især Rusland og Tyskland, men også fx Dreyfus-af- 
færen i Frankrig) får Storbritannien til at fremstå som et 
mere liberalt og demokratisk forbillede; hertil bidrog også de 
britiske liberales sociale og politiske reformer efter 1906.5? 

Derimod ser det ud til at den stigende eksport af korn, 
kvæg og senere æg, smør og bacon udrettede overraskende 
lidt mht. dansk viden om, interesse i og kulturel kontakt med 
England. Trods en række forsøg på at overbevise danskerne 
om at engelsk var et kultursprog, fra Charles Bertrams The 
English Tongue Defended, and the Several Calumnies Raised 
Against it Defeated (1749) til Otto Jespersens indsats halv- 
andet århundrede senere,53 forblev man overbevist om at en- 
gelsk var et mindre raffineret sprog end tysk og fransk, og 
desuden grimt.54 

Naturligvis var man opmærksom på den stigende globale 
betydning engelsk havde som handelssprog. Det var derfor et 
problem for Oehlenschlåger da han efter sin konfirmation 
„skulde være Kiøbmand, uden Penge, uden at vide et Ord en- 
gelsk” (fordi han indtil da havde fulgt den „studerende“ un- 
dervisning i Efterslægtselskabets skole).;> Den senere bog- 
handler Otto Wroblewski var lidt heldigere; også han blev 
taget ud af skolen da han skulle i lære, men nåede da i 1842- 
43 at følge et års (ganske vist mådelig) engelskundervisning 
i øverste handelsklasse i Borgerdydskolen på Christians- 
havn. 

Engelsk var dog faktisk på dette tidspunkt ikke ubetinget 
nødvendigt, selv hvis man handlede med Storbritannien. 
Den københavnske grosserer Luis Bramsen fik ganske vist 
god brug for sit engelske da han kom til Storbritannien, men 
i det handelshus han arbejdede for herhjemme, kunne ,al 
Correspondance med England og Amerika ogsaa ... besørges 
paa Tydsk“.57 Mere overraskende er det måske at dansk også 
kunne bruges. I den tidlige fase synes det ikke at have været 
usædvanligt at købmænd der handlede på Danmark, lærte 
sig sproget. Forfatteren af En Opiumsdrankers Bekendelser, 
Thomas De Quincey, der selv kunne noget dansk (måske fra 
sin bror, der under Englandskrigene havde været fange i Vi- 
borg et års tid), vurderede i 1827 at det var der i England 
næppe tyve mennesker der kunne, „merchants excepted“, 
som han sigende tilføjede. I 1849 kom en engelsk kreatur- 
opkøber ved navn Hicks til Jylland for at etablere forret- 
ningsforbindelser her, „til hvilket Øjemeds Opnaaelse han 
havde erhvervet sig Færdighed i Landets Sprog“.5 Og selv 
efter 1890, hvor man skulle tro at engelsk ville være det na- 
turlige kommunikationssprog inden for den dansk-briti- 
ske samhandel, havde adskillige af importvirksomhederne i 
Storbritannien (nogle af dem danskejede) danske medarbej- 
dere — ligesom de i øvrigt havde engelske ansatte der kunne 
dansk, men hvis nationalitet afsløres ved at de ikke brugte 
gotisk skrift. Der synes altså ikke for eksportørerne, endsige 
producenterne, at have været noget massivt krav om at lære 
engelsk. Flere iagttagere noterede sig at landbrugseksporten 
stort set passede sig selv og at bønderne ikke behøvede inter- 
essere sig for det land de solgte til.” 

Anderledes var det selvfølgelig hvis man ville gøre karri- 
ere i Storbritannien, som ikke så få danskere gjorde omkring 
århundredskiftet. I 1901 var der ifølge den britiske statistik 
3655 danskere bosat i England, og man begyndte at bekymre 

sig om deres høje arbejdsløshed, især i London. De fleste af 
de danske erhvervsfolk man har nærmere oplysninger om — 
og det er naturligvis kun et mindretal af de udvandrede — 
havde taget realeksamen herhjemme og lærte så det eller de 
nødvendige sprog på stedet. Således rejste F.M. Krøyer Kiel- 
berg (f. 1882), der efter realeksamen havde læst på Niels 
Brock, „som de fleste unge danske Forretningsmænd … Eu- 
ropa igennem, blev et Aar her, et Aar der, bl.a. i Tyskland, og 
lærte Sprogene”. 

Men jo mere engelsk blev associeret med handel og for- 
retning, jo sværere fik det ved at slå igennem som kultur- 
sprog. Forestillingen om England som en kræmmernation, 
„a nation of shopkeepers“, var udbredt på kontinentet. Det 
interessante ved Danmark var at denne forestilling her for- 
enede folk med ellers meget forskellige synspunkter. 


Heiberg og Grundtvig 

I 1834 blev Johan Ludvig Heiberg indviklet i en polemik om- 
kring et obskurt teaterstykke han havde oversat.” Han var 
blevet afkrævet en forklaring på de betydelige ændringer 
han havde foretaget i tyskeren Tøpfers ,,Brødrene Foster” 
(der selv viste sig at være en bearbejdelse af et ældre engelsk 
stykke). Det havde imidlertid været nødvendigt at ændre, 
forklarede Heiberg, for Europas nationer havde hver deres 
særpræg og reagerede ikke ens; således 


synes Tydskland at repræsentere den lærde Stand, Spa- 
nien Geistligheden, og Frankrig Krigsstanden. Hos Tyds- 
kerne hersker Videnskaben, hos Spanierne Religionen, 
hos de Franske Æren, alle tre lutter ideale Principer, 
skjøndt af forskellig Art. Men derimod hos Englænderne 
og hos Italienerne mangler denne Idealitet; hos hine har 
den veget Pladsen for det Reelle og Nyttige, hos disse for 

Ingenting; hine repræsentere Kjøbmandsstanden, disse Le- 
diggængerne; hos Englænderne hersker derfor den stør- 
ste Travlhed, hos Italienerne il divino far niente [dvs. den 
guddommelige lediggang]. 


Nu gjaldt det for de mindre nationer og stater at de knyttede 
sig mere eller mindre tæt til de store. Derfor kunne Tøpfers 
version være god nok i Hamborg, men i København duede 
den ikke. „Hamborg tager helst Engelland til sit Mønster, og 
forholder sig dertil, som en Detailhandler til en Grosserer”, 
docerede Heiberg, og deres teaterpublikum ,er vant til at 
leve ligesaa meget i Penge-Interesser, Vexelcourser, Skibs- 
fragter, Havarier og Dispacher som vi i Tankens og Ideens 
Verden”. København var vel derimod af alle europæiske byer 
den hvor „Sandsen for det Reelle, og dermed for det Nyttige, 
det Industrielle, ja selv det i det daglige Liv Behagelige” var 
svagest udviklet. Han glædede sig nu ganske vist til at disse 
„næsten latterlige” mangler blev afhjulpet, men dog endnu 
mere over at det ikke ville ske på de højere fordringers be- 
kostning: 


… thi i Danmark er ikke Kræmmer-Aanden den hersken- 
de; den engelske Characteer er os upaatvivlelig den ufore- 
drageligste og meest antipathiske; vi sympathisere langt 
bedre med de Nationer, som ledes af ideale Principer. Det 
er følgelig rimeligt, at vi ikke i den Grad som et Kjøb- 
mandsfolk kunne interessere os for Skildringer af den ti- 
melige Velfærds lykkelige og sørgelige Omvexlinger; paa 
de mercantile Interesser kunne vi ikke lægge den Vægt, 
som enten paa de moralske eller politiske eller litterære; 
et Handelshuus, der gaaer Fallit, kan ikke i den Grad be- 
væge os, som en Stat, der opløses; en Kjøbmand, der for- 
tvivler over at han ikke kan betale sine Vexler, er ikke for 

os det Samme som en Helt, der bukker under i Kampen 
for en Idee. 


Dette ligger påfaldende tæt på Grundtvigs fundamentale 
ambivalens over for det britiske samfund. Begge mener at 
Danmark skal reformeres og moderniseres, men det skal ske 
på danske betingelser så man ikke ender i de excesser som det 
britiske samfund stod for. (Og til en vis grad allerede det 
amerikanske; Heiberg stikker til USA i En Sjæl efter Døden 
som det land ,,hvor man paa Friheds Jordbund triner / og 
ordner alt med Dampmaskiner”, og Grundtvig bruger beteg- 
nelsen ,,Kræmmer-Amerikansk” om et liberalt kapitalistisk 
demokrati). Forskellen er at hvor det danske monarki er et 
gods der drives til almenvellets bedste, er demokratierne som 
fabrikker der udelukkende drives for aktionærernes profit, 
mens arbejdskraften udnyttes og kasseres når den er ud- 
slidt. 

I „Mands Minde”, en række historiske forelæsninger som 
Grundtvig holdt i 1838, er der en tydelig spænding mellem 
accept af kraften og dynamikken i det britiske samfund på 
den ene side, og afvisning af kapitalismens og industrialis- 
mens konsekvenser på den anden: 


… selv i England, hvis virkelige Borgerfrihed i Hus, i Kir- 
ke, i Skole og i Næringsdrift jeg af mit inderste Hjærte 
ønsker hele Verden, endsige da mit Fæderneland … [er 
ikke] Folke-Lykken at ligne ved Danmarks … [England er] 
et Land, hvor hvert syvende Menneske er Tigger, og hvor 
da sikkert de fem Syvendedele er fattige … [Så] skjønt der 
er intet Land i Verden, næst Danmark, jeg nødigere vilde 
spaa ilde end England … ser jeg dog ikke, hvorledes det 
endnu en Menneske-Alder uden et stort Mirakel kan 
undgaa en Revolution, der, efter Engelskmændenes egen 

Anelse, vilde skabe ,,et Ocean af Blod”, medens jeg deri- 
mod dristig tør spaa Danmark en borgerlig Reformation 
efter Folkets Hjærte … Hvad her i mine Øjne nærmest 
gjør Udslaget, er, at England har opofret sin Bondestand, 
medens Danmark har adlet sin”. 


Grundtvig fandt det som bekendt ubilligt at man kritiserede 
ham for at udtrykke sig uklart, og teksten her er da også åben 
for flere fortolkninger.” Men det er dog mest nærliggende at 
læse ham sådan at Danmark, fordi det modsat England stadig 
er et bondesamfund, kan udvikle borgerfrihed og folkeånd 
uden de ulykkelige konsekvenser man ser hos briterne. Dan- 
mark kan få det søde uden at skulle tage det sure med. 

Det bekræftes et andet stedi Mands Minde, hvor Grundt- 
vig efter at have set den første danske dampmaskine indrøm- 
mer at nære en vis gru ved maskiner som gør mennesker 


til lutter Biting, lutter Appendixer til Maskineriet som 
Hovedsag og Grundkraft; saa selv de Engelskmænd, der 
give sig Stunder til at tænke paa andet end at gjøre alt 
hvad de har i Penge, ser med hemmelig Gru paa enhver ny 
Opfindelse og kolossalsk Anvendelse af de mekaniske 
Grundkræfter, som efterhaanden fortrænge alle de gamle 
Haandværkere og gjøre dem til blotte Redskaber i Ma- 
skin-Mesterens Haand, tankeløse Trælle i Fabrikherrens 
Gaard … [Grundtvig nødes nu ganske vist] til at beundre 
den Kæmpe-Aand, der selv i Ørken kan skabe et Paradis, 
gjøre selv Matematikken, i sig selv den dødeste og tom- 
meste af alle vore Kundskaber, til en mageløs Spore for 
levende Virksomhed … [Men han beklager] at den engel- 
ske Virksomhed stedse mere gaar ud paa, hvad man kalder 
en ren Gevinst, uden at bryde sig om Midlerne, træller for 
Øjeblikket, uden at tænke paa Fremtiden … 

På den ene side er det altså nødvendigt at folkeånden gør 
»Kæmpe-Skridt” og udretter ,,Storværker”, for om end disse 
var lutter fejltrin og vovestykker, saa er livet bedre end døden 
og „Kraften usigelig mere værd end Afmagten”. På den an- 
den side håbede Grundtvig at England snart ville indse at det 
var 


paa gale Veje, ved at ofre Mennesker i Hundredtusend-Tal 
til Maskineriet og ved at opløse sine Aands-Kræfter i arit- 
metiske Størrelser og matematiske Beregninger; og da vil 
den samme Kæmpe-Aand, som har skabt Maskinerne, og- 
saa forstaa enten at tilintetgjøre dem eller at sætte dem i 
et tjenligt og tjenerligt Forhold til Menneske-Virksom- 
hed og Menneske-Held. 


Hvordan man nu end vil fortolke Grundtvig, er det klart at 
bønderne og grundtvigianerne i praksis valgte en særlig 
„dansk vej” som ikke tog England til forbillede, så lidt som 
landboreformerne havde gjort det. Holger Begtrup, der o. 
1910 søgte at åbne det han kaldte „vinduet mod vest”, un- 
drede sig over så lidt højskolen interesserede sig for England 
(og USA, som jo hundredetusinder af danskere var udvan- 
dret til). Der kom en enkelt indsigelse fra en anden højskole- 
mand, men i alt væsentligt havde Begtrup sikkert ret, og han 
havde da heller ikke selv videre held med at få etableret vest- 
vendte kontakter. 

Også Vilhelm Beck, Indre Missions leder og Grundtvigs 
store kirkelige modstander, var parat til at glemme den hjem- 
lige strid når det gjaldt om at afvise engelsk og amerikansk 


indflydelse: 


… danskerne har længe nok levet af udenlandsk kristen- 
dom … (men) med den grundtvigske bevægelse og Indre 

Missions arbejde har kristendommen i Danmark nået 
modenhedsalderen og træder frem i danske klæder … vi 
gør bedst i at lade udland være udland og sige disse ud- 
lændinge, som stadig overrender os med deres simple el- 
ler halvsimple tale: I må hellere blive hjemme, til vi sen- 
der bud efter jer.” 


I øvrigt var fremmed teologi ikke det eneste danske kirkefolk 
skulle tage sig i agt for. Den senere grundlægger af KFUM, 
Olfert Ricard, blev før en Englandsrejse i 1900 advaret mod 
„den engelske syge” (dvs. den praktisk-kirkelige retning) og 
lovede ikke at lade sig smitte, heller ikke i verdslig hense- 
ende, ,,saa jeg herefter lader mine Bukser sy i London og spi- 


ser Marmelade om Morgenen”.& 


Georg Brandes 
Kendskabet til engelsk litteratur øgedes efterhånden gennem 
oversættelser, men det forblev længe almindeligt at læse en- 
gelsk litteratur på tysk.” Tyskland var langt mere om sig 
hvor det gjaldt kultureksport (og for den sags skyld kultur- 
import), noget som briterne måtte sande da de under 1. ver- 
denskrig bejlede til de neutrale skandinaviske lande og blev 
overrasket over den tyske kulturelle dominans.” Der var na- 
turligvis intellektuelle, politikere o.l. der lærte sig engelsk — 
eksempler er Kamma Rahbek, H.C. Ørsted, J.F. Schouw og 
Georg Brandes — men kun få etablerede en tæt kontakt.” 
Netop Georg Brandes er symptomatisk for hvordan selv 
en europæisk orienteret radikal havde noget af et blindt 
punkt hvor det gjaldt England. Det skal selvfølgelig ikke 
overses at han viede et bind af sine Hovedstrømninger til 
»Naturalismen i England” og senere skrev en stor Shake- 
speare-biografi. John Stuart Mill forblev en af hans store 
inspirationskilder; han sammenligner ham med et åndeligt 

lokomotiv og hans bøger som jernbaneskinner der, simple og 
upyntede, fører frem til målet.”? Men omvendt kunne han 
ved sit første London-besøg i 1870 ikke et ord engelsk, så 
samtalen med Mill foregik på fransk. Selv da han senere læ- 
rer engelsk, er hans udtale — som godt nok de fleste danskeres 
på denne tid — „quite dreadful“, så at de der i 1895 hørte ham 
holde en engelsk tale, hvor han forsikrede sit publikum at 
han skam læste sproget „med stor Lethed”, kunne tilgives en 
vis skepsis.” 

Det er Berlin og Tyskland, Brandes analyserer for dan- 
skerne, ikke London og England. Hans kendskab til engelsk 
litteratur var, sammenlignet med tysk og fransk, temmelig 
usystematisk; han diskuterer således aldrig engelske roma- 
ner. Og det var, som Johannes Østrup sagde, „en Undladelse, 
der er lige saa godt som et helt Program, naar Forfatteren af 
„Hovedstrømninger“ ikke behandler, ja, knap nok nævner 
Carlyle”. Heller ikke Ruskin var han videre fortrolig med.74 

På den anden side er det også tydeligt, at hvor han indtil 
ca. 1900 ikke havde megen sympati for britisk liberalisme og 
dens forestilling om — som han selv formulerer det — at alt et 
land har brug for, er parlamentarisme og frihandel, så presses 
også han efter århundredskiftet af den kontinentale politiske 
reaktion og den skærpede nationale undertrykkelse i Sønder- 
jylland i retning af større sympati for England. I 1905 fore- 
slår han endda at Danmark skal overveje nærmest at blive et 
britisk dominion, hvad der fører til rasende reaktioner.75 


Omkring Boerkrigen 

I det hele taget fremkaldte den intense debat omkring år- 
hundredskiftet ikke kun sympatitilkendegivelser for boerne, 
men også udtryk for en stærk pro-britisk opinion. I 1900 
trykte Politiken således seks store artikler, hvor den natio- 
naløkonomiske professor N.C. Frederiksen trådte i brechen 

for den britisk-amerikanske samfundsmodel.” Frederiksen 
havde selv været forretningsmand — ganske vist med beher- 
sket succes — og havde tilbragt længere tid i Amerika. Han 
var, som alle tidens økonomiprofessorer, en ubetinget forsva- 
rer af den frihandel og kapitalisme som Storbritannien og 
USA repræsenterede, og en uforsonlig modstander af den 
politiske reaktion på kontinentet. Englænderne ønskede kun 
andre lande ,,det mest mulige af Fremskridt og Folkelykke”; 
men fjendskabet mod dem kunne ikke overraske dem der 
kendte de tyske junkere, de russiske nationalister og ,,de Kle- 
rikale i alle Lande”, men dog især i Frankrig hvor Dreyfus- 
affæren havde afsløret et slambad af reaktion: 


Man misunder Englænderne deres Fremskridt og Rigdom. 
Man har et instinktmæssigt Had til den engelske Frihed … 
Boererne bliver populære Helte og vækker disse Folks En- 
tusiasme, fordi de kæmper mod de … altfor rige og mæg- 
tige Englændere … Naar mange, selv hos os i Danmark, 
ikke kan lide den engelske og amerikanske Samfundsop- 
fattelse, er det til Dels fordi det er et Led af vor tyske Dan- 
nelse … [Men ikke engang liberale og radikale] har tilbør- 
lig Smag for engelsk Liv og Væsen. (22. januar) 


England ville sejre, sagde Frederiksen, fordi civilisationen 
måtte besejre barbariet for at skabe fred og retfærdighed. 
Den anti-engelske stemning havde afsløret „en utrolig Sam- 
ling af Fordomme, Uvidenhed og slette Lidenskaber”, men en 
„Tilintetgørelse af Englands Magt vilde være til grænseløs 
Ulykke ogsaa for Verdens aandelige Goder” (23. januar). Det 
var helt urigtigt at England stræbte efter land; man kunne 
snarere „bebrejde det, at det ikke har gjort det ganske ander- 
ledes systematisk”. (18. juni). Men det var i virkeligheden 


heller ikke det der havde skabt fjendtligheden: 

Hele den Maade, hvorpaa man tænker, og hvorpaa man 
behandler Sagerne i England, vækker Anstød og Uvilje. 
Det er med den dybeste Forbavselse, at man ser, hvordan 
Englænderne behandler Krigen og Hæren, at deres Mini- 
stre i Parlamentet taler om, at denne maa indrettes efter 
sunde ,,Businessprinciper”, at Krigen maa føres og For- 
holdene i Afrika ordnes, som det kræves af en forstandig 
„business“. Overfor dette staar Franskmændene aldeles 
uforstaaende. 


Det gjaldt givetvis også mange danskere. Men Frederiksen 
fik tilslutning fra en måske uventet side. Forfatteren Sophus 
Schandorph takkede i ,,England som Mønster” (Politiken, 27. 
juni 1900) for artiklerne, som han havde læst med glæde. 
Mange havde bøjet hovedet og var endt „i en spidsborgerlig 
Moderation eller ogsaa i den rene, raa Reaktion”. Problemet 
var at danskerne, da de skulle have en forfatning, skelede 
mere til Frankrig end til England, og det var en fejl: 


Frankrig har altid staaet os fjærnt, og kun i kunstnerisk og 
literær Retning har det haft Indflydelse paa vor Udvik- 
ling. Politisk har det selv aldrig kunnet fæste Ro, thi det 
har altid hængt og hænger endnu den Dag i Dag fat i Re- 
gereriet … Og i vor Administration, lige fra vort Skole- 
væsen til vort administrerende og ekspederende Kontor- 
væsen og vort Militærvæsen, har vi fra Absolutismens 
Tid stadig taget Mønster fra Tyskland … Vi mærker i vor 
Udvikling ikke til nogen synderlig Indflydelse fra Eng- 
land. 


Schandorph havde svært ved at dele Frederiksens optimisme. 
Ham forekom det som om „Reaktion og Obskurantisme” gik 
frem med kæmpeskridt; de moralske normer var i skred „i de 

tii 


højeste Samfundskrese i 'Regerelandene””. Også i Danmark 


syntes alt forsumpet. Men: 


Gid jeg maa faa Uret! Gid det maa blæse op til frisk Vejr 
over det ganske Evropa! Jeg er ikke utilbøjelig til at tro, at 
det vil blive fra England, at det vil blæse op. For Øjeblikket 
er England Frihedens eneste Bolværk. 


Omkring 1. verdenskrig 

Forretningsfolk, ingeniører etc. var formentlig de grupper 
hvor flest havde kontakt med England og englændere. Men 
importen knyttede tættere kontakter end eksporten, og im- 
porten kom i overvejende og endda stigende grad fra Tysk- 
land; som den britiske ambassadør resigneret bemærkede, 
havde danskerne fundet ud af at tyske industriprodukter var 
„cheap, but not necessarily bad”.77 Den radikale forsvarsmi- 
nister P. Munch opridsede i 1913 en situation hvor Tyskland, 
trods det sønderjyske spørgsmål og dansk frygt for angreb, 
helt udkonkurrerede England (og alle andre) når det gjaldt 
personlige og kulturelle kontakter: 


Vor Handelsomsætning med Tyskland nærmer sig vor 
Omsætning med England, og … fremkalder en langt stør- 
re personlig Samvirken mellem danske og tyske Forret- 
ningsfolk end … mellem danske og engelske. Vor Industri- 
verden søger langt mere sit Forbillede i Tysklands frem- 
adstræbende paa organiseret Undervisning byggende In- 
dustri end i Englands gamle Industri, der bygger paa Tra- 
ditioner, som ikke let efterlignes udenfor de britiske Øer. 
Tyske Turister strømmer i voksende Skarer ind over vort 
Land, og de kommer langt lettere i Forbindelse med Be- 
folkningen end Englændere og Amerikanere … Selv vor 
Videnskab præges saa stærkt af Paavirkningen fra de ty- 

ske Universiteter, at man undertiden maa spørge sig selv, 
om man ikke ved Universitetet er en lille Smule tilbøjelig 
til at lukke det Vindue mod Vest, som Holger Begtrup saa 
ivrig anbefaler Folkehøjskolen at aabne …7 


Under 1. verdenskrig vogtede Danmark sin neutralitet og 
undgik især at provokere Tyskland; men hvor det gik an, kan 
man se engelske sympatier vinde frem. Inden for Køben- 
havns kommunes fortsættelsesundervisning fik engelsk, der 
indtil 1914 havde været (marginalt) mindre populært end 
tysk, nu tordnende fremgang. På universitetet var der en vis 
balance mellem engelsk og tysk; engelsk var et større hoved- 
fag, tysk et større bifag, hvad der rimeligvis skyldtes studie- 
ordningen nok så meget som nationale sympatier.7? Omkring 
1930 blev der gjort en energisk indsats for at gøre danskerne 
mere interesserede i Storbritannien og især landets varer, 
som danskerne jo indtil da i vidt omfang havde ignoreret til 
fordel for tyske produkter. Det var også i 1928 at British Im- 
port Union lancerede bladet Anglo-Dania for at „introducere 
Englænderne i Danmark, gøre dem og deres Land bekendt 
ude i de bredeste Kredse af den danske Befolkning”. 

Men det afgørende skred skete med nazismens magtover- 
tagelse i Tyskland. De danske økonomiske og kulturelle kon- 
takter med Tyskland blev ganske vist langt fra afbrudt, selv 
om man senere foretrak at huske det sådan; men fx blev den 
danske arbejderbevægelse tvunget til at opgive sin ensidigt 
tyske orientering og overveje en tættere kontakt med bri- 
terne — selv om England, trods de snævre økonomiske rela- 
tioner, stod det danske folk og især arbejderne fjernt. Og på 
samme tid begyndte den anglo-amerikanske kulturindfly- 
delse for alvor at slå igennem.” 

England i danske aviser 0. 1900 

Noget af det første forfatteren Henry Rider Haggard skrev 
ned i sin notesbog, da han i 1910 gik i land i Esbjerg for at 
studere den danske andelsbevægelse, var at der i Danmark 
udkom ca. 250 aviser. Han konkluderede heraf at det danske 
folk, som ved første øjekast havde mindet ham om det engel- 
ske, måtte være bedre oplyst.” Faktisk var i 1913 „vor be- 
stand af selvstændige, daglige all-round aviser … nok den hø- 
jeste i verden”. Der udkom dette år 261 dagblade — Rider 
Haggards tal var altså temmelig præcist — med et samlet op- 
lag på 784.000 eksemplarer. Det betød at hver dansk husstand 
i gennemsnit holdt eller købte 1.1 avis. Især i provinsbyerne 
og København (hvor frekvensen var oppe på 1.55) blev avi- 
serne for den overvejende nytilflyttede befolkning en vigtig 
nyhedskilde, som kunne udnyttes takket være fremgangen i 
læsefærdighed og den gradvist voksende fritid.” 

Hovedparten af nyhedsstoffet havde naturligvis lokalt el- 
ler højst nationalt sigte, hvad enten avisen udkom i Køben- 
havn eller en mindre provinsby. Udlandsstoffet fik dog en 
ikke ubetydelig plads. Særlig tæt dækning fik Tyskland — 
trods al nationalt fjendskab var det stadig herfra, danskerne 
direkte og indirekte fik det meste af deres viden — og USA, 
hvis ekspanderende befolkning efterhånden kom til at tælle 
en kvart million danskfødte. Frankrig havde stor indflydelse 
på elitens kultur og smag, men politisk blev landet mindre 
interessant i takt med dets stigende svaghed over for Tysk- 
land, og den direkte kontakt med landet var mindre end med 
andre lande. 

Op til og omkring århundredskiftet steg pressens inter- 
esse for britiske forhold af flere grunde. De tætte økonomi- 
ske forbindelser betød at den britiske samfundsudvikling og 
politik blev direkte relevant for Danmark: fænomener som 
havnestrejker og toldbeskyttelse kunne true den danske land- 

brugseksport. At den danske prinsesse Alexandra blev gift 
med tronfølgeren Edward VII i 1863 og blev dronning i 1901, 
kan også have spillet en rolle for pressens dækning.” 

Hvor fik aviserne fik deres stof fra? Faste udlandskorre- 
spondenter i nutidens forstand dukker først op i mellem- 
krigstiden. En vigtig nyhedskilde var telegrammerne, især 
efter oprettelsen af Ritzaus Bureau i 1891. Ritzau og dermed 
aviserne var dog afhængig af den globale telegramtrafik, og 
her havde de tre store bureauer — Wolffs i Tyskland, det fran- 
ske Havas og det britiske Reuters — delt verden op imellem 
sig i en kartelaftale. Den betød at Wolffs, som blev anset for 
»halvofficielt” på grund af de tætte kontakter til det tyske 
udenrigsministerium og kejseren, i princippet havde mono- 
pol på telegrafiske nyheder i hele Skandinavien: telegram- 
mer fra Reuters skulle således gå gennem Wolffs. Selv om 
dette bureau i følge aftalen skulle videreekspedere også de 
telegrammer, som de ikke selv ville benytte i Tyskland, var de 
under mistanke for i praksis at sortere stoffet. 

Dette afhængighedsforhold bekymrede danske politikere 
og pressefolk meget, men det er uklart hvilken reel betyd- 
ning det fik for nyhedsformidlingen fra de britiske øer og 
imperiet. Store dele af især Politikens stof var således nok 
(delvist) baseret på telegrammer gennem Wolffs og Ritzau, 
men dels forekom der også hvad bladet hævdede var „spe- 
cialtelegrammer”, dels blev de større, ræsonnerende artikler 
skrevet på basis af britiske aviser, som kartelaftalen naturlig- 
vis ikke kunne forbyde brugen af. For så vidt der fx i Politiken 
kan noteres en tendens i retning af en kritisk holdning over 
for „krigspartiet“ i britisk udenrigspolitik og imperialisme, 
må denne snarere tilskrives synspunkterne hos bladets ho- 
vedmedarbejder på dette område, Niels Petersen, end den se- 
lektion der måtte være sket gennem det tyske telegrambu- 
reau. Flere så derimod et problem i den generelle sensations- 

lyst, som fik ,,de letsindige Telegrambureauer” til fx at spå 
nyvalg ved hver mindre politisk krise.” 

Englandsdækningen varierede stærkt: den var tæt i perio- 
der med turbulens i britisk politik, som under debatterne om 
Home Rule for Irland 1886 og 1892-93, ligesom dronning 
Victorias regeringsjubilæum 1897, hendes død og begravelse 
1901 og Edward VIIs kroning gav anledning til ikke blot om- 
fattende reportager, men også store baggrundsartikler. Der- 
efter faldt interessen for det britiske noget indtil det politiske 
opgør om Overhuset 1910 og de store strejker i 1911-12. 

Dækningen af britiske forhold var i høj grad styret af bla- 
denes politiske ståsted. Berlingske sympatiserede med de bri- 
tiske konservative, Politiken med de liberale, således at den 
politiske reportage måtte give de danske læsere indtryk af at 
„den offentlige mening” i Storbritannien støttede henholds- 
vis forkastede fx den danske forsvarspolitik. 

Politiken havde fra sin start i 1884 en ambition om at 
dække britisk politik indgående og regelmæssigt. I løbet af et 
par år blev den ovenfor omtalte Niels Petersen, bladets uden- 
rigspolitiske redaktør (som det ville hedde i dag), hovedle- 
verandør af britisk stof. Typisk bragte bladet på et år en 20-25 
store og mellemstore artikler om England — et tal der i poli- 
tisk tilspidsede år som under Home Rule-debatterne 1886-87 
og 1892-93 kunne stige til 45-50. Ved store begivenheder 
som parlamentsvalg og kroninger benyttede man til lejlighe- 
den udsendte stjernereportere som Valdemar Koppel til val- 
get 1900 og Andreas Vinding til Georg Vs kroning i 1911. 

Referaterne og analyserne er grundige og indsigtsfulde, 
men med tydelig tendens, og avisens holdning til kampen 
mellem højre og venstre i Storbritannien kommer klart 
frem: det var ,,demokratiets” fremgang og midlertidige tilba- 
geslag, det gjaldt, i England som i Danmark. Ikke mindst un- 
der Boerkrigen støttede bladet den liberale „fredsfraktion“ 

og påpegede de økonomiske konsekvenser af krigen. „Impe- 
rialisme eller Fredspolitik. Kampen mod Militarismen i Eng- 
land”, hed en typisk overskrift (24. marts 1901), som en 
måned senere blev fulgt op af en omtale af den nye kultold og 
andre afgifter: „Krig og Skatter. Det engelske Budget. Hvad 
Imperialismen koster. Krigsregningen betales” (20. april 1901.) 
Politikens læsere var således velinformerede om Storbri- 
tannien, forudsat naturligvis at de læste dette stof. Gjorde de 
det? At den grundige dækning blev fastholdt over så lang tid 
tyder jo ikke på en massiv erklæret læsermodstand, men Jep- 
pe Aakjær imponerede udlandsdækningen i hvert fald ikke: 


Nu begynder „Politiken“ jo ellers at oppe sig svært; især i 
forrige Uge indeholdt det en Række Artikler, som det var 
en udsøgt litterær Nydelse at gjennemlæse. — Udenrigs- 
politiken er endnu det tungest fordøjelige i Bladet; det 
minder altfor meget om Dejg, der ingen Gjær er i. Deri- 
mod vidner de indenrigspolitiske Artikler om den skjøn- 
neste Oplagthed.?” 


Da Politiken blev organ for det radikale venstre, præsente- 
rede man grundigt og med megen sympati den nyvalgte libe- 
rale regering og dens reformprogram, samt den krise som 
strejker, suffragetter og det irske spørgsmål fremkaldte i åre- 
ne op til 1. verdenskrig. P. Munch behandlede således kon- 
flikten mellem overhuset og underhuset (6. december 1907), 
kampen om finansloven (7. maj 1909), den store arbejds- 
kamp (23. august 1911) — havnestrejken truede den danske 
landbrugseksport — og ,,Den politiske Krise i England” (21. 
august 1912). Andre skrev om emner som det lokale selv- 
styre i London (Gustav Philipsen, 23. marts 1907), „kultur- 
kampen i skolen” (K. Wieth-Knudsen, 6. marts 1908) og de 
liberales sociallovgivning (Ejnar Wegener, 22. august 1912). 

Bag de grundige beskrivelser og hjemlige politiske poin- 
ter er det imidlertid muligt at indfange nogle eksempler på 
hvad man kunne kalde den almindelige opinion om det briti- 
ske samfund — synspunkter der enten fremsættes som natur- 
lige og ukontroversielle, eller netop fremhæves som anderle- 
des end den herskende opfattelse. 

Først og fremmest blev Storbritannien set som et sam- 
fund der var kompliceret og svært at forstå. I en anmeldelse 
af den store artikel om „England“ i 1. udgave af Salmonsens 
Konversationsleksikon roste Politiken således de 22 forfat- 
teres ,,Udredning af de indviklede og fra kontinentalt Stats- 
liv saa hyppigt afvigende Forfatnings- og Forvaltningsfor- 
hold”. I en diskussion af kampen om de nye skolelove an- 
førtes ligeledes ,,de ejendommelige og ret indviklede engel- 
ske Forhold” og den komplicerede terminologi (6. marts 
1908). Komplikationerne skyldtes ikke mindst blandingen af 
historisk konservatisme og moderne fremskridt. Konserva- 
tismen og den historiske arv blev bl.a. demonstreret ved de 
store kroninger med deres (angiveligt) middelalderlige ritua- 
ler. 

Men igen var det først og fremmest den britiske frihed, 
liberalisme og forretningssans der gjorde Det forenede Kon- 
gerige anderledes — om man så mente at det var noget at ef- 
terligne eller ikke. Man bemærkede når det på enkelte om- 
råder, som fx skolelovgivningen, ikke var det sædvanlige 
»Mønster for Fremskridt” (6. marts 1908), eller når de libe- 
rale indførte lov om obligatorisk arbejdsløsheds- og sygefor- 
sikring: ,,Da England i den almindelige Bevidsthed står som 
Hjemstedet for Dogmet om Statens Ikke-Indblanding i det 
økonomiske Liv, har Loven ogsaa her hjemme vakt en vis 
Opsigt”. (22. august 1912.) At Georg Brandes modtages med 
åbne arme, skønt han hverken havde venner i byen eller 
medbragte introduktioner, ses som bemærkelsesværdigt ,i 

dette store Samfund, der ellers som Valgsprog hylder Ordene 
‘vær Dig selv nok'”. (19. november 1895.) 

Dette dynamiske samfund gav selvfølgelig gode mulig- 
heder, også for unge danskere, der ville ud og prøve lykken 
(men som forventedes at vende tilbage, modsat emigran- 
terne til USA); det var der nu så mange der prøvede at man 
begyndte at skrive advarende artikler om arbejdsløsheden 
blandt danske i London.” Ikke alene bød England selv på 
gode muligheder, ikke mindst for danske ingeniører der lige 
som deres tyske og skotske kolleger var i besiddelse af de teo- 
retiske kundskaber som englænderne manglede; landet var 
også porten, ikke alene til det formelle britiske imperium, 
men til verden i øvrigt, bl.a. til fremtidens store marked Kina 
(Politiken, 27. august 1902): 


… hvor 400 Millioner Mennesker nu træder ud i Verdens- 
samkvemmet … At rykke Verdens største Kejserrige 2000 
Aar frem i Tiden, fra Confucius til Pierpont Morgan, er et 
Kæmpearbejde [som] gaar gennem England, og paa denne 
Baggrund er det med en Følelse af stor Forventning, at 
man ser de mange unge Danske, der nu fyldes af den en- 
gelske Aand. 


Men den ambivalens som siden Grundtvig havde ligget i den 
danske holdning til det engelske „kræmmersamfund“, duk- 
kede nu atter op. Ved dronning Victorias 60-års regerings- 
jubilæum i 1897 noterede Politikens udsendte medarbejder 
rystet at der blev handlet til høje priser med stå- og sidde- 
pladser samt værelser hvis vinduer vendte ud mod proces- 
sionsruten. (Politiken, 21. juni 1897.) Og da tidsskriftet „As- 
surandøren” kunne fortælle at britiske teaterejere, koncert- 
direktører og modehandlere havde tegnet forsikringer for 3 
mill. pund mod indkomsttab som følge af landesorgen ved 

dronning Victorias død, skrev kritikeren Poul Levin (Politi- 
ken, 25. februar 1901): 


Englænderne er loyale. De stiller sig udenfor deres luk- 
kede Butikker, Kontorer og Billetsalg og ser længe bedrø- 
vede ud i Taagen. Saa gaar de ind og sætter sig bag Skod- 
derne. 

Og med et stille, loyalt Smil gaar de hen til deres Jærn- 
skab og tager deres Papirer frem. Der ligger den — For- 
sikringspolicen. Det er klogt at man i de gode Dage tæn- 
ker paa de onde … Hvilken ypperlig Landesorg! Mens Fla- 
get vajer sørgmodigt fra Kuplen ligger det lille, loyale Pa- 
pir og giver Penge … 

„Mon en saadan Forsikringsart ikke skulde kunne vin- 
de Indgang ogsaa her til Lands”, spørger „Assurandøren”. 

Vi lader Insinuationen gaa videre. 


Der var altså også liberale, der var betænkelige ved den en- 
gelske ånd der skulle fylde unge danske.% Den ambivalens 
som debatten i Studenterforeningen havde afsløret, genfin- 
des her. Men det var netop en ambivalens. England og det 
engelske var både et positivt og et negativt modbillede — eller 
forbillede og skræmmebillede. For nogle var det temmelig 
konstant det ene eller det andet, andre kunne efter behov 
skifte mellem de to sæt af stereotyper, som da politikeren 
Carl Ploug i begyndelsen af 1864 mente at erkendelsen af 
Englands materielle udvikling havde neddæmpet „Dan- 
marks retfærdige Forbittrelse paa England”, for så senere på 
året — da England havde fundet det i sin materielle interesse 
ikke at komme Danmark til undsætning — at fnyse over ,,den 
Fredslidenskab, der lader sig omsætte i Sterling”. 

Engelsk fra handelssprog til 
gymnasiefag 


Den slesvigske latinskolemand E. Manicus besøgte i 1859 
England og havde meget godt at sige om landets skoler: man 
forlangte „en smuk og smagfuld Behandling af Modersmaa- 
let”, lærebøgerne i historie og geografi var korte og livlige 
uden andre landes ,,afskrækkende Skeletter og Navneforteg- 
nelser”, og man indrømmede realfagene samme formale 
dannelsesevne som de klassiske sprog. Kedeligt kun at skoler- 
nes annoncer var holdt „i de sædvanlige Avertissementers 
skrydende Tone, fulde af Pral og Selvroes”, hvad der ifølge 
„vore sædvanlige Forestillinger” ikke passede sig for en sko- 
le, men det kunne vel ikke være anderledes ,,hvor Penge- og 
Spekulations-Aand spille en saa stor Rolle, som i England”. 

Den danske lærde skole ønskede intet mindre end at blive 
associeret med penge og spekulation, selv om privatskolerne 
i København mod slutningen af århundredet kom i en kon- 
kurrencesituation der tvang dem til at anvende et vist mål af 
pral og selvros, og man nægtede længe at betragte realfagene 
som dannende på samme måde som skolens hovedfag, latin 
og græsk. Da Manicus skrev disse ord, var der endnu tolv år 
til oprettelsen af en matematisk linje og næsten et halvt år- 
hundrede til indførelsen af en nysproglig linje i 1903. Dette 
er ofte blevet tolket som udslag af den (sene) danske moder- 
niseringsproces og set som en uspecificeret konsekvens af det 
politiske systemskifte. Anskuer man imidlertid sagen i et lidt 
længere perspektiv, dvs. bagud til den første omfattende de- 
bat om indplaceringen af moderne sprog i latinskolen i 

1830'erne og fremad til samfundets reaktion på den ny- 
sproglige linje fra ca. 1910 til 1935, tegner billedet sig noget 
anderledes. Engelsk er nemlig, ligesom dansk, „nyhumanis- 
mens trojanske hest”. Faget bliver accepteret i gymnasiet 
fordi det kan opfattes som et alternativ til den klassiske dan- 
nelse, til skuffelse for de kredse i samfundet der havde regnet 
med at den nysproglige gren ville få en mere moderne og 
samfundsrelateret karakter. Det samme sker med tysk, hvor 
„klassikervægtningen“ i øvrigt bliver endnu mere udpræget 
— tysk som ellers op mod 1914 ofte blev vurderet til at være 
lige så „moderne“ som engelsk, bl.a. af Johannes V. Jensen: 


Ingen, der ransager sit Hoved, vil rigtig kunne holde ud 
fra hinanden hvad der er engelsk og hvad der er tysk, af 
hvad man som moderne tænkende Menneske lever paa … 
Vor Tids tekniske Udvikling har vel ogsaa sin Oprindelse i 
England, tager Fart i Amerika og gennemføres med Inten- 
sitet i Tyskland. Men Indbegrebet af vor Tid, det Moderne, 
er et Fælleseje, det nordiske Forspring.” 


Diskussionen om engelsk i skolen var, som vi skal se, ikke 
upåvirket af debatten om Danmarks politiske, kulturelle og 
økonomiske forbindelser med landet. Men den lærde skole 
levede i høj grad i sit eget univers, hvor et sprogs udbredelse 
og praktiske nytte snarest talte mod dets optagelse; almen- 
dannelsen skulle nødig besudles af hensyn til „handelsstan- 
den” og „det praktiske livs mænd”. Det var en udbredt opfat- 
telse i den politiske elite (hvoraf de fleste jo selv havde gået i 
denne skole) at staten havde pligt til at sørge for uddannelsen 
af embeds- og videnskabsmænd, men ikke for mere er- 
hvervsrettede studier. 

Ud over at være associeret med handel og erhverv, havde 
engelsk længe yderligere en svaghed i konkurrencen, nemlig 


at det var for enkelt. De klassiske sprog blev i kraft af deres 
kompleksitet betragtet som bedre egnet til at forme og skær- 
pe åndsevnerne end de moderne sprog, og hvor man åbnede 
op for de nyere sprog, var tysk og fransk mere oplagte kandi- 
dater end engelsk. Når man først havde lært de øvrige sprog, 
lod engelsk sig let lære ved selvstudium, hævdedes det ved- 
holdende. Det var først i løbet af 1800-tallet at en ændret 
sprogfilosofisk tilgang erklærede netop enkle sprog som en- 
gelsk for de højest udviklede.” 

Blandt de klassiske sprogs forsvarere havde de mest kyn- 
dige — især Madvig, der som kultusminister og under- 
visningsinspektør skulle få en afgørende indflydelse på latin- 
skolen — for længst opgivet tanken om at latin og græsk 
„skærpede tankerne”, dvs. gav en formaldannelse som gjorde 
det lettere at studere andre fag bagefter. Madvig lagde i stedet 
vægten på den antikke litteraturs og kulturs opdragende og 
åndsdannende virkning. Denne litteratur skulle til gengæld 
tilegnes ,,autoptisk”, dvs. ved læsning på originalsproget, så 
der var stadig behov for et stort antal timer til de klassiske 
sprog.” Ville realfagene, herunder de moderne sprog, vinde 
indpas, måtte de bevise at studiet af dem gav det samme mål 
af åndsdannelse. Det stillede for så vidt engelsk gunstigere 
end før, for mens man ikke kunne trylle den tidligere form- 
rigdom frem igen, var det ikke umuligt — og lykkedes jo da 
også for den nysproglige linjes fortalere — at argumentere for 
at engelsk som litteratur- og kultursprog stod fuldt på højde 
både med oldsprogene og med de moderne rivaler tysk og 
fransk. Men for engelsk havde sejren den omkostning at fa- 
get nu spændte fra Shakespeare og Shelley over politiske ta- 
ler og lettere noveller, grammatik og engelsk stil til lydskrift 
og dagligdags talesprog. Enten måtte man prioritere, hvorved 
man udsatte sig for kritik for enten at være for „kulturel“ 
eller for „praktisk“, eller man prøvede at nå det hele og jog 

derved flere og flere studenter over i den matematiske linje. 
Her var engelskundervisningen dog alt andet end effektiv og 
inspirerende, og den samlede situation mht. højtuddanne- 
des sprogkundskaber gav efterhånden anledning til bekym- 
ring." 

Mellemskolens sprogundervisning forbedrede kun lang- 
somt befolkningens almindelige kundskaber, og engelsk i 
gymnasiet blev ikke det som fx erhvervslivet og Socialdemo- 
kratiet havde ventet. Da man ikke kunne komme igennem 
med et ,,handelsgymnasium” som fjerde linje, satsede er- 
hvervslivet i stedet på et parallelt uddannelsessystem med 
Niels Brock som handelsgymnasium og Handelshøjskolen 
som højere læreanstalt. Og efter et behjertet men forgæves 
forsøg fra den første socialdemokratiske undervisningsmini- 
ster Nina Bangs side på at gøre gymnasium og universitets- 
studierne mere samfundsrelevante, skulle det vare frem til 
1960'erne før socialdemokraterne for alvor prøvede at påvir- 
ke gymnasiet. 

Baggrunden for den store skolereform i 1903 har været 
emnet for to vigtige afhandlinger. Vagn Skovgaard-Petersen 
fokuserede i Dannelse og demokrati fra 1976 på de politiske 
og sociologiske aspekter. 1903-loven indførte „enhedssko- 
len“ i Danmark, dvs. et sammenhængende skolesystem fra 1. 
klasse til studentereksamen, hvor „den lærde skole“ og fol- 
keskolen hidtil havde været adskilt — bl.a. fordi Højre og Ven- 
stre forsvarede hver „deres“ skoleform og hellere ville befæ- 
ste deres kontrol med deres egen skole end prøve at få afgø- 
rende indflydelse på modpartens. I den forstand var 1903- 
reformen afhængig af systemskiftet 1901: det var Venstre 
der med sit nye parlamentariske flertal kunne indføre en 
mere demokratisk skole, hvor også de højeste trin nu stod 
principielt åbne for alle.” 

For Claus Møller Jørgensen i Humanistisk videnskab og 

dannelse i Danmark i det 19. århundrede: reform, nationali- 
sering, professionalisering (2000) er perspektivet et andet, 
nemlig 1903-reformens rolle som slutsten i en udvikling 
hvor den klassiske filologi taber sit dannelsesmonopol til fag 
som dansk og historie. En vigtig pointe hos ham er at dette 
ikke var et automatisk eller givet resultat af ændrede klasse- 
forhold, statslig styring eller eksternt pres i det hele taget, 
men at debatten om den lærde skole (og universitetet) også 
efter folkestyrets indførelse i 1849 i alt væsentligt foregik på 
eksperternes præmisser med behersket input fra lovgiver- 
ne. 

Dette essay anlægger et supplerende perspektiv og ser på 
en tredje udfordring til de klassiske sprogs kulturelle hege- 
moni, ved siden af den demokratiske og den nationale, nem- 
lig den „reale“, dvs. den der kom fra fag som matematik, na- 
turvidenskab og de moderne sprog. Det var karakteristisk at 
disse fag blev langsomt og tøvende accepteret, og at deres 
succes ofte afhang nok så meget af deres formodede almen- 
dannende virkning som af deres praktiske formål." Det var 
ikke engelskfagets moderne og praktiske side der skaffede det 
borgerret i gymnasiet, men overbevisningen om at det kun- 
ne bidrage til en dannelse der var lige så god som — ,ånds- 
ækvivalent med” — den klassiske. Det er vejen frem mod den- 
ne overbevisning der vil blive skitseret i det følgende. 


Fra latinskolen til den lærde skole 1536-1809 


Da Københavns Universitet blev reorganiseret efter refor- 
mationen, var hovedformålet at uddanne protestantiske præ- 
ster, og kirken havde betydelig indflydelse. I latinskolen blev 
latin og græsk de ubestridte hovedfag — latin med henblik på 
praktisk veltalenhed og de videre universitetsstudier, græsk 
især med henblik på det teologiske studium.” Diverse refor- 

mer blev kun delvis ført ud i livet, fx i 1620.% I 1739 blev en 
række nye fag blev føjet til (heriblandt regning, historie, geo- 
metri, naturfag, fysik med astronomi), men økonomiske og 
praktiske ressourceproblemer blokerede for reformen; fx 
fandtes de krævede danske lærebøger ikke.” 

I 1775 udstedtes en forordning om forbedring af de of- 
fentlige latinskoler. Den var et led i Ove Høegh-Guldbergs 
helstatspatriotiske projekt, hvis hovedstykke var Indfødsret- 
ten af 1776. Statens embeder blev forbeholdt dem der var 
født i den danske helstat — danskere, nordmænd og holste- 
nere. Om et dansk monopol på disse stillinger var der altså 
ikke tale. Der ville stadig være adgang for tysktalende holste- 
nere (og andre tyskere kunne fortsat søge og få dispensa- 
tion). Nu var tyskerne jo ofte hentet ind fordi de besad kvali- 
fikationer som danskerne ikke havde, og en forbedring af 
skolesystemet ville kunne gøre de danske ansøgere kvalifice- 
rede til at bestride embederne. Særlig fremsynet var 1775- 
ordningen nu ikke. Både fædrelandets og verdens historie og 
geografi blev medtaget i læseplanen, men derimod hverken 
de realfag som man (i teorien) havde indført i 1739 eller de 
moderne sprog. Denne ,,danske linje” blev videreført af de to 
latinskolekommissioner der blev nedsat i 1785 og 1790. 

1775-reformen var til fordel for dansk sprog, litteratur og 
historie (som dog endnu blev læst som eksempler på klassisk 
smag, ikke som kilder til national identitet). Derimod gjorde 
den meget lidt for matematik og naturvidenskab og intet for 
de moderne sprog, og den var egentlig ikke rettet mod latin 
og græsk, for de klassiske sprog blev sjældent set som trusler 
mod det nationale. Faktisk kunne man argumentere for at de 
klassiske sprog netop havde bremset tysks dominans i Dan- 
mark. Tysk kunne man næsten ikke undgå at lære, hvis man 
ville gøre en eller anden form for boglig karriere i Danmark, 
men teologi og videnskab benyttede helt overvejende latin 

og senere dansk. Det blev et vægtigt argument for at beholde 
latin som skolens centralfag, og for at begynde tidligt med 
sproget, at ellers måtte fremmedsprogsindlæringen begynde 
med tysk, hvad man frygtede ville fordærve disciplenes 
dansk. Set fra en national synsvinkel var indførelsen af de 
moderne fremmedsprog altså ikke højt prioriteret. 

Endnu i slutningen af 1700-tallet endte halvdelen af stu- 
denterne som præster eller degne, men den anden halvdel 
kom til at dække et stadig bredere spektrum.” Den floris- 
sante handelsperiode øgede kontakterne med andre sprog- 
områder. Da skolen imidlertid definerede sig som forberedel- 
se til universitetet, og moderne sprog her endnu var irrele- 
vante, måtte behov for kundskaber i sprog og andre realfag 
som matematik, naturvidenskab og teknik dækkes på anden 
måde. Det skete typisk ved at håndværkere og købmænd fik 
de nødvendige erhvervsrettede kundskaber „på jobbet”. 
Sprog lærte man i det pågældende land, håndværkeren „på 
valsen”, købmanden i et udenlandsk handelshus. De nyere 
sprog indgik også i adelens opdragelse, og mangen borgerlig 
fik chancen til at lære dem som en ung adelsmands ledsager 
på de store Europarejser (som dog kun undtagelsesvist om- 
fattede England). 

Utvivlsomt er der også andetsteds blevet undervist i de 
nyere sprog. En kommission ville i 1785 lade lærerne give 
ekstraundervisning i tysk og fransk mod betaling, som det 
allerede var blevet indført flere steder.” Engelsk nævnes 
ikke i denne sammenhæng, men dukker til gengæld op i flere 
private skoleinitiativer, hvoraf Efterslægtselskabets skole 
(1786) og Borgerdydskolen (1787) er de kendteste. Under 
indflydelse af disse skolers succes blev der 1790 nedsat endnu 
en latinskolekommission, under forsæde af hertug Frederik 
Christian af Augustenborg. Dette mønster, at de private sko- 
ler reagerede hurtigt på ønsker fra kundekredsen om nye 


53 


pædagogiske ideer, og at statsskolerne derefter med større 
eller mindre forsinkelse fulgte efter, genfindes 100 år senere. 

Hertugens „Ideer vort lærde Skolevæsens Indretning 
vedkommende” blev præsenteret i tidsskriftet Minerva i 
1795. Han ønskede undervisning i realfag, læsefærdighed i 
nyere sprog — heriblandt engelsk — samt „borgerlige kund- 
skaber”, dvs. samfundslære, statsforfatning, lovgivning og 
erhvervslære, men var samtidig påvirket af nyhumanismens 
ideer om latin og græsk som de egentlige åndsdannende fag — 
og den danske litteratur ville han heller ikke give afkald på. 
Denne ,fagtrængsel” skulle igen og igen vende tilbage som 
problem. At fastholde latin og græsk som dannelsesfag, ko- 
stede så mange timer at der ikke kunne skaffes plads til nye 
fag i den lærde skole. Det problem blev først løst da man i 
1871 — tøvende — accepterede en linjedeling af den lærde sko- 
le. I mellemtiden forsøgte man på forskellig måde at imøde- 
komme kravene om en tidssvarende realundervisning; men 
den blev betragtet som noget sekundært og kom til at fun- 
gere på den lærde skoles betingelser. 

De nye ideer blev afprøvet ved Frue skole i København 
(1797-1800) samt i Christiania (1801) og Odense (1802), og 
blev livligt debatteret. Enkelte skolefolk gjorde sig til tals- 
mand for at optage engelsk på skemaet. Rektor ved Aarhus 
Katedralskole, Jens Stougaard (som bl.a. var Grundtvigs læ- 
rer 1805-09), pegede således i 1795 på de moderne sprogs 
nødvendighed. Da han på den anden side ikke ønskede at 
svække de klassiske sprog og gik ind for en opprioritering af 
historie, dansk litteratur, sang og gymnastik, måtte han prio- 
ritere: 


Trende levende Sprog tvivler jeg paa kan tilligemed alt det 
øvrige læres i Skolerne, uden at Læsningen skal blive et 


sandt Virvar. Det Tydske lære desuden de fleste ved lidt 

Omgang, som Student, uden synderlig Umag. Det Engel- 
ske bliver da vel det egentlige Sprog for en Videnskabs- 
mand." 


Det var en noget tynd konklusion, og Minervas udgiver 
Knud Lyne Rahbek — der flittigt brugte fodnoterne til at 
kommentere sine bidragyderes synspunkter — mente da også 
at fransk vel var vigtigere både for videnskabsmænd og bor- 
gere i almindelighed (og, tilføjede han, måtte ,,Himlen be- 
vare os fra Tydsk, som det læres ved Omgang”). Men i øvrigt 
burde man ved en ringe ekstra indsats kunne lære at læse alle 
tre sprog.” 


Den lærde skole — en oversigt 1809-1903 


I 1809 blev skolen unddraget kirkens direkte kontrol og lagt 
under Direktionen for de lærde Skoler. Religion og kristen 
moral spillede stadig en væsentlig rolle, og en stor del af ele- 
verne gik der for senere at kunne læse teologi, men de ny- 
humanistiske ideer betød at hovedvægten nu lå på den ikke- 
kristne klassiske dannelse. 


I 1850 blev studentereksamen flyttet fra universitetet til de 
lærde skoler, idet dog filosofikum forblev i universitetets 
regi. Fagkredsen blev udvidet, og det skulle skoletiden også 
have været — fra 8 til 9 år — men dette viste sig politisk umu- 
ligt, med fagtrængsel og overanstrengelse til følge. Samtidig 
førte debatten om realdannelse ikke til nogen større rolle for 
engelsk, der endda blev læst mindre efter 1850 end før. 


I 1871 blev gymnasiet delt i en sproglig og matematisk linje. 


Venstres nordisk-historiske linje, der dog også havde både 
latin og moderne sprog med, blev afvist; det eneste spor af 

den blev at oldnordisk indtil 1935 blev en del af danskun- 
dervisningen. Mange beklagede tabet af den fælles klassiske 
dannelse (selv om matematikerne faktisk efter 1871 havde 
mere latin end de klassisksproglige efter 1903!) Engelsk, 
der i 1864 administrativt var blevet gjort til valgfrit fag, be- 
holdt denne status i loven. 

Endelig kom så Loven om højere Almenskoler af 24. april 
1903, der dels indførte enhedsskolen, dels den „tredje ret- 
ning“, den nysproglige linje. 


De nye ordninger blev i 1809 og 1850 indført efter indgå- 
ende debatter og eksperimenter, og de foreslåede reformer 
blev afprøvet på enkelte skoler fra 1801 til 1809 og fra 1845 
til 1850. Loven af 1850 undergik flere modifikationer frem 
til 1858, hvor man endelig mente at være nået frem til en 
langtidsholdbar løsning — hvorefter en forældreadresse i 
1860 med klager over fagtrængsel og overanstrengelse ud- 
løste en ny debatrunde, der førte til yderligere reformer i 
1864. Her optræder engelsk for første gang på den officielle 
timeplan, om end i beskedent omfang." 1871-loven under- 
gik diverse administrative ændringer frem til 1882, hvor- 
efter forfatningskampen i alt væsentligt blokerede for æn- 
dringer de næste tyve år. Det er værd at bemærke at i 1850 
og 1903 blev reforminitiativerne taget under ét politisk sy- 
stem og loven gennemført under et andet — beslutningspro- 
cesserne spænder over henholdsvis grundloven 1849 og sy- 
stemskiftet 1901. I begge tilfælde havde det gamle system 
altså erkendt behovet for reformer og sat dem i gang. 


1809-forordningen og de moderne sprog i den 
lærde skole 


Et „pædagogisk seminarium” til uddannelse af latinskolens 
lærere blev oprettet i 1799 (inspireret af de nye seminarier 
for almueskolen), men lukkede igen 1810, og ,,det stod fra 
den Tid som en given Ting, at den Mand, som havde erhver- 
vet sig Kundskaber nok til at bestaa den filologiske Embeds- 
eksamen, ogsaa derved maatte have vist sig skikket til at væ- 
re Lærer”. 

Der er ingen tvivl om at kvaliteten af undervisningen fik 
et løft, trods den manglende læreruddannelse. Skolemanden 
og filosofiprofessoren C.N. Starcke, der stod meget kritisk 
over for sin tids latinskole og var en varm fortaler for en op- 
vurdering af realfagene på alle niveauer af undervisnin- 
gen,™ har givet følgende vurdering af den: 


Der lærtes virkelig Latin og Græsk i denne Skole, der 
skabtes gennem den en Generation, som var vænnet til 
Flid og Nøjagtighed, og som ogsaa havde en æstetisk For- 
nemmelse af, at den burde have Sindet aabent for Livets 
højere Værdier. Hele den Frihedsbevægelse, som gik over 
vort Land i Sammenhæng med de europæiske Strømnin- 
ger, og som drog omtrent hele vor Embedsstand med sig, 
har nogle af sine Forudsætninger i denne gamle Lærdsko- 
le. Men den kasteagtige Afsondring, hvori den stod til Fol- 
keskolen, den Forgudelse af Lærdom blot som Lærdom, 
hvortil den opfordrede, det æstetiske og upraktiske For- 
hold til Virkeligheden, som den fremkaldte, bidrog sit til 
at lade Akademikerne føle sig som dem, der var kaldede til 
Magten og Herredømmet, og var saaledes ikke uden 
Skyld i den Splittelse, som senere delte vort Folk.” 

Den „kasteagtige afsondring” fra folkeskolen var etableret i 
selve lovgivningen. Efter latinskoleforordningen af 1809 
fulgte der i 1814 en separat lovgivning for almueskolen, og 
indenfor denne igen særskilt for land og by. Desuden fik Kø- 
benhavn sin egen skolelov, og hovedstadens skolevæsen be- 
varede sin særlige karakter helt frem til skolelovene af 1958, 
der også ophævede de forskellige regler for land og by. 
Undervisningen tog sigte på helt forskellige ting: latinskolen 
skulle forberede en lille elite på den videregående uddannelse 
ved universitetet, almueskolen skulle meddele undervisning 
„i de for Almuen mest uundværlige Kundskaber“ .*7 

Men staten var opmærksom på at der også var unge „som, 
skiøndt ikke bestemte til Universitetsstudier, dog mere eller 
mindre behøve videnskabelig Uddannelse for deres tilkom- 
mende borgerlige Stilling og Forretninger”. De var velkom- 
ne til at deltage i latinskolens undervisning, i de nederste 
klasser i alle de fag, de måtte være interesserede i, og i øvrigt 
i de timer „der gives de øverste Klasser i de nyere Sprog og 
om videnskabelige Genstande”. Men de måtte ikke udgøre 
mere end 1/3 af eleverne i nogen klasse, og deres undervis- 
ning måtte ikke ,,hverken i Materie eller Form afvige fra den 
… foreskrevne Læreplan”. For at fjerne enhver tvivl indskær- 
pede forordningen at blandt fagene skulle ,,et grundigt og 
dannende Studium af de gamle Sprog og Klassikere stedse 
beholde den fortrinlige Plads, som deres Vigtighed for de lær- 
de Skolers Øiemed hiemler dem …”” 

Problemet var altså at kun få af fagene var relevante for 
realstuderende — af de obligatoriske fag vel snarest aritmetik, 
geometri, geografi, tysk og fransk — og at selv disse først og 
fremmest skulle tage sigte på de „studerende disciple”. Dertil 
kom en række frivillige fag, deriblandt engelsk, som der blev 
undervist i „naar og hvor det kan skee“ — det vil i reglen sige, 
når der tilfældigvis befandt sig en kvalificeret sproglærer i 

byen. Disse fik ret til at undervise på latinskolerne, selv om 
de ikke havde de eksaminer der ellers krævedes.” 

I almueskolen indgik fremmedsprog ikke. Et forslag fra 
1891 om at udvide undervisningen på landet med bl.a. sprog, 
hvoraf engelsk burde „foretrækkes og læres grundigt og 
praktisk”, førte ikke til noget.” Lokalhistoriske undersøgel- 
ser har vist at der på denne tid blev givet engelskundervis- 
ning i aftenskoler og i de „privatskoler af bymæssigt præg” 
der især dukkede op i de nye stationsbyer, men det præcise 
omfang af denne undervisning lader sig vanskeligt opgøre." 

Men mellem disse to systemer udviklede der sig i løbet af 
1800-tallet, i et samspil af statslig lovgivning på den ene side 
og privat og kommunalt initiativ på den anden, et system af 
realskoler, ofte kaldt ,,højere borgerskoler”, hvor der blev gi- 
vet undervisning der rakte ud over almueskolen. Sådanne 
skoler var forudset allerede i anordningen af 29. juli 1814 om 
almueskolevæsenet i købstæderne. Disse skoler skulle oplæ- 
re de børn „der vel ingen lærd Dannelse behøve, men dog 
bestemmes til en saadan Virkekreds, som fordrer særegne 
Kundskaber” (stk. I, 1). I de større byer regnede man med at 
det private initiativ ville sørge for sådanne skoler. Problemet 
var de mindre byer, hvor det kneb med det økonomiske og 
demografiske underlag, men ,,hvor dog en mere udvidet Un- 
derviisning, end den, som egentlig bør gives i de almindelige 
Borgerskoler, er ønskelig for de Børn, hvis Forældres borger- 
lige Stilling synes at kunne giøre Krav derpaa” (min kursi- 
vering — JRR). Tanken var i første omgang at borgerskolen 
skulle udvides med en klasse og, hvis det var nødvendigt, 
med en ekstra lærer. Systemet udvikledes efterhånden der- 
hen at de fleste byer opdelte deres borgerskole i to afdelinger, 
„friskolen“ og „betalingsskolen“. Undervisningen i den 
sidstnævnte omfattede flere fag og varede længere end i fri- 
skolen; men i øvrigt var der næppe altid nogen markant 

kvalitetsforskel, således at det snarere var sociale hensyn der 
bestemte forældrenes valg, som jo også den ovenfor kursive- 
rede formulering synes at antyde.” 

I de private ,,borgerlige realskoler”, som man altså for- 
ventede ville springe op i de større byer (i København fandtes 
der allerede adskillige), skulle der udover i læsning, skriv- 
ning, historie og religion udbydes en række realfag. Der 
skulle bl.a. undervises i elementær matematik og mekanik, 
„især med Anvendelse paa Fabrikker og Haandværker”; i na- 
turhistorie og naturlære, ,,hvormed forbindes Kundskab om 
Handelsvarer, samt om Haandværks- og Fabrik-Arbeider”; i 
geografi, „hvormed Handels-Geographie bør forbindes”; og i 
tegning af bl.a. maskiner og arkitektur. Der tages altså tyde- 
ligt sigte på uddannelsesbehovet for den borgerlige middel- 
klasse i et samfund hvor de første dampmaskiner var kom- 
met i virksomhed, og disse elever menes også at have brug 
for undervisning i „levende sprog”. 

Hvad der skal forstås herved, giver anordningen to bud 
på. I § 74 er det tysk og fransk og „tillige Engelsk, saafremt 
Kiøbstedens Handelsforbindelser dertil kunde give Anled- 
ning“; men i den instruktion for lærerne ved købstædernes 
borgerlige realskoler der udgør et af anordningens bilag, si- 
ges det at tysk „bør læres overalt, Fransk eller Engelsk, efter 
Local-Omstændighederne” (§ 10). Men fælles for alle for- 
muleringerne er altså at engelsk er det mindst vigtige af de 
tre nyere sprog. I den lærde skole kan det udbydes hvis der 
kan skaffes lærere, i realskolen såfremt der er lokalt behov 
for det. I det sidste tilfælde er engelsk nærmest placeret på 
samme niveau som fagene svømning og elementær naviga- 
tion, der bør tilbydes „i Søestederne” 114 

Kun på Sorø Akademi spillede de moderne sprog en noget 
større rolle. Da det blev oprettet i 1623, var det netop med det 
formål at bremse de mange kostbare dannelsesrejser, og der 


60 


blev undervist i italiensk, fransk og spansk." Da det genåb- 
nede som „borgerligt akademi” i 1747, var det med fransk og 
tysk som nyere sprog. Først ved en revision af fundatsen i 
1782 dukker engelsk op: der begyndes med tysk i 3. år, fransk 
i 5. og i 7. „lagdes Grunden til Kendskab til det engelske 
Sprog”. I akademiets tredje reinkarnation fra 1822 blev der 
undervist i dansk, fransk, tysk og engelsk litteratur „i Forbin- 
delse med udvidede Sprogøvelser”; den samme lektor tog sig 
af tysk og engelsk. Reskriptet af 26. juli 1845, ifølge hvilket 
Sorø skulle gøres til en ,,højere læreanstalt for realvidenska- 
berne”, forudså blandt fagene ,,de tre Verdenssprog, hvori Un- 
dervisning bør gives af indfødte Lærere for Udtalens Skyld”; 
dette realakademi blev dog ikke til noget, og i akademiets sid- 
ste år før den definitive lukning i 1849 vendte man tilbage til 
ordningen med samme lektor i engelsk og tysk.” 

I Sorø blev engelsk læst i stedet for hebraisk — som mange 
studerende jo imidlertid alligevel skulle kunne for at kunne 
studere teologi og derfor måtte lære senere.” Dette var 
symptomatisk. Både før og efter 1809 blev der undervist spo- 
radisk i engelsk i den lærde skole, men faget erstattede ikke 
noget og var unyttigt for de videre studier.” 


1830-1860: Kravet om mere realdannelse 


I årene op til 1800 blev der i København som nævnt grund- 
lagt en række private skoler eller institutter, der havde til 
hensigt at vægte realfagene højere i deres undervisning end 
det var tilfældet i statens lærde skoler. De kunne ikke sæt- 
te sig ud over opdelingen i „studerende“ og ,,ustuderende” 
klasser (handelsklasser), men det var karakteristisk at de i 
perioder havde lige mange af begge slags, og at de eksperi- 
menterede med at lade de to grupper undervise sammen så 
længe og i så mange fag som muligt. 

Efterslægtselskabet og Borgerdydselskabet åbnede deres 
skoler i hhv. 1786 og 1787; det Schouboeske Institut fulgte i 
1794 og det Westenske Institut i 1799. Hvor god sprogunder- 
visningen her har været, er dog et åbent spørgsmål. En af 
dimittenderne fra 1829 kritiserede skarpt Borgerdydskolens 
undervisning i tysk og fransk; bl.a. blev sprogene aldrig 
talt." Bedre kan det da næppe have været i engelsk, som i 
øvrigt forsvandt fra timeplanen da ,,handelsklasserne” blev 
ophævet i 1838.” Fra Efterslægtselskabets skole har vi den 
senere professor N.C.L. Abrahams’ kritiske erindring om en- 
gelskundervisningens kvalitet fra hans tid i skolen 1808-09: 


En Skriver i Forligskommissionen, Schou, lærte os En- 
gelsk, hvilket han ikke selv kunde; i The Vicar of Wake- 
field oversatte han i Sætningen: As for breeding none 
could excel her, det Ord breeding ved syning, og da jeg, 
der kunde ret godt Engelsk, gjorde ham opmærksom paa, 
at det vel ikke var saa ganske rigtigt, mente han, at det vel 
var muligt.” 


I 1830'erne kom det til en fornyet debat om realfagene i sko- 
len. Den kom dels indefra i form af en diskussion af begrebet 
dannelse, hvor man under indflydelse fra nyhumanismen 
ønskede at opgive grammatikterperiet til fordel for en per- 
sonlig tilegnelse af den klassiske ånd gennem den latinske og 
græske litteratur. Man skulle nu lægge mindre vægt på den 
sproglige analyse end på læsning af litteraturen for indhol- 
dets skyld; og græsk, hvis litteratur var mere „original“ end 
den latinske, skulle opprioriteres. Samtidig blev det dog også 
fremhævet at dansk var et vigtigt fag fordi den klassiske ånd 
skulle omplantes til hjemlig grund, og matematik og natur- 
fag blev også opvurderet (ikke mindst fordi grækerne havde 
dyrket dem!). Samtidig antog den herskende sprogfilosofi 

dog at et folks hele kultur rummedes i sproget, således at 
man altså kunne tilegne sig denne kultur ved at lære og ana- 
lysere sproget, hvorved litteraturlæsningen (igen) risikerede 
at blive betragtet som noget sekundært i forhold til sprog- 
tilegnelsen. 

Samtidig optog man „fakultasteorien“, som sagde at de 
menneskelige åndsevner kunne trænes og styrkes således at 
„sjælens muskelkraft” blev større, og den derved indvundne 
styrke kunne så benyttes på andre områder. Spørgsmålet var 
nu hvilket fag der bedst fremmede denne optræning, og her 
var det en udbredt opfattelse at det latinske sprog var specielt 
velegnet til at fremme logisk tænkning, hukommelse og 
dømmekraft. Ved at studere latin fik man ,,en åndelig hold- 
ning af klassisk storhed, og en formel udvikling af samtlige 
»sjælekræfter” til brug på hvilket som helst stof, hvilken 
som helst situation”. 

At latin og græsk var så vanskelige, havde adskillige for- 
dele, mente mange kirke- og skolefolk. Det gjorde disse sprog 
specielt egnede til åndelig styrketræning, så man bagefter 
desto lettere kunne lære andre fag som fx de nyere sprog. 
Arbejdet med dem gavnede således eleverne; for selv de der 
ikke havde filologiske evner ville „dog ligefuldt høste Nytte 
af det grundige Studium”. Desuden bidrog studiet af oldti- 
dens store mænd, deres ,,Kraft, Fasthed og Værdighed”, såvel 
som deres fejl, til ,,at give Sindet en højere Retning og at 
danne, hvad Englænderne kalde a public character”, skrev 
Mynster i 1832.94 

Endelig havde dette studium, som Århus-biskoppen S.P. 
Brammer i 1846 anførte i en tale, flere heldige politiske virk- 
ninger. Man havde frygtet at „enten den danske Folkeaand 
eller det praktiske Liv“ skulle lide skade derved at man brug- 
te så mange kræfter på latin og græsk. Men dette var langtfra 
tilfældet, for de gamle sprog var al kulturs fælles kilde: 

Hvor denne Kilde standsede, hentørredes de Bække, som 
skulde hente deres Næring fra den. Der fremkom Mo- 
radser, hvori giftigt Kryb vrimlede. Historien vidner, at 
Videnskabelighedens Forfald var et Forbud paa [dvs. var- 
sel om] ødelæggende Revolutioner … Jo mere vor Tid er 
tilbøjelig til Materialisme [og jo mere] Ungdomsalderens 
almindelige Lyst til at leve for Øieblikket og svæve paa 
Overfladen begunstiges, [jo mere må deres fædre og læ- 
rere] modarbeide denne for dem og Fædrenelandet lige 
farlige Tilbøielighed. Og dertil er den Aandsanstrengelse, 
den grundige, langsomme, men sikkre Fremskriden, den 
Fordybelse i Oldtiden, som de gamle Sprogs Studium 
medfører, et mægtigt og prøvet Middel.”; 


De nyere sprog, „hvorpaa vore praktiske Mænd lægge for- 


trinlig Vægt”, var mere problematiske. Deres nytte nægtede 


Brammer ikke, og lidet overraskende mente han at de så me- 


get desto lettere lod sig lære når man kunne latin og græsk. 
Men det var ikke kun en fordel. Dels rummede de adskilligt 
som „den danske Folkeaand ei vil vedkjende sig, saasom flere 


franske Romaner”; den nyere engelske romanlitteratur var 


„i flere Henseender at foretrække”, tilføjede han. Men de 


nyere sprog indbød også i sig selv til overfladiskhed: 

Jeg veed vel, at de, for hvem det i Øine- eller i Ørefaldende 
er Hovedsagen, kunne ønske, at man i de lærde Skoler an- 
vendte en vis Francaisemaneer for at bringe Eleverne til at 
udtrykke sig med glimrende Færdighed eller dog Raskhed 
i fremmede, nyere Sprog; men jeg maa for de lærde Sko- 
lers Vedkommende hævde Sproglærens Ret, og i den dan- 
ske Folkeaands Navn yttre Betænkelighed imod en Frem- 
gangsmaade, som kan blive farlig for det danske Tunge- 
maals Reenhed og Velklang.'37 


Da var den klassiske dannelse, når den blot ikke blev drevet 
ensidigt, langt mere kompatibel med danskheden. Hvorfor, 
spurgte Brammer retorisk, ,,skulle vi, fordi vort Blik følger 
Romerørnen, ei længere kunne forlystes og bevæges ved 
Lærkens Sang paa de danske Marker, ved Nattergalens i de 
danske Lunde?” Eksempler på lykkelig forening mellem 
klassik og nationalånd fandt man bl.a. hos Saxo, Christiern 
Pedersen og Anders Sørensen Vedel. Heller ikke den engelske 
folkelighed var jo blevet skadet af det endda langt mere frem- 
trædende klassiske element i englændernes skoledannelse: 
»Hvo vil negte, at det engelske Folk, udsprunget af samme 
Stamme som vi, udmærker sig ved Kraft, Almeenaand, Fæd- 
renelandskjærlighed, praktisk Dygtighed?” 

Brammer konkluderede derfor at også danskerne burde 
indrømme de gamle sprog forrangen, selv i en æra som 
stræbte „efter Dynamik ei ved napoleonsk Stordaad, men 
ved Methoder til at sætte snart Locomotiver og snart Stats- 
forfatninger i Bevægelse”. Kun ved at bygge undervisningen 
op om de klassiske sprog kunne man, stillet over for tidens 
mangfoldige fordringer til skolen, modvirke den fare der el- 
lers ville være „for ei at fyldestgjøre nogen af disse Fordrin- 
ger tilfulde, naar man vil fyldestgjøre dem alle, og tillige for 
at overanspende Skolens Kraft” .739 

Andre fag prøvede fra tid til anden at hævde sig ved at 
påberåbe sig de samme kvaliteter som latin og græsk, altså 
evnen til at udvikle dømmekraft og logisk tænkning; kun så- 
dan kunne de nemlig blive anerkendt som almendannende. 
Så tidligt som i 1803 argumenterede en lærer ved Christiania 
Katedralskole, Søren Rasmussen, således for matematik: 


Er Tænkekraften ved [matematikken] først rigtig ordnet 
og skiærpet, og haver den ved Sprogunderviisning, især i 
Latin og Græsk, hvis Bygningsmaade i Almindelighed 

maa erkjendes som den Fuldkomneste, lært rigtig at for- 
binde de Tegn hvormed de øvrige Videnskaber afbilde de- 
res Gienstande og anstille deres Undersøgelser, saa maa 
den sikkert kunne giøre lykkelige Fremskridt i enhver an- 
den Videnskab. 


Det var synspunkter, som bl.a. Brammer ville have kunnet 
tilslutte sig. For ham måtte matematik ikke bare kræve 
udenadslæren af et stort pensum; fagets ,,dannende Indfly- 
delse” beroede på at eleverne lærte at løse logiske problemer. 
»Hvad derved maatte tabes i Massen af Kundskaber, bliver 
rigelig erstattet ved den Aands Klarhed, som selverhvervet 
Indsigt medfører”, og eleven ville derudover blive vænnet til 
at give en „tydelig og naturlig” forklaring af „det daglige 
Livs Gjenstande”.+ 

Matematik blev da også forsigtigt lukket ind i den lærde 
skole i 1809. Aritmetik og geometri figurerede på timeplanen 
og indgik endvidere i Anden Examen, som de studerende 
skulle aflægge før de begyndte på deres fagstudium. Polytek- 
nisk Læreanstalt, der blev åbnet i 1829 og nød stor prestige 
ikke mindst takket være H.C. Ørsted, havde vist hvor util- 
strækkeligt den lærde skole forberedte de studerende på den 
slags højere uddannelse. 

De fleste kom ind på læreanstalten via den såkaldte Al- 
mindelig Forberedelseseksamen, der blev indført 1838, men 
selv om der indgik matematik i den, måtte de underkaste sig 
en udvidet adgangsprøve ved læreanstalten. Den almindelige 
forberedelseseksamen blev aflagt ved universitetet og der var 
ikke nogen organiseret undervisning som forberedte til den; 
den kom udover for polyteknikere også til at gælde for dyr- 
læger, farmaceuter, forstmænd og de såkaldte „danske juri- 
ster”. Alle blev eksamineret i dansk og tysk. Farmaceuter 
skulle have latin, forstmænd og polyteknikere fransk med 

henblik på den faglitteratur de skulle læse. Derimod var en- 
gelsk åbenbart det relevante sprog hvis man ville til landvæ- 
senet. Torsten Lange, der var elev i Sorø, skrev i 1836 at deti 
påskeferien var blevet bestemt at han skulle gå til landvæse- 
net eller forstvæsenet; han havde valgt det første og havde 
anskaffet sig „flere prægtige engelske Bøger og havde be- 
gyndt siden Ferien rigtig at studere det engelske Sprog”. Da 
der så kom kontraordre om at han skulle fortsætte stude- 
ringerne, måtte han „lade alt det engelske fare”.+ 

Men selv i skoler der lagde vægt på realfagene og på at 
tilbyde eleverne en alsidig undervisning, havde matematik 
og andre realfag stadig svært ved at blive helt og fuldt accep- 
teret som almendannende fag. Det fremgår af det skrift som 
her skal præsenteres. Dets forfattere diskuterer sjældent de- 
taljeret og eksplicit de forskellige fags fortrin og fejl i forhold 
til almendannelsen og giver derved et indtryk af den besked- 
ne rolle de nyere sprog, og herunder især engelsk, selv i bed- 
ste fald var tiltænkt. 

De to bestyrere af det meget ansete private v. Westenske 
Institut i København, K.C. Nielsen og V.A. Borgen, udsendte 
i 1833 en orientering om den nyordning de planlagde af in- 
stituttets undervisning, rettet til ,,Disciplenes Forældre og 
andre Skolens Velyndere”.:+ Instituttet udbød både lærd og 
realundervisning, men hvad bestyrerne betragtede som sko- 
lens fornemste fag, lod skriftets første linjer ingen tvivl om. 
Der gives her en kort, koncis version af formaldannelses- 
argumentet: 


Den Opgave, som Pædagogiken har at löse, er efter vor 
Overbeviisning: at bevirke den meest harmoniske Uddan- 
nelse af den menneskelige Aands forskjellige Evner. Det 
fortrinligste Middel hertil maa være det, som paa samme 
Tid meest sysselsætter alle Sjelekræfterne, meest an- 

strænger, över, udvikler dem alle. Som et saadant betragte 
vi især Sprogunderviisningen; og af de forskjellige Sprog 
synes især de gamle classiske, og af disse igjen det latinske 
Sprog at burde have Fortrinnet. Det … er nemlig forme- 
delst sin logiske Fuldendthed det virksomste Middel til at 
fastholde Opmærksomheden, styrke Hukommelsen, öve 
Tænkekraften og skærpe Dåmmekraften. + 


Dette kunne nu synes at overflødiggøre alle andre fag; men 
selv om man i de klassiske sprog havde det bedste og mest 
alsidige åndelige dannelsesmiddel, fulgte ikke deraf at det 
også var det eneste: „Tvertimod, vi hade al Eensidighed — thi 
den fordærver selv det Bedste — og ville samvittighedsfuldt 
benytte enhver Leilighed til at fremme Ungdomens flersi- 
dige Dannelse”. Altså blev der givet en gennemgang af de 
øvrige fag. Her var det forfatterne om at gøre, på den ene side 
at påpege at disse fag ikke kunne danne sjælekræfterne så 
godt som de gamle sprog, på den anden side at fremhæve 
hvor værdifulde fagene alligevel var og hvor godt der ville 
blive undervist i dem. 

Hvad matematik angik, indrømmede Nielsen og Borgen 
således at det var ,,et fortrinligt Middel til at øve Tænkekraf- 
ten og skærpe Dømmekraften”, men dog på en anden og 
mere ensidig måde end sprogene. For handelsklasserne havde 
det afgørende betydning; de havde jo ikke latin, og kunne i 
øvrigt få praktisk nytte af matematik i deres erhverv. Også 
for de studerende hørte faget imidlertid med til ,,fuldstændig 
Aandsdannelse”: 


Sproget indfører os i Aandens Verden, Mathematiken i 
Sandsernes; hiint lærer os at kjende Loven for Tankernes, 
denne Lovene for Legemernes gjensidige Forhold. Øvelse 
i streng-regelret mathematisk Tænkning maa virke gavn- 

ligt til at skjænke Aanden den rolige Besindighed, der ei 
tillader noget Spring i Tankegangen, men bringer Klarhed 
og Sikkerhed saavel i alle videnskabelige Sysler, som i 
Menneskets aandelige Virken.” 


Åndens verden stod selvsagt over sansernes, og dermed de 
klassiske sprog over matematikken; men kunne denne bidra- 
ge til klarhed og besindighed, samt forhindre spring i tanke- 
gang (og måske revolutioner i samfundsudviklingen), havde 
faget sin plads. 

Naturvidenskabernes dannelsesværdi var kort forinden 
blevet hævdet af H.C. Ørsted i den tale han holdt ved Poly- 
teknisk Læreanstalts åbning 1829, og af den nationallibe- 
rale politiker (og botanikprofessor) J.F. Schouw i det af ham 
redigerede Dansk Ugeskrift. Ifølge Nielsen og Borgen var 
naturfag derimod egentlig overflødigt, eftersom 


den, der har faaet en grundig lærd Opdragelse, har erhver- 
vet sig en saadan Grad af Læreevne og Lærebegjerlighed, 
at saavel Fabrikationen af en Knappenaal, som den mæg- 
tig-virkende Dampmaskine … det majestætiske Torden- 
vejr og det glimrende blussende Nordlys tiltrækker sig 
hans opmærksomhed, og ansporer hans Forskelyst ...*5° 


Den klassisk dannede vil kunne se sammenhænge som må 
forblive skjult for den fagkyndige men udannede empiriker. 
Da imidlertid erfaringen viser at man som ældre nødig går i 
gang med noget nyt, betragter de fleste lærde „Naturviden- 
skabernes Gebeet som et terra incognita, hvortil de ej ville 
vove at gjøre Opdagelsesreiser”. Derfor bør også de stude- 
rende få en introduktion, så de „i en modnere Alder selv kun- 
ne vandre i de Tempelgange af Naturens yndige Helligdom” 
der måtte interessere dem. Derfor vil instituttet give under- 

visning i naturhistorie, elementær fysik, matematisk og fy- 
sisk geografi „samt saa meget af Astronomien, at den stjer- 
neklare Himmelhvælving ikke skal være dem en aldeles 
uforklarlig Gaade”. 

Heller ikke historien kan accepteres som substitut for 
sprogene. Eleverne er ikke modne nok til at forstå hvad det er 
for kræfter der driver de historiske personer; og det er ikke 
muligt at udvikle disciplenes sjælekræfter lige så effektivt: 
„En eneste Sætning linguistisk gjennemgaaet skaffer langt 
mere alsidig Aandsøvelse, end en vidtløftig Fortælling“ .*" 

Men hertil duer de nyere sprog kun delvis. Dansk er selv- 
følgelig centralt på de nederste klassetrin, og eleverne skal 
også senere dels lære at udtrykke deres tanker korrekt og 
smukt på modersmålet, dels læse så meget som muligt af den 
nationale litteratur. Til gengæld ligger det som skriftet kalder 
„de sædvanlige levende Sprog” desværre så tæt op ad hinan- 
den (og ad dansk), at det er for let ,,at oversætte temmeligen 
rigtigt af et fremmed levende Sprog i Modersmaalet uden at 
have synderlig Indsigt i nogen af begges Grammatik” — mod- 
sat latin, hvis komplicerede grammatik og brug af endelser 
tvinger eleven til den grundigste opmærksomhed og deri- 
gennem danner hans ånd ,i alle Retninger”. Helst burde 
latin altså anvendes overalt, også i de „ustuderende“ klasser, 
men 


da dette Ønske vel ej nu lader sig realisere, saa maae ogsaa 
vi lade os nøje med, i de saakaldte Handelsklasser at drive 
paa en grundig Underviisning i de levende Sprogs Gram- 
matik, og navnligen paa den tydske, der formedelst dette 
Tungemaals i formel Henseende saa fuldstændige Uddan- 
nelse [dvs. udvikling] forekommer os at være meest skik- 
ket til dette Jiemed.*5 

Også her ændres tonen senere i skriftet. Hvad de studerende 
angik, ville de komme til at lære mere tysk og fransk end 
eksamensfordringerne krævede, idet der skulle drives både 
tale- og skriveøvelser. Derudover lod man også de studerende 
lære engelsk og sågar italiensk,"5+ skønt de ikke var eksa- 
mensfag, dels for at få en mere flersidig åndsdannelse, dels 
for ,,de herlige og rige Literaturers Skyld, til hvis Skatte disse 
Tungemaal give os Adgang”. Af hensyn til den vanskelige 
udtale havde man engelsk i de 4 øverste klasser (med i alt 5 
ugetimer). I skolens program for 1844-5 og 1845-6 blev en- 
gelsk imidlertid skåret ned til 2 ugetimer i ét år. „Sprogets 
litterære Betydning afholdt mig fra aldeles at bortvise det fra 
de studerede Klassers Timetabel”, skrev bestyreren, og hen- 
sigten med det ene år var da at „bibringe Udtalen, Færdighed 
i Formlæren og ved kursorisk Læsning saamegen Øvelse i 
dens Anvendelse, at en fortsat privat Uddannelse i Sproget 
ikke vilde frembyde nogen Vanskelighed”.'55 I 1846-7 for- 
svandt engelsk imidlertid fra de studerende klassers skema 
på v. Westens institut, som følge af den omlægning af den 
lærde undervisning der lå i den provisoriske plan af 1845 — 
forløberen for loven af 1850. 

Hvor v. Westen fra 1833 til 1846 havde haft engelsk også 
for de studerende klasser, men lod det glide ud da der efter 
1845/50 kom skærpede krav i andre fag (som fx matematik), 
valgte Vestre Borgerdyd en anden vej.”5? I 1830, kort efter at 
N.B. Krarup havde overtaget skolen, igangsatte han et stor- 
stilet forsøg som skulle vise om undervisning i de nyere 
sprog kunne erstatte den i græsk og latin, eller som det ka- 
rakteristisk hed „hvorvidt hiin kunde give Dannelsen det sam- 
me classiske Præg som denne”. Forsøget gik ud på at de to 
øverste realklasser omdannedes til henholdsvis en „fransk“ 
og en „engelsk“ klasse, idet disse sprog fik tildelt et stort ti- 
metal „og Underviisningen i de fleste andre Fag gjennem- 

fortes paa disse fremmede Tungemaal”. Det kan næppe over- 
raske at dette eksperiment ,,erkjendtes snart, af Lærere og 
Disciple enstemmigt, for upracticabelt og opgaves”.'57 

I 1841 var skolens undervisningsplan mindre ambitiøs. 
De studerende klasser havde af de moderne sprog tysk og 
fransk; kun realisterne havde også engelsk. Her blev spro- 
gene talt i timerne. I tysk skete dette lige fra nederste real- 
klasse til den studerende afgangsklasse „ligesom [eleverne] 
ogsaa opmuntres til at udtrykke sig i dette Sprog”; og i hvert 
fald i øverste realklasse talte man „bestandig Engelsk med 
Disciplene”. 

I 1850'erne trodsede den nye bestyrer Martin Hamme- 
rich den herskende tendens og genindførte engelsk som fag i 
de to fællesklasser før eleverne blev delt i studerende og rea- 
lister. Hammerich begrundede undervisningen (og dens be- 
grænsning) som følger: 


Uagtet Engelsk ikke er optaget i den af det Offentlige an- 
ordnede Underviisningsplan for Studerende, læses det 
her i Skolen i de to Fælledsclasser, for nogenlunde at fore- 
bygge den Skyhed for det Fremmede i Udtale og Sprog- 
form, der, som Erfaring viser, udelukker saagodtsom hele 
vor akademiske Ungdom fra den engelske Litteratur. At 
føre Underviisningen op i de høiere studerende Classer 
indtil Afgangsprøven vil have overveiende Vanskelighe- 
der, saalænge Fordringerne i de andre Fag, navnlig Tydsk, 
ere stillede som hidtil. 


Den klassiske dannelse og dens kritikere 

Når det var så vanskeligt at vinde gehør for realfagenes og 
især de nyere sprogs betydning, skyldtes det især to faktorer. 
For det første havde stort set alle eksperter og beslutningsta- 
gere selv gået i den lærde skole og havde tilegnet sig en klas- 

sisk dannelse som gav dem en række kulturelle og materielle 
fortrin i samfundet. Det var her ikke anderledes end i Norge, 
hvor Venstre-politikeren Johan Sverdrup i 1869 kun tøvende 
fremsatte sit forslag om en gymnasielinje uden latin, for 
„naar man rørte ved Latinen, kom en makedonisk Falanx og 
en romersk Legion saaledes anstigende, at man nok maatte 
have Betænkelighed ved at stille sig mod dem”. Men for 
det andet havde kritikerne af ,,klassikervældet” meget for- 
skellige, og langt hen ad vejen uforenelige, ideer om hvad der 
skulle sættes i stedet. Groft sagt kan man skelne mellem tre 
linjer i oppositionen: den grundtvigske, den realistiske og den 
nationale. 

Mest radikal var den grundtvigske linje.”" Grundtvig var 
ikke kun modstander af latinskolen, men også af realskolen. 
Det var ikke bedre at eleverne nu skulle lære matematik, ny- 
ere sprog etc. Det ville stille dem lige så fremmed over for 
folkelivet som den lærde skoles pensum. Grundtvig indrøm- 
mer at „ved en folkelig og borgerlig Høiskole … burde, saa- 
vidt muligt, findes Leilighed til at lære baade fremmede 
Sprog, Mathematik, Historie“, men det måtte være sekun- 
dært i forhold til oplysning på modersmålet om „Folkenatu- 
ren, Statsforfatningen og Fædernelandet”. Især den abstrak- 
te matematik bød Grundtvig imod, og i sit skrift Skolen for 
Livet (1838) mente han at de lærde ville gøre verden en tje- 
neste 


naar de stiftede en „lærd Republik“ i Ny Syd-Wales, eller 
hvor der ellers er Rum nok, og der enten gjorde Latinen til 
Modersmaal eller skabte et Universal-Sprog, hvori de 
med Skibs-Leilighed meddelte Verden deres Opdagelser, 
det være sig enten i den latinske Grammatik eller den re- 
ne Mathematik eller midt imellem. 

Da Grundtvig hørte at man på Søkadetakademiet havde ind- 
ført et pensum på 12.000 engelske og franske gloser, rasede 
han mod den forestilling at ,jo flere Sprog, man radbrækker, 
des mægtigere bliver man Modersmaalet og des dyrebarere 
for Fædernelandet”; og han beklagede 1842 at oplysningen i 
hovedstaden var latinsk, fransk, tysk og italiensk, men ikke 
dansk (og altså heller ikke engelsk).””? For Grundtvig var en 
dansk højskole så vigtig at han kun gik ind i debatten om 
realundervisningen fordi han frygtede at realskoler skulle 
komme til at hindre opkomsten af højskoler. Historikeren 
Kai Hørby konkluderede at ,,denne bevidste placering af høj- 
skoletanken lige langt fra latinskolen og realskolen er sikkert 
tillige forklaringen på dens nederlag“. Grundtvigs plan om 
en højskole i Sorø faldt med Christian 8.s død i 1848. 

Den realistiske linje fik et gennembrud da stænderfor- 
samlingen i Roskilde (senere bakket op af den i Viborg) med 
juristen Tage Algreen-Ussing som talsmand i 1835 anmode- 
de kongen om at fremme realundervisningen. Det moderne 
industrialiserende samfund og de nye politiske forhold kræ- 
vede det. ,,Aarstal og mythologiske Navne, døde Kongeræk- 
ker” skulle ud til fordel for grundige kundskaber i matema- 
tik, geografi og naturhistorie. Jernbaner og dampskibe havde 
rykket nationerne nærmere, og der var brug for en undervis- 
ning der passede middelstanden snarere end embedsaristo- 
kratiet.”+ Men kravet var også kommet udefra i en række 
artikler og pjecer, vigtigst købmanden Knud Gads Hvor skal 
jeg sætte min Søn i Skole? (1833). 

Resultatet blev indførelsen af almindelig forberedelsesek- 
samen i 1838 og oprettelsen af en ,,videnskabelig realskole” i 
Århus i 1839 (der lukkede i 1853 uden at have dimitteret en 
eneste elev). ,,Handelsklasser” blev omdøbt til realklasser. 
Samtidig blev en række mindre latinskoler nedlagt og real- 
skoler oprettet i stedet, og realklasser blev indført på de fleste 

lærde skoler. Problemet var at skolerne først i 1855 fik mu- 
lighed for selv at afholde realeksamen, og at man havde fået 
konstrueret et byzantinsk system med en højere og lavere 
almindelig forberedelseseksamen samt en højere og lavere 
realeksamen. Først da dette blev forenklet i 1881, kom real- 
skolernes gennembrud. 

De nyere sprog stod ikke i centrum i debatten omkring 
1840, som mest gik på om man skulle undervise i ,,videnska- 
belige fag” som matematik, geografi og naturhistorie, eller i 
„praktiske fag” som bogholderi, handelsregning etc. Skulle 
realskolen være en alternativ almendannelse, eller en fagsko- 
le? Her kom sprogene i klemme. Selv Knud Gad, der i 1833i 
sin bog havde set de nyere sprog som en del af realdannelsen, 
modsatte sig i 1841 som skolerådsmedlem i sin hjemby Hel- 
singør at de fik for megen plads på læseplanen.% Og da de 
endelig blev indført, blev de i høj grad drevet som discount- 
udgaver af den lærde skoles undervisning med vægt på 
grammatikterperi og læsning af (let) litteratur. Noget særlig 
sigte på de realstuderendes kommende leveveje tog man 
ikke. 

Oprettelsen af Den polytekniske Læreanstalt i 1829 og 
Den militære Højskole i 1830 etablerede et alternativ til uni- 
versitetet. De to institutioner sendte krav om især mere og 
bedre matematikundervisning ned gennem systemet; den lo- 
giske konsekvens blev oprettelsen af den matematiske linje i 
gymnasiet i 1871, selv om man også kunne tage realeksamen 
og Polyteknisk Læreanstalts egen adgangsprøve.” Mht. 
sprog kan det bemærkes at H.C. Ørsted 1837 vendte sig mod 
den videnskabelige brug af latin; ved indførelsen af alminde- 
lig forberedelseseksamen blev det som nævnt skønnet at 
fransk var det vigtigste sprog for polyteknikere. 

Endelig var der, ved siden af den grundtvigske og den rea- 
listiske retning, det man kunne kalde den nationale retning. I 

1739 og igen i 1775 var vigtigheden af modersmålet også i 
latinskolen blevet indskærpet. Dansk blev gennem bevidst 
sprogpolitik gjort egnet som kulturelt og videnskabeligt me- 
dium. Lære- og læsebøger i dansk litteratur og historie blev 
indført i skolen, fra Ove Mallings Store og gode Handlinger, 
der endnu var forpligtet på helstatspatrotismen, over C.A. 
Thortsens Historisk Oversigt over den danske Litteratur 
indtil Aar 1814 (1839) til skoleudgaven af C.F. Allens natio- 
nalliberale danmarkshistorie (1843). I den provisoriske 
undervisningsplan af 1845 ligger danskfaget i nogen grad i 
forlængelse af den grammatisk-retoriske tradition, men des- 
uden 


maae Disciplene gjøres bekjendte med Fædrelandets skjøn- 
ne Litteratur, deels ved at erholde en Oversigt over den 
danske Litteratur og deels ved at enkelte classiske Værker 
gjennemgaaes med dem paa Skolen, og de i al Fald idelig 
opmuntres og anvises til at læse vore bedste Forfatteres 
Skrifter.” 


Denne nationale afbalancering af de klassiske sprog var ikke 
til gavn for de nyere sprog, som i modsætning til latin og 
græsk blev mistænkt for at undergrave danskheden. 


1850-loven bliver til 


På denne baggrund skulle en 1844 nedsat kommission frem- 
komme med forslag til den lærde skoles reform, som allerede 
i en årrække havde optaget Direktionen for de lærde Skoler. 
Det skete dels på baggrund af den ovenfor opridsede debat, 
dels ud fra de erfaringer man havde indhentet fra andre lan- 
des skolesystemer — især de tyske staters — som beskrevet i 
skolemanden C.F. Ingerslevs rapport fra en studierejse i 

1838-9 til forskellige tyske stater og Frankrig (1841). Or- 
ganisatorisk ville man henlægge studentereksamen, herun- 
der den såkaldte „Anden Examen“, til skolerne i stedet for 
universitetet (med undtagelse af en ny filosofisk prøve, „filo- 
sofikum”). Eksamen skulle reducere det udenadslærte kund- 
skabsstof og efter preussisk forbillede blive mere af en mo- 
denhedsprøve. Planen blev fra 1845 afprøvet i Odense, Kol- 
ding og ved Metropolitanskolen. 

Med hensyn til fagplanen måtte man finde plads til real- 
fagene, men uden at skære synderligt i de gamle sprog. I be- 
mærkningerne til 1845-planen hed det at ,,den logiske For- 
øvelse, som er absolut fornøden til enhver videnskabelig Er- 
kjendelse, og til overhovedet med klart Overblik at behandle 
en hvilkensomhelst Gjenstand” bedst kunne erhverves gen- 
nem sprogundervisning. Men som formalt dannelsesmiddel 
duede modersmålet ikke; kun ved at lære fremmedsprog blev 
eleven tvunget til det rette mål af eftertanke. Og her var det 
et problem at de nyere sprog var under stadig forandring; 
derimod gjorde de klassiske sprogs „fuldendte Udvikling, og i 
Besynderlighed det latinske Sprogs Præcision og Regelmæs- 
sighed“ dem bedst egnede til at „befordre Aandens Udvik- 
ling”. 

Imidlertid var det klart at latinen i mange nye viden- 
skabsfag ikke kunne „yde det fornødne Stof af Tanke- og 
Ordforraad til en let, levende og bevægelig Behandling“. De 
moderne sprog blev brugt mere og mere, fordi de „føles ene 
fuldstændigen at kunne byde Udtryk for litterair Meddelelse 
efter Videnskabens Opsving i det sidste Aarhundrede” (altså 
fra ca. 1750.) Derfor måtte disse sprog såvel som dansk ind- 
rømmes mere plads. 

Dernæst var man kommet til den konklusion at det var 
mindre hensigtsmæssigt at anvende latin som første sprog 
og praktisk talt fra første klasse i den lærde skole. Man fore- 

slog at begynde med dansk, for derpå hurtigt at tage fat på et 
fremmedsprog der lå dansk mindre fjernt end latin; valget 
faldt på tysk, der på den ene side tvang til eftertanke på grund 
af dets forskellighed, men på den anden side ikke var så frem- 
med som latin og derfor kunne bidrage til en hurtigere ind- 
prentning af grammatikken. 

Man afviste betænkeligheder i retning af at der ikke var 
tilstrækkelig kvalificerede lærere eller egnede lærebøger i de 
moderne sprog. Det færre antal latintimer ville blive opvejet 
af at eleverne var så meget mere modne og allerede havde 
lært de sproglige begyndelsesgrunde, og ved at udskyde latin 
i de lavere klasser kunne man udbyde en undervisning „der 
var lige passende som Grundvold for den reale og den lærde 
Dannelse” .7 

Men tilbage stod spørgsmålet om hvilke nyere sprog der 
skulle optages. Her havde meningerne i de af kommissionen 
indhentede udtalelser været meget divergerende. Det var 
ganske vist ønskeligt at 


alle tre Sprog skulle læres paa Grund af de tre Littera- 
turers eiendommelige og forskjellige Fortrin, og for at 
imødekomme og understøtte den ønskelige og i de senere 
Aar begyndte Tendens til, at den hidtil alt for eensidige og 
udelukkende Interesse for den tydske Litteratur kan ret- 
tes ved at lette Adgang til alle tre Litteraturer, dog saa- 
ledes at Underviisningen i Engelsk blot beregnes paa at 
gjøre Litteraturen tilgængelig.” 


Men fandt man at tre sprog var for meget — og frygten for at 
overanstrenge disciplene var udbredt — var det i reglen en- 
gelsk man bedst mente at kunne undvære eller gøre valgfrit. 
Kun rektor Henrichsen i Odense udtalte sig til fordel for en- 
gelsk som obligatorisk fag, omend med begrænset timetal: 

„Dette Sprogs Litteratur er saa rig og herlig, at Skolen bør 
aabne Disciplen Adgang dertil ved i det mindste at give ham 
Leilighed til at lære saa meget af Sproget, at han kan forstaae 
en ikke altfor vanskelig engelsk Bog“.”7> Men direktionen 
konkluderede, med en formulering, som ofte skulle blive 
gentaget i visse variationer, at „Enhver, som føler Lyst og 
Trang dertil, og som kan finde Leilighed dertil i en senere 
Livsstilling” også let ville kunne tilegne sig det nødvendige 
kendskab til sproget.” 

Denne beslutning gik igen i loven af 1850. Dermed var 
engelsk reelt fjernet fra den lærde skole. Der var vel i princip- 
pet ikke noget i vejen for at faget fortsat kunne udbydes af en 
interesseret lærer; det gjorde således Shakespeare-oversæt- 
teren Edvard Lembcke i Haderslev.”+ Men det store fagpres, 
som 1850'ernes lempelser af eksamensbestemmelserne kun 
delvist formåede at lette, førte til en marginalisering af faget. 
Selv på Metropolitanskolen forsvandt faget fra timeplanen, 
hvor det ellers — omend med afbrydelser — havde været at 
finde siden 1812. 


1860-1890: Almendannelsen splittes op 


Loven af 1850 havde med besvær holdt sammen på det al- 
mendannende gymnasium. Dansk, som siden 1809 for alvor 
havde fået borgerret i den lærde skole, fik fra 1830'erne sin 
position befæstet af den gryende nationalisme; det blev nu et 
uomgængeligt krav at disciplene kunne skrive deres moders- 
mål og kendte den danske litteratur(historie). Matematik og 
naturfag blev i 1850 endeligt accepteret som åndsfag, ikke 
mindst takket være Ørsteds og Schouws argumenter for de- 
res intellektuelle kvalitet, selv om det ikke skadede at man 
samtidig kunne henvise til den rolle som matematikken hav- 
de spillet i den græsk kultur. For latin og græsk var fortsat 

den lærde skoles altdominerende fag, selv om latin af pæda- 
gogiske grunde nu blev påbegyndt lidt senere i forløbet. 
Skulle de læres — og det var der endnu i 1850 ingen der seri- 
øst betvivlede — krævede de imidlertid et meget stort timetal, 
samtidig med at der skulle skaffes plads til dansk, matematik 
og naturfag. 

Reelt var der kun to muligheder for en holdbar løsning. 
Den ene var at udvide gymnasiet fra 8 til 9 år, og det var da 
også under denne forudsætning at man udvidede fagkredsen; 
men da det så viste sig politisk umuligt at få udvidelsen igen- 
nem, måtte man presse det udvidede pensum sammen på de 
otte år. Denne løsning førte imidlertid til overanstrengelse af 
eleverne, der typisk havde 38 ugentlige timer. Dertil kom at 
realfagene trods alt stadig spillede en sekundær rolle. På den 
8-årige sproglige linje var af de i alt 297 ugetimer 91 afsat til 
græsk, latin og hebraisk mod kun 39 til matematik og fysik 
og 34 til nyere sprog — fordelt på 20 i tysk, 14 i fransk og o i 
engelsk. Sammenlignet hermed havde den 6-årige reallinje 
(uden klassiske sprog) i alt 205 ugetimer, hvoraf 37 i mate- 
matik og fysik og 55 i nyere sprog (tysk 22, fransk 19, en- 
gelsk 14). 

Den anden var at dele skolen i to eller flere retninger, og 
det blev hurtigt klart at det kun var et spørgsmål om tid før 
dette blev nødvendigt. Men blandt politikere og skolefolk var 
der en udbredt fornemmelse af at ægte dannelse var udelelig, 
og at dette var uforeneligt med en grendeling. Dette syns- 
punkt forsvandt i øvrigt ingenlunde efter at man i 1871 hav- 
de kapituleret for fagpresset og delt gymnasiet i en sproglig 
og matematisk gren. Der kom adskillige forslag om at gen- 
indføre et udelt gymnasium, med et nødvendigvis reduceret 
timetal for de klassiske sprog. Der meldte sig dog også for- 
talere for en „tredje retning”, fra Venstres forslag om en 
mordisk-historisk” retning i 1870 til den nysproglige gren i 

1903. De to uforenelige, og hver for sig uspiselige, alternati- 
ver lettede forsvaret af status quo. 

I 1871 blev undervisningsplaner ændret fra at være et ad- 
ministrativt anliggende til at blive et lovgivningsspørgsmål. 
1850-loven hvilede på en kgl. anordning og bekendtgørelse 
fra enevældens tid, hvad der havde foranlediget Grundtvig til 
i folketinget at spørge Madvig om hvor grænsen her gik mel- 
lem lovgivning og administration. Madvig svarede at den 
lovgivende magt måtte forbeholde sig de principielle spørgs- 
mål „og de Bestemmelser for Udførelsen, som væsentlig be- 
tinger Princippernes Gennemførelse”.”5 Imidlertid var det 
allerede o. 1860 blevet et Venstre-krav at rigsdagen skulle 
fastlægge undervisningsplanens „Hovedgrundsætninger“, 
og dette accepterede kultusminister Hall som et vilkår da han 
fremlagde 1871-loven. Dermed blev spørgsmålet om refor- 
mer af den højere almenskole inddraget i den politiske kamp 
mellem Højre og Venstre, og det betød igen at udsigten til at 
få gennemført ændringer var ringe i de tredive år frem til 
systemskiftet. 

Den lærde skole stod centralt i den ideologiske strid, fordi 
det var her statens embedsmænd blev udklækket. Venstre 
ønskede den ændret i realistisk og demokratisk retning, Høj- 
re så den omvendt som et værn mod samfundets intellektu- 
elle og politiske nivellering. Som den nationalliberale C. St. 
A. Bille sagde under en debat i 1862, skulle det ikke undre 
ham om der „i denne fjendtlige Stemning mod klassisk Dan- 
nelse skjuler sig et Nag mod det, man herhjemme kalder Bu- 
reaukratiet, Embedslauget, det lærde Laugsparti”. Det be- 
nægtede Venstre ingenlunde. Højskoleforstander Sofus Høgs- 
bro var godt nok skuffet da forslaget om den nordisk-histori- 
ske retning faldt i 1871, men ikke overrasket over at de na- 
tionalliberale havde stemt imod; partiet havde jo netop ,sin 
Hovedstyrke i den af den lærde Skole- og Universitetsdan- 

nelse udgaaede Embedsstand, kæmpede jo her paa en Maade 
for Arne og Hjem”.7% 

Samtidig var det dog vanskeligt for Venstre at formulere 
et enigt alternativ, fordi partiet var splittet. Det var J.A. Han- 
sens fløj der ved at erklære spørgsmålet om latinskolen for 
ligegyldigt, reelt sikrede 1871-lovens gennemførelse uden 
den ,nordisk-historiske” retning som partiets grundtvigia- 
nere havde kæmpet for. 

Det var langt fra sådan at Højre, som blev de national- 
liberales arvtagere, modsatte sig reformer på skoleområdet. 
Kultusminister Jacob Scavenius prøvede både i 1882 og 1885 
at komme igennem med et forslag der genoprettede de to ne- 
derste klasser i latinskolen, fjernede eller modificerede gren- 
delingen og lagde større vægt på praktiske elementer i ud- 
dannelsen, hvorved han håbede at latinskolens elever ville 
indse ,,at der ved Siden af Studeringerne gives andre Beskæf- 
tigelser, som fortjene at optage et Menneskes Tid, og som 
stille Fordringer til Indsigt og Eftertanke, ligesaavel som Bog- 
studier”. På samme måde var han og andre af Højres skole- 
folk indstillet på at få etableret en forbindelse mellem almue- 
og latinskolen. Men han ville ikke give afkald på en grundig 
latinundervisning som skolens grundvold, og det betragtede 
Venstre som et forsøg på at bevare den reaktionære embeds- 
ideologi og at „drage Ungdommen bort fra Tidens store 
Spørgsmaal [og] Bestræbelserne for at tilvejebringe en ret- 
færdigere Samfundsordning”. Derfor kom man ingen vegne 
politisk. 1882-forslaget blev syltet i et udvalg, 1885-forslaget 
kom ikke engang frem til første behandling.”” 

Den politiske blokade betød dog ikke stop for reformtan- 
kerne, blot at disse nu måtte gennemføres på anden måde. I 
flere tilfælde benyttede regeringen sig således af administra- 
tive tiltag for at kompensere for de strandede lovforslag. I 
1881 blev således fire forskellige eksaminer (realeksamen og 

alm. forberedelseseksamen af hhv. højere og lavere grad) slå- 
et sammen til én såkaldt præliminæreksamen, hvad der som 
nævnt skulle betyde et afgørende gennembrud for realun- 
dervisningen i Danmark. Året efter genindførte Scavenius 
(ved en kgl. anordning af 16. juni 1882) indirekte de to neder- 
ste latinskoleklasser fra det syltede lovforslag ved at tillade at 
man ved optagelsen på statsskolerne favoriserede elever fra 
private forberedelsesklasser, hvis disse stod under tilsyn af 
den lokale rektor.” 

Samtidig betød det politiske tomrum at skolens folk fik 
større indflydelse på udformningen af undervisningsplaner- 
ne. Det var kutyme at de blev konsulteret af ministeriet gen- 
nem undervisningsinspektionen når der var optræk til større 
ændringer. Det skete fx efter at den udbredte utilfredshed 
med ,fagtrængslen” og arbejdsbyrden i latinskolen gav sig 
udslag i en adresse med 705 underskrifter til ministeriet i 
december 1860 og i udgivelsen af en lang række pjecer om 
skolens problemer — en snes stykker alene i 1860-61. I de føl- 
gende år blev der ført omfattede forhandlinger mellem kul- 
tusministeren (Monrad) og undervisningsinspektøren (Mad- 
vig) på den ene side, og skolernes rektorer, bestyrere og læ- 
rerkorps på den anden, og materialet blev brugt som beslut- 
ningsgrundlag for bekendtgørelsen af 30. november 1864, 
hvormed man pga. de storpolitiske begivenheder i første om- 
gang måtte lade det bero.” 

Engelsk blev ved denne bekendtgørelse indført som valg- 
frit fag med 2 timer ugentligt i de to øverste klasser for ,,de 
Disciple, som attraa det”. Det var ikke som følge af noget 
massivt pres fra skolen, selv om flere debatpjecer havde lagt 
op til at prioritere engelsk over tysk. Madvig mente imid- 
lertid at tysk fortsat burde være det første og vigtigste af de 
levende sprog: ,,Uagtet han ikke miskjendte Betydningen af 
engelsk Dannelse og Litteratur, mente han dog, at vort hele 

Forhold til England ikke var, med Undtagelse af Handelsver- 
denen, et saadant der lagde os det engelske Sprog nær paa det 
første Dannelsestrin”. De elever der havde lyst, burde have 
mulighed for at „lære saa meget Engelsk, at de siden let kun- 
de erhverve større Færdighed i at læse det”. Dertil måtte to 
timer om ugen i den to-årige 7. klasse være nok.” 

Da ministeriet i 1870 tog sagen op igen med henblik på en 
egentlig lov, konsulterede det udover Madvig kun nogle få 
udvalgte rektorer og bestyrere før det fremlagde forslaget 
om delingen i en sproglig og en matematisk gren. I folketin- 
get fremsatte Venstre så sit ændringsforslag om en „nordisk- 
historisk” linje, hvor det i øvrigt var tanken at hver gren 
skulle have sin specifikke kombination af nyere sprog: den 
klassisksproglige tysk og fransk, den matematiske engelsk og 
fransk og ,,den historiske og nordisk-sproglige Skole” en- 
gelsk og tysk.” Det kom til en heftig debat, som også træng- 
te ud i offentligheden. Digteren Christian Richardt kunne så- 
ledes i en hyldest til Gyldendal i anledning af 100-års jubi- 
læet 1870 hentyde til striden da han roste forlagets evne til at 
udgive meget forskellige forfattere og bøger: ,,Her staar en 
Morsom i Favn af en Kjedelig, / her er Physiken med 
Præd'kenen Du's; / her staar Latinen hos Islandsken fredelig, 
/ Snorre sig helder til Madvigius!””% Men forslaget faldt og 
efterlod sig kun det spor at oldnordisk blev en del af dansk- 
faget indtil 1935. 

Med loven af 1. april 1871 blev fransk gymnasiets hoved- 
sprog, der over de nu seks klasser fik i alt 16, senere 18 uge- 
timer. Tysk fik 8 ugetimer i de fire underste klasser, mens 
eleverne i 5. og 6. klasse kunne vælge mellem engelsk og 
(fortsat) tysk. Fransks særstilling blev yderligere markeret 
ved indførelsen af fransk stil ved studentereksamen — ved en 
lapsus, som man åbenbart ikke turde udbedre administrativt, 
dog kun for den sproglige retning, ikke for matematikerne, 

selv om de to linjers timetal og pensum i fransk var nøjagtig 
ens. 

Der er blevet fremsat mange spekulationer om de even- 
tuelle nationale, anti-tyske motiver i denne prioritering af 
fransk. Pointen er vel at de almindeligt anførte saglige argu- 
menter — fransk var det førende verdenssprog, tysk kunne 
efter helstatens opløsning ikke siges at spille den samme rol- 
le for Danmark — var forenelige med den anti-tyske stem- 
ning efter 1864. Madvig udtalte selv at han havde insisteret 
på den franske stil af pædagogiske grunde, nemlig som er- 
statning for den afskaffede latinske stil, og var i øvrigt be- 
kymret over hvad der ville ske med elevernes tyskkundska- 
ber hvis de ved at vælge engelsk i V.-VI. klasse kom ud med 
kun 4 års tysk. 

Madvig betonede at hverken den franske stil, eller det 
faktum at fransk ligesom græsk og historie talte dobbelt ved 
eksamen, var udtryk for en speciel opprioritering af sproget; 
det var blot nødvendigt, fordi sproget lå os så fjernt. Eleverne 
skulle lære at læse fransk prosa og få lagt en grund så de 
senere om nødvendigt kunne lære at tale og skrive det, men 
et „Hoved- eller Centralfag kan det franske Sprog med sin 
vor Folkelighed fjernere, fra romersk-katholsk Grundlag ud- 
gaaede, af Rhetorik gjennemtrængte Literatur ikke blive”. 

Der var dog nogen uklarhed om den præcise fordeling 
mellem de nyere sprog og om muligheden for at vælge mel- 
lem dem, for sagen omkring den franske stil var ikke det ene- 
ste eksempel på lovsjusk. Da ministeriet nemlig gik i gang 
med at udarbejde den kgl. anordning der skulle præcisere un- 
dervisningsplan, eksamenskrav osv., opdagede man en kede- 
lig modsigelse i lovteksten. Det hed i § 5: „Efter Undervis- 
ningsministerens Bestemmelse kan et af de levende Sprog 
gjøres til et valgfrit Fag”. Men i rundskrivelsen af 10. maj 
1871 til den kommission af rektorer og professorer der sam- 


85 


men med ministeriet skulle udarbejde anordningen, indrøm- 
mede ministeriet at „efter den Stilling, der ved Lovens § 6 er 
foreskrevet det franske Sprog”, kunne der ikke være tale om 
fritagelse for dette. Valget stod altså mellem engelsk og tysk, 
men ,herved vilde det Valg anteciperes, som i Lovens & 6 
henlægges til 5te og 6te Klasse”. Da undervisning i alle tre 
sprog i de fire første klasser ville blive for ressourcekræven- 
de, besluttede ministeriet at give afkald på sin valgfrihed og 
fastsætte at engelsk kun kunne vælges i de to øverste klasser 
— dog burde det efter ministeriets mening ikke være „for- 
ment Disciplene at læse baade Tysk og Engelsk, hvorfor det- 
te ved Lektionsplanen bør gjøres muligt”. Også denne for- 
tolkning måtte man imidlertid efter nærmere overvejelse 
opgive, da den kolliderede med bestemmelserne om et mak- 
simalt ugentligt timetal — det var jo bl.a. frygten for over- 
læsselse af eleverne der havde ført til grendelingen — og det 
blev da endelig i en rundskrivelse af 9. august 1871 præcise- 
ret at eleverne ikke kunne kræve at blive undervist i begge 
sprog." 

Resultatet blev altså at eleverne kunne vælge engelsk i 
stedet for tysk i V.-VI. klasse, og det gjorde de i stort tal — dog 
med geografiske og kronologiske variationer. I 1890 var der 
således i afgangsklasserne 277 der læste engelsk mod 116 
tysk (2,4:1);i København var forholdet 2,7:1, udenfor hoved- 
staden var det 2:1. På 2 skoler (Roskilde og Randers) var der 
lige mange der valgte de to sprog; på 7 (Viborg, Fredericia og 
Kolding samt Schneekloth, Lyceum, Efterslægten og Ordrup 
af de københavnske) var der flest der læste tysk; resten, dvs. 
21 af de 30, havde „engelsk“ flertal. 

Tager man en enkelt skole (katedralskolen i Nykøbing 
Falster) for at se på kronologiske udsving, viser det sig at der 
i 1871-lovens funktionstid, dvs. afgangseksaminerne 1875- 
1909, kun var flest dimittender med tysk i ét enkelt år, nem- 

lig 1885 (og lige mange i fire andre år). Men et udpræget 
mønster tegner sig, nemlig en forskel mellem de to yderste 
tiårsperioder (1875-84, 1900-09) og de femten år derimellem 
(1885-99). I de to yderperioder var tallene hhv. 40/3 og 71/ 
10; i mellemperioden derimod 75/37. Hvor altså indtil 1884 
forholdet engelsk/tysk var ca. 13:1 og efter 1900 ca. 7:1, var 
det 2:1 for perioden 1885-99 (hvad der tilfældigvis svarer 
præcis til de ikke-københavnske latinskolers gennemsnitstal 
for 1890). 

Disse tal kan dog, hvor fristende det end ville være, næppe 
tolkes som udtryk for svingningerne i den danske holdning 
over for Tyskland og England. Selv om tallene skulle være 
repræsentative for hele landet, er de meget små — skolen i 
Nykøbing Falster dimitterede fra 1875 til 1909 mellem 3 og 
12 studerende årligt — og vi ved så godt som ingenting om 
elevernes motiver og muligheder for at vælge. Der var skole- 
folk der mistænkte eleverne for at vælge engelsk for at slippe 
letter om ved eksamen. Kun for enkelte veldokumenterede 
personer som Johs. V. Jensen, der blev stillet over for valget 
mellem de to sprog i 1889, ved vi noget om hvad der gjorde 
udslaget.” 

Hvad man kan konkludere er at en studerende med en- 
gelsk havde læst faget i kun to år, mod tysk i fire og fransk i 
seks. Selv om (mindst) 2/3 af de studerende skaffede sig dette 
grundlag, var deres engelskkundskaber dog brøstfældige, for 
den ofte luftede tanke om at de senere satte sig ned og lærte 
mere engelsk var ren utopi — det viste bl.a. forholdet mellem 
engelske og tyske bøger i Studenterforeningens og Studen- 
tersamfundets biblioteker.” 

1890-1900: Pædagogisk debat, politisk stilstand 


Endnu i rigsdagssamlingen 1889-90 havde kultusminister 
Jacob Scavenius gjort nok et forsøg på at slutte politisk forlig 
omkring skolen ved at ophæve grendelingen og afskaffe 
græsk. Hele apparatet blev sat i gang med henvendelser til 
undervisningsinspektion (der efter Madvigs afgang i 1874 
var blevet et triumvirat), rektorer, skolebestyrere og univer- 
sitetetet. Alle svarede beredvilligt; deres svar breder sig over 
næsten to hundrede sider i Meddelelser angaaende de lærde 
Skoler. Men svarene divergerede forudsigeligt, og selv de 
tre undervisningsinspektører var uenige. Det endelige for- 
slag, der blev vedtaget i 1892, beholdt græsk og modificerede 
todelingen uden at ophæve den. De nyere sprogs stilling blev 
ikke ændret. 

Men nu var der kommet en ny aktør. De lærde Skolers 
Lærerforening var ikke den eneste organisation for undervi- 
serne — privatskolelærerne og statsskolelærerne havde såle- 
des hver deres, og i 1918 oprettedes det der senere skulle bli- 
ve til Dansk Magisterforening — men det var den bredest 
dækkende. Foreningen gennemgik to navneskifter, 1903 til 
Den højere Almenskoles Lærerforening og 1916 til Gymna- 
sieskolernes Lærerforening (GL). Lærerforeningens med- 
lemmer havde meget forskellige ansættelses- og lønforhold, 
og til at begynde med også stærkt varierende uddannelses- 
baggrund, men med tiden blev den især præget af folk der 
havde bestået den 1883 indførte skoleembedseksamen.'”" 

Lærerforeningen blev stiftet i maj 1890 og afholdt sit før- 
ste møde i oktober 1891; møderne blev derefter afholdt i Kø- 
benhavn i efterårsferien, principielt hvert år men med adskil- 
lige lakuner.”? Mødeberetningerne blev udgivet efter steno- 
grafisk referat.” 

På mødet i 1891 indledte skolebestyrer Niels Hjort en de- 

bat om de nyere sprogs stilling i den lærde skole." Han åb- 
nede pessimistisk med at pege på de enorme problemer en- 
hver reform havde at kæmpe med. Lærerne var selv splittede 
— unge stod mod gamle, filologer mod matematikere — så 
man selv efter tyve års debat ikke kunne vente andet end at 
et rektormøde igen, ligesom i 1889, ville konkludere at man 
burde ,udsætte en Reform af det lærde Skolevæsen indtil 
videre, for at Sagen kan blive fyldigere debatteret”. Og på 
en måde kunne det også være det samme, for en reform der 
for at blive vedtaget skulle godkendes af rektorer, undervis- 
ningsinspektorat, universitet, ministerium, folketing og 
landsting, ville blive håbløst udvandet. 

Men Hjort pegede samtidig på en mulig udvej. Man burde 
give en slags frimenighedslov, således at de private skoler 
(Hjorts egen sektor) fik lov til at gøre forsøg med en alterna- 
tiv fag- og timeplan. For hvor rektorerne havde ment at det 
bestående var brugeligt, og at der blev arbejdet godt, mente 
Hjort at det forholdt sig lige omvendt, og med tydelig adresse 
til de klassiske sprog erklærede han: ,,Tankeevnen udvikles 
ved ethvert alvorligt aandeligt Arbejde. Man kan derfor uden 
Skade vælge Undervisningens Stof med Hensyn til det se- 
nere praktiske Livs Krav. Det er unødvendigt for Logikens 
Skyld at opsøge eller bibeholde Discipliner, der ligger Nuti- 
dens Liv fjernt”.% I det hele taget skulle al udenadslæren 
væk og eleverne i stedet prøves i modenhed og færdigheder — 
herunder sprogfærdigheder. 

Hjort var overbevist om den nye sprogundervisnings for- 
trin. Som medbestyrer af Frederiksberg Latin- og Realskole 
havde han et par år i forvejen ansat Otto Jespersen i engelsk 
og Chr. Sarauw i tysk for at vise at de nye principper, især 
brugen af lydskrift, ikke alene var praktisk gennemførlige, 
men også de ældre metoder klart overlegne. I 1871 havde 
matematik og naturvidenskab for alvor vundet indpas, nu var 

det de nyere sprogs tur; men for at kunne give en virkelig 
kvalificeret undervisning i de moderne sprog og deres littera- 
turer, måtte de klassiske sprogs dominans brydes. „Da der jo 
vanskelig vil blive Tale om at danne 3 Retninger, vil Kampen 
for de nyere Sprog blive ensbetydende med Kampen for Af- 
skaffelse af Græsk og Indskrænkning af Latin … Vejen for de 
nyere Sprog gaar over Latin og Græsk, der er Skolens Arve- 
fjender”. 

Kritikerne delte sig imidlertid i to grupper med diametralt 
modsatte løsningsforslag og gjorde derved endnu en gang 
opgaven lettere for tilhængerne af det bestående. Fortaler- 
ne for almendannelsen fandt at den matematiske linje var 
for meget „fagskole“; men for at komme tilbage til enheds- 
skolen, måtte man reducere de klassiske sprogs rolle, især 
græsks. Andre tog konsekvensen af den allerede gennem- 
førte linjedeling og foreslog en „tredje retning”, dvs. et ny- 
sprogligt gymnasium uden græsk og med et minimum af 
latin. Det var inden for denne ramme at diskussionen om 
indplaceringen af de moderne sprog i skolen tog sin begyn- 
delse. 

I skoledebatten var der flere, ikke nødvendigvis forene- 
lige, argumenter for at prioritere et eller flere af de moderne 
sprog. Der var spørgsmålet om åndsværdien; kunne det/de 
pågældende sprog give eleverne den samme åndelige beri- 
gelse som græsk og latin? Dette spillede en afgørende rolle i 
gymnasiedebatten. I realskolen lagde man derimod vægt på 
det praktiske formål: at læse, forstå og tale, evt. også skrive 
sproget — selv om skeptikere også her talte om det håbløse i at 
arbejde fra dansk til fremmedsprog, hvad der kun kunne gav- 
ne „Tourister, Handelsrejsende og Udvandrere”.:” Det prak- 
tiske aspekt talte nærmest negativt i forhold til den lærde 
skole, hvor det at bibringe eleverne talefærdighed længe blev 
betragtet som i lige grad utopisk og overflødigt. At lære dem 

at „bestille en bøf og betale en bajer” — et ofte gentaget ek- 
sempel i debatten — kunne ikke være skolens opgave. 

I løbet af debatten skete der dog en opblødning af denne 
forskel. For det første fik de moderne sprog større betydning 
i den videnskabelige litteratur som studenterne skulle læse 
på universitetet. For det andet valgte stadig flere studenter 
andre veje end universitetet. Kommunikation og handel 
krævede sprogkundskaber, og jo flere sprog jo flere danskere 
kunne, jo bedre; både før, under og efter 1. verdenskrig blev 
der lagt store planer for en global indsats af dansk erhvervs- 
liv. Men var det den lærde skoles opgave at lære folk praktisk 
sprogfærdighed, og hvor mange sprog skulle man i givet fald 
satse på? Hvor de store lande kunne nøjes med to af hoved- 
sprogene ud over modersmålet, skulle danskerne helst tileg- 
ne sig alle tre. Og for hver optimist der mente at eleverne i 
gymnasiet faktisk kunne nå frem til at „læse, forstaa og ud- 
trykke sig mundtligt og skriftligt i de 3 fremmede Hoved- 
sprog”, var der en pessimist der kaldte talefærdighed „ren 
Luxus, lige uforsvarlig fra praktisk og theoretisk Synspunkt” 
og mente at det var nok med læsefærdighed i to sprog og 
„dybere Indsigt i Litteratur og Kultur” i ét. 

Engelsk blev stadig regnet som det mindst vigtige af de tre 
nyere hovedsprog, og opfattelsen af engelsk som et blot og 
bart handelssprog holdt sig længe.” Det var, som universite- 
tet havde sagt i 1845, ikke nødvendigt ,,som formalt Dan- 
nelsesmiddel”. Men konsekvenserne af de politiske begiven- 
heder i 1864 og 1870 skulle snart præge den danske debat. 
Man drog to konklusioner: at fransk havde tabt eller ville ta- 
be sin stilling som verdenssprog, og at danskerne af nationale 
grunde måtte nedprioritere tysk. Begge dele skulle på læn- 
gere sigt komme engelsk til gode. De fleste argumenter for 
en opprioritering af engelsk kan findes hos J.L. Ussings De 
lærde Skolers Underviisningsplan og de levende Sprogs Stil- 

ling i samme (1864): danske studerende må ty til tyske over- 
sættelser af engelske bøger, skønt England på mange måder 
er førende, bl.a. inden for historievidenskaben, og kender 
ikke den engelske litteratur, som ellers står over den tyske. 
Tysk var det naturlige førstesprog da den danske helstat var 
delvis tysk; nu vil både handelsmanden og den studerende 
have størst fordel af forbindelse med England. Ussing, der 
var professor i klassisk filologi og 1875-78 medlem af un- 
dervisningsinspektionen for de lærde skoler, foreslog at man 
i den lærde skole efterlignede realskolen og gjorde engelsk til 
hovedsprog. 

Naturligvis forblev synspunktet ikke uimodsagt. For real- 
skolens vedkommende advarede skolemanden Fr. Dahl mod 
at afskaffe noget af hovedsprogene; dels af hensyn til almen- 
dannelsen, dels af hensyn til de stillinger realister kunne sø- 
ge (fx i postvæsenet) måtte fransk fastholdes: „De sproglige 
og kulturhistoriske Grunde, der i sin Tid satte dette Sprog ind 
i Realskolen, ere endnu fuldgyldige; Aaret 1870 har ikke 
svækket dem”. Andre mente til gengæld at man måtte nøjes 
med to sprog, først tysk, der dels var bedst til grammatisk 
indlæring, dels ,,det Verdenssprog, vi have størst praktisk 
Anvendelse for”; men derefter måtte ,,vort Fædrelands Be- 
liggenhed og Forbindelser” gøre det naturligt at vælge en- 
gelsk.=%” 

For den lærde skole var det fremherskende argument 
endnu i 1880'erne at fransk havde „i vor Tid ganske … taget 
den Plads, Latin tidligere indtog som Universalsprog i Res 
publica literarum” 22 På det 4. nordiske skolemøde i 1880 
beklagede fransklæreren Arthur Abrahams at tysk var blevet 
trængt tilbage i gymnasiet af „nationale hensyn”, der var 
pædagogikken uvedkommende. Det var og blev det sprog der 
havde størst betydning for Danmark, og derefter kom fransk 
som det anerkendte diplomatiske og videnskabelige sprog.” 

Man havde hævdet at det øgede samkvem gjorde engelsk 
nødvendigt, men det kunne, mente Abrahams med et efter- 
hånden velkendt argument, „i alt Fald kun gjælde for Han- 
delsstanden”.7% 

Også pigeskolens ledende folk blandede sig i debatten. 
„Fransk vil ingen mere velstaaende gjærne undvære”, mente 
Natalie Zahle, og tysk var en nødvendighed; engelsk derimod 
var let at lære selv hvis man fik lidt elementærundervisning. 
Hun blev modsagt af Henriette Skram, som mente at i et lille 
land som Danmark havde både mere og mindre velstående 
behov for at lære noget af alle tre sprog, men bakket op af 
Marie Købke, der hævdede at havde unge mennesker i skolen 
lært to sprog, klarede de mageligt selv det tredje, således som 
mange fra hendes generation selv havde måttet lære en- 
gelsk.75 

Synspunktet stod dog ikke uimodsagt. Det var måske rig- 
tigt at med latin, tysk og fransk i bagagen kunne enhver med 
lethed lære sig at læse engelsk. „Men hvor mange gjør det?”, 
spurgte adjunkt Frode Giersing i 1884 i polemik mod profes- 
sor J.L. Heiberg — klassisk filolog og den konservative ret- 
nings bannerfører. ,,Sikkert ganske overordentlig faa; jeg hø- 
rer ofte studerede Folk beklage, at de ikke have lært Engelsk i 
Skolen”. Det var synd, for engelsk var ,,Bæreren af en rig og 
ejendommelig Litteratur”, og i øvrigt måtte studerende be- 
herske engelsk (ud over tysk og fransk), da deres lærebøger 
nu var på alle tre sprog. 

Men derudover kunne argumentet vendes om. I den oven- 
for citerede pjece af Ussing fremhæver denne at erfaringer 
fra privatskoler med engelsk som hovedsprog viser ,,at der er 
intet, et dansk Barn lettere lærer”, hvad der netop ville gøre 
det naturligt at begynde med dette og derefter gå videre til 
tysk, fransk og evt. de klassiske sprog. 

Sprogfagene og Danmarks internationale placering 

Det var sjældent man eksplicit diskuterede sammenhængen 
mellem proriteringen af sprogene og Danmarks kulturelle og 
politiske orientering. En markant undtagelse var politikeren 
og skolemanden Johan Ottosens indlæg i 1895 — åbent og pro- 
vokerende kaldt ,,Nationale Synspunkter paa Sprogundervis- 
ningen”. Han opfordrede til at man ved at opprioritere en- 
gelsk som fag åbnede op for denne forsømte kulturkreds: 


… af de tre store Kultursprog, der naturlig paatvinge sig 
os, forsømme vi netop det Sprog, som blandt disse i Virke- 
ligheden er et Verdenssprog … Vi dyrke det i Realskolen, 
men forsømme det i den lærde Skole [fordi vi tror] at det 
engelske Sprog vel er godt nok til Forretningsfolk, godt 
nok til at sælge Smør og Flæsk paa, men uden Betydning 
for de Mennesker, som bevæge sig oppe paa Aandens Vid- 
der … Men naar vi se hen til vor Historie, har Modvægten 
mod den tyske Indflydelse været, foruden den nordiske, 
Luftningen Vest fra … [Den engelsk-amerikanske ånd] er 
den Hovedfaktor i Paavirkningen vest fra, som vi i Nuti- 
den skulle søge.=” 


Ottosen understregede dog at han samtidig ønskede en op- 
prioritering af det nordiske (svensk og oldnordisk), ligeledes 
for at modvirke den tyske dominans.” 

I 1904 bragte adjunkt Valdemar Østerberg (den senere 
Shakespeare-oversætter) det ømtålelige emne op igen i en 
diskussion af gymnasiernes valgfrihed mellem engelsk og 
tysk. Denne tanke bundede 


i en vis Meningsforskel om Sprogenes Betydning … ikke 
blot inden for Kredsen af Sproglærere, hvis specielle Stu- 
dier kan have bibragt dem en ganske naturlig Kærlighed 

til og Tro paa deres Fag, men ogsaa i helt andre Kredse. 
Der tages ikke blot Hensyn til de to Sprogs respektive 
Værdifuldhed som Dannelsesgrundlag, men der tænkes 
ogsaa paa Nationens politiske Velfærd, idet der spørges, 
om det danske Folk skal ønske gennem sine højeste Un- 
dervisningsanstalter for Ungdommen at begunstige en 
aandelig Tilslutning enten til Tyskland eller til England. 
Her er et Spørgsmaal, som ikke nær er gennemdiskuteret. 
Men jeg mener, at en Diskussion herom snart vil melde 
sig som en Nødvendighed, medens man hidtil maaske i 
nogen Grad er gaaet uden om den. 


Men heller ikke denne gang var det noget man ønskede at 
tage op. En anden mødedeltager indvendte at „Udenomsbe- 
tragtninger, f.Eks. saadanne Ting som England som Marked 
for dansk Smør og Flæsk og Frisind i England og Reaktion i 
Tyskland, er noget, som Skolens Folk paa det bestemteste 
maa se at holde ude”; man skulle ikke arbejde for åndelig 
„tilslutning“ til England eller Tyskland, men give eleverne 
kendskab til de positive sider ved begge kulturer. Efter alt at 
dømme dækkede dette flertallets opfattelse." 

Resultatet blev valgfrihed mellem engelsk og tysk som 
hovedfag, vel at mærke for skolerne, ikke for eleverne således 
som det i hvert fald formelt havde været tilfældet før 1903. 
Og de valgte helt overvejende engelsk — som nedenfor nævnt 
37 ud af 44 i 1914. Undervisningsinspektør S.L. Tuxen talte 
på årsmødet 1916 ligefrem om den udbredte ,,anglomani” 
som havde afløst 90'ernes fransksnobberi.=" Og som Øster- 
berg sagde i en duplik: selv om lærerne ikke tog „uvedkom- 
mende” hensyn, så skulle der jo vælges, „og hvis nu f.Eks. det 
ene Sprog fortrinsvis bliver valgt over hele Landet, saa vil 
deraf følge en aandelig Tilslutning til Tyskland eller Eng- 
land”. 

Engelskfaget og Otto Jespersen 

Det var fremfor nogen anden Otto Jespersen der højnede en- 
gelskfagets status, således at det ved den nye reform 1903 
blev betragtet som et undervisningsfag fuldt på højde med 
tysk og fransk — og, mere kontroversielt, med latin og græsk. 
Hans indsats faldt på flere områder. Jespersen deltog løbende 
i skoledebatten og var en regelmæssig gæst på årsmøderne i 
De lærde Skolers Lærerforening (som hans professorkolle- 
ger i tysk og fransk åbenbart ikke syntes det var værd at fre- 
kventere). Han var med til at organisere flere engelskkurser 
med deltagelse af indfødte briter, og var en flittig skribent i 
pressen. Her skrev han mest om undervisningsmetoder”” 
men nok så vigtigt var det at han energisk fremholdt engelsk 
som et sprog, en litteratur og kultur der var ligeværdig med, 
og i virkeligheden mere relevant og fremtidsrettet end tysk 
og fransk, for slet ikke at tale om græsk og latin. Endelig bi- 
drog han, ved at producere tidssvarende undervisningsmate- 
rialer af høj kvalitet for både mellemskole og gymnasium, til 
at tage vinden ud af den (langt hen ad vejen berettigede) kri- 
tik fra konservative skolemænd der gik på at de nyere sprog 
manglede de læsebøger og tekstudgaver, som græsk og latin 
kunne trække på. Et eksempel er hans The England and Ame- 
rica Reader, der kom i adskillige udgaver fra 1903 og fremef- 
ter, og som i følge undervisningsinspektør Tuxen blev benyt- 
tet ved 24 af 44 gymnasier. 

Dertil kom det politiske aspekt. Jespersen tilhørte en rela- 
tivt lille falanks af radikale universitetslærere, der havde 
kontakt med Venstre og Socialdemokratiet, og hvis ideer der- 
for kunne ventes at blive lagt til grund for en skolereform 
efter et eventuelt politisk systemskifte. 

Uden et sådant systemskifte så en reform imidlertid ud til 
at have lange udsigter, skønt flere af Højreministerierne fak- 
tisk viste interesse for den. I 1889 sonderede man stemnin- 

gen blandt skolebestyrere og rektorer for en reform der fjer- 
nede græsk og forbedrede de nyere sprogs stilling. Reaktio- 
nerne var højst varierede — i flere tilfælde hvor en skole hav- 
de to bestyrere, afgav disse sågar hver sit responsum — men 
hovedreaktionen var negativ. 

I indledningen til sit principielle indlæg „Latin og ‘Mo- 
derne Humanistisk’“ i Tilskueren 1901 — med det dristige 
motto ,,Hvad er den tredie Retning? Intet. Hvad bør den væ- 
re? Alt. Hvad forlanger den at være? Noget” — var Otto Jes- 
persen tilsyneladende også pessimistisk. Det skortede ikke på 
reformforslag, men enten blev de vetoet af rektorer, under- 
visningsinspektion eller fakultet, eller også faldt de i rigsda- 
gen. Men, fremhævede Jespersen, for hver gang blev der dog 
opnået større enighed om to ting: at en reform var nødven- 
dig, og at den måtte bestå i at de nyere sprog altovervejende 
indtog de klassiske sprogs plads i skemaet. 

Denne gang var reformdiskussionen sat i gang af et for- 
slag fra de københavnske skolebestyrere (december 1898) 
om som forsøg at oprette en tredie „moderne humanistisk” 
retning.7%5 I første omgang så det ganske vist ud til at alt som 
sædvanlig var gået i stå: ministeren havde fremsat et alterna- 
tivt forslag, „der såe påfaldende ud som en ringere efter- 
tryksudgave av skolebestyrernes”, og landstingsudvalget 
havde produceret endnu en variant, men ingen af de tre hav- 
de tilsyneladende overlevet ministerskiftet i 1900. Det bekla- 
gede Jespersen for så vidt, men samtidig så han det som held 
i uheld, fordi den foreslåede reform var helt utilstrækkelig i 
sit opgør med latinens rolle. Der var ingen fornuftig begrun- 
delse for denne rolle; Jespersen konstaterede med rette at de 
gængse argumenter (fx at latinsk grammatik skulle være 
særlig logisk eller lette arbejdet med grammatikken i de ny- 
ere sprog) gerne blev fremført af ukyndige, mens de blev af- 
vist af de fleste klassiske filologer. Afskaffede man latin, ville 

det ikke alene blive muligt at give eleverne mere fritid og 
dermed mulighed for friluftsliv og legemlig udvikling, man 
ville endda kunne udvide timetallet for naturfagene, dansk 
og de moderne sprog. På denne måde kunne man indirekte 
skabe en virkelig enhedsskole — ,,den organiske sammen- 
hæng i hele skolevæsenet uden nogen adskillelse mellem 
„bedre folks” børn og mindre gode folks børn”. Dette kunne 
godt forliges med delvis forskellige undervisningsplaner, og 
Jespersen udkastede den tanke at gøre det muligt for eleverne 
i det eller de sidste år selv at vælge tre specialfag med dobbelt 
karakter ved studentereksamen — givetvis inspireret af den 
engelske Sixth Form, selv om det ikke eksplicit nævnes. 

Men Jespersens ærinde var desuden at sikre at engelsk 
ved en reform fik den plads der tilkom faget. I motiverne til 
lovforslaget havde ministeriet anført at der i gymnasiet bur- 
de lægges større vægt på praktisk regning og engelsk, da 
mange studenter ikke fortsatte på universitetet, men blot vil- 
le „skaffe sig den bedst mulige humane Dannelse, inden de 
træde ud i de praktiske Livsstillinger, som deres Hu og Evner 
bestemme dem for”. Denne forestilling, der som nævnt ikke 
var ukendt i den lærde skole, ville gøre det umuligt at give 
engelsk en central placering på en nysproglig linje. Jespersen 
rullede nu det tunge skyts i stilling og argumenterede for at 
engelsk var uundværligt for videre studier, for almendannel- 
sen og for at udvide den snævre hjemlige horisont: 


Somom de studerende ikke havde brug for engelsk! Som- 
om England kun var et handels- og fabriksland, som de 
der gav sig av med højere åndelige interesser, ikke behø- 
vede at kende noget til! … Blad i moderne videnskabelige 
arbejder! — overalt finder man engelske værker anført. 
Det gælder ikke alene sådanne fag som filosofi, psykologi, 
biologi — tænk blot på den moderne fra England stam- 

mende udviklingslære og dens indflydelse på ikke alene 
soologi og botanik, men mangfoldige andre grene av 
menneskelig viden: antropologi, etnografi, sosiologi osv. 
[men også fx medicin, teologi og en række filologier] … 
Den rivende udvikling i de amerikanske universiteter må 
man også regne med … intet andet sprog har så gode ud- 
sigter til at blive videnskabens fremtidige fællessprog, på 
lignende måde som latinen var det i gamle dage. 


Dertil kom den engelske litteratur — hvortil Jespersen, som 
sædvanligt på den tid, regnede ikke blot skønlitteratur, men 
også „historie, naturvidenskabelige og filosofiske essays o. 
desl.”. Den havde det fortrin at „alle vigtige spørgsmål findes 
dær behandlede, hyppigt lige så klart fremstillet som hos 
franskmændene, ofte tillige lige så grundigt som hos tysker- 
ne, i reglen med en hos andre nasjoner ukendt sammen- 
smeltning av frisind og sund konservatisme“. Da elementært 
engelsk var så let at lære, ville man relativt hurtigt nå frem 
til at læse „værdifulde ting“. Studenterne ville blive opmun- 
tret til at gå videre i forfatterskaberne efter endt skoletid, 
hvorimod uendeligt få senere ville finde på at åbne Homer 
eller Cicero. Overfor sine rivaler blandt de nyere sprog havde 
engelsk også en afgørende fordel: „Hverken i den tyske eller 
navnlig i den franske litteratur er der en sådan rigdom på den 
art værker, som netop egner sig til gennemgang i de frem- 
medsproglige timer”. 

Sidst, men ikke mindst, var der talefærdigheden. Den 
skulle ikke som ofte hævdet gøre det nemmere at være turist 
i udlandet; men hvis man beherskede et sprog så godt at man 
kunne føre en virkelig samtale med en udlænding, ville man 
derigennem „lære mere og få et varigere åndeligt udbytte 
end av ti landsmænd der er opfødt med de samme tanker og 
synsmåder som een selv og daglig læser de samme bøger og 

aviser”. Og, sluttede Jespersen, hvis det med Tennysons ord 
var „forfatterne mere end diplomaterne, der får nasjonerne 
til at elske hverandre”, så gjaldt det samme for personligt 
samkvem, sådan at læreren i moderne sprog på to måder 
kunne bidrage til at løse „den smukke opgave at gøre sine 
elever modtagelige for påvirkninger der i længden kommer 
til at virke mere end kongresser i Haag”. 


1903-loven og dens modtagelse 


Da undervisningsinspektør S.L. Tuxen i 1914 udsendte sin 
Beretning om Undervisningen i Gymnasieskolerne, konsta- 
terede han at hvor den sidste beretning fra 1900 havde frem- 
hævet stabiliteten i det lærde skolevæsen, havde de mellem- 
liggende år været karakteriseret ved en „betydningsfuld og 
frugtbringende” forandring uden sidestykke. De lærde sko- 
ler var blevet til de „højere almenskoler” (skønt titelbladet 
altså sagde „gymnasieskoler“). Loven om højere almen- 
skoler af 24. april 1903 havde indført mellemskolen som 
organisk led mellem elementærskolen og gymnasiet, og der 
var i gymnasiet blevet indført en „tredje retning“, den ny- 
sproglige, som i 1912 tegnede sig for 57% af de 800 studen- 
ter (et tal der i øvrigt fremkaldte samme indtrængende ad- 
varsler om overproduktion som 414 studenter havde gjort i 
1889). 

Konsekvenserne havde især været følelige for faget en- 
gelsk. I mellemskolens 1.-4. klasse havde engelsk nu hhv. 6, 3, 
3 og 3 ugetimer, tysk o, 5, 4 og 4 (de to fag kunne byttes om, 
men blev det sjældent). I en del skoler, især københavnske 
privatskoler og pigeskoler, begyndte man endda med sprog 
(normalt engelsk) allerede i underskolen. I det nysproglige 
gymnasium var der tilsvarende valgfrihed mellem at gøre 
engelsk eller tysk til hhv. hovedfag og bifag, og i 1914 havde 

37 af 44 skoler valgt engelsk. Hos de klassisk-sproglige og 
matematikerne havde 29 ud af 37 skoler valgt engelsk. 

I sin beretning erklærede Tuxen at engelsk havde hævdet 
den tildelte førerstilling og utvivlsomt burde beholde den. 
Nu havde han selv været en af forkæmperne for 1903-ord- 
ningen og var derfor velvilligt indstillet, og endda måtte han 
indrømme at der havde været mange begyndervanskelighe- 
der: lærere uden tilstrækkelig teoretisk og praktisk kunnen, 
mangel på lærebøger og tekstudgaver osv. Men engelsk over- 
levede den kritik det som hovedfag i det nye gymnasium var 
udsat for; det forblev det vigtigste sprogfag i gymnasiet og 
blev det efter 1. verdenskrig også på universitetet og i folke- 
skolen.” 

De udfyldende anordninger, bekendtgørelser og under- 
visningsplaner til 1903-loven blev i høj grad baseret på input 
fra lærerne, og her var der stadig betydelig modstand mod at 
lægge for megen vægt på talefærdighed. Det skyldtes dels at 
mange lærere selv ville have store problemer på dette felt, 
dels at man som nævnt ønskede engelsk regnet som et lige- 
værdigt ånds- og kulturfag med græsk på den klassisk-sprog- 
lige linje, så den nye tredje retning ikke skulle blive stemplet 
som underlødig. Med Kolding-rektoren Georg Bruuns ord: 
»Hvis Gymnasiets 3die Retning skal blive i Stand til at give 
sine Elever et Aandsækvivalent for den græske Poesi, Hero- 
dot og Platon, saa maa alle Fordringer om Talefærdighed i 
Tysk og Engelsk som noget væsentligt og centralt skarpt af- 
vises” ,778 

Bruun var en af arkitekterne bag 1903-reformen, og en 
flittig skribent der i mange år i rubrikken ,,Af en Skolemands 
Læsning” holdt læserne af Vor Ungdom orienteret om uden- 
landsk pædagogik. Som Jespersen så også han en sammen- 
hæng mellem den nysproglige retning og enhedsskolen,”? 
og som lærer både i græsk og engelsk stod han som en slags 

garant for at den nye retning virkelig var ,åndsækvivalent” 
med græsk. Det betød høje krav til den litteratur der skulle 
læses. Som en anden modstander af talefærdighed formuler- 
ede det: „Hvis den tyske og den engelske Undervisning skal 
afløse den græske nogenlunde, kan vi ikke sidde og læse No- 
veller, og vi kan heller ikke tage et saa stærkt Hensyn til det 
moderne”. 

Læsningen af noveller og for lette romaner blev et tilba- 
gevendende kritikpunkt. En anmelder af Bøgholms og Mad- 
sens Engelsk Læsebog for Gymnasiet ankede således over 
at man havde optaget en Sherlock Holmes-historie, „en af 
den slags Detektivromaner, som dog nu burde være ude af 
Kurs”. På den anden side kom der hurtigt advarsler om at 
bl.a. den lyriske digtning, man forlangte — Keats, Shelley, 
Wordsworth, Arnold — var for svær for eleverne.” Jesper- 
sen var opmærksom på begge farer og advarede på den ene 
side mod at læse for vanskelige digte, på den anden side mod 
at nøjes med noveller og Kaptajn Marryat. Men han stod jo 
heller ikke midt i den skolemæssige realitet. Det gjorde Ge- 
org Bruun og hans kolleger, og de kom til at præge læsepla- 
nen. 

I en artikel i 1913 sammenfattede Bruun tankerne bag 
undervisningsplanen, samt de hidtil indhøstede erfaringer. 
Han fremhævede at de , officielle” tekster — den kgl. under- 
visningsanordning af 1. dec. 1906, den ministerielle bekendt- 
gørelse af 4. dec. 1906 og eksamensanordningen af 10. juli 
1909 — i alt væsentligt fulgte engelsklærernes forslag fra 
1905 om mål, metoder og midler. Hans konklusion var at af 
de to hovedformål — åndsdannelse og sprogfærdighed — var 
den førstnævnte klart det vigtigste, hvad der alene fremgik af 
at pensumkravene til litteratur (dvs. Shakespeare, lyrik og 
„vægtige prosaiske forfattere”) lå på 8-900 sider mod kun 
400 til den „lettere moderne lekture“ som bl.a. skulle bruges 

som grundlag for taleøvelser. Det var Bruun godt tilfreds 
med af hensyn til fagets status, og han argumenterede indgå- 
ende for at engelsk havde formået at erstatte græsk. Men han 
lagde ikke skjul på at en stærkt medvirkende årsag til det 
nedtonede ambitionsniveau mht. praktisk sprogfærdighed, 
var at man havde måttet ,,nøjes med at opstille Krav, som alle 
Lærere kan fyldestgøre”.7> 

Dette forhold beskrev udenforstående til tider mere bru- 
talt. Gerson Trier, der nok er bedst kendt som socialist, men 
som var magister i orientalsk filologi og bl.a. ernærede sig 
ved at manuducere i engelsk og fransk, brugte ord som 
„skandale“ og ,,rædselsfuldt” om bifagskandidaternes evner 
til at tale de sprog de skulle ud og undervise i.** Det blev et af 
hovedpunkterne i kritikken af den nye linje for ikke at levere 
det den havde lovet. Men Bruun betonede at skolen ikke hav- 
de lagt skjul på at der ville komme betydelige problemer i en 
overgangsperiode. Det klassiske dannelsesgrundlag med dets 
ry, tradition og ,,en nedarvet Metode, med et fastslaaet Ud- 
valg af værdifuldt Læsestof” skulle nu erstattes af et moder- 
ne „uden fast Metode, uden Lærere trænede i deres Skoletid 
og paa Universitetet til dette Arbejde”. I øvrigt burde univer- 
sitetet og politikerne feje for egen dør. Universitetet interes- 
serede sig ikke for læreruddannelsen og gennemgik fx ikke 
læsestof der egnede sig til gymnasiet, og talefærdigheden 
gjorde man intet for.” Man gav heller ikke den nødvendige 
historiske oversigt, skønt dog en sådan krævedes selv ved 
faglærerindeeksamen, og skønt antik historie havde været en 
integreret del af studiet af græsk og latin. Og når man kriti- 
serede lærernes sprogfærdigheder, hvor skulle de så have fået 
dem fra? De måtte beskrives som et ,,Oplysningsproletari- 
at”, og mange måtte ,,kæmpe en fortvivlet Ernæringskamp 
for at tilfredsstille deres Mellemstandskrav med deres Un- 
derklasseløn”. Forventede man at de af egne midler betalte et 


103 


ophold i udlandet for at lære de sprog, de skulle undervise 
172226 

Men trods alle startvanskeligheder var engelsk nu, fra at 
have været et marginalt valgfag, fast etableret som et af 
gymnasiets hovedfag. Bag denne udvikling lå en blanding af 
sociale, politiske og pædagogiske faktorer. Det var til fordel 
for faget at den lærde skoles reform trak så længe ud: var den 
kommet meget tidligere, var fransk eller tysk sikkert blevet 
prioriteret. Men år for år vandt engelsk terræn som interna- 
tionalt sprog i forhold til fransk, samtidig med at tysk sprog 
og kultur var noget man i stigende grad var betænkt på at 
distancere sig fra. Det lykkedes fortalerne for engelsk at 
overbevise skeptikerne om at sproget på den ene side var 
meget krævende og bærer af betydelige åndelige værdier, på 
den anden side så let at lære begyndelsesgrundene i at det 
burde være første fremmedsprog i skolen. Da systemskiftet 
endelig bragte den ønskede reform, høstede engelsk frug- 
terne. 

Det skal selvfølgelig huskes at der hele tiden blev udbudt 
engelskundervisning uden for gymnasiet — på private insti- 
tutter, herunder pigeskoler,”” i realskoler, af private sproglæ- 
rere og af Studentersamfundets aftenundervisning for arbej- 
dere. I sidstnævnte var engelsk ifølge en opgørelse fra lede- 
ren, den radikale politiker Herman Trier, i 1886 det mest ef- 
terspurgte fag (304; retskrivning 249, regning 195, tysk 183). 
Engelsk blev her især lært med henblik på at få arbejde i hav- 
ne, for at læse fagtidsskrifter, og af folk der overvejede ud- 
vandring. Der var hold hvor al undervisning foregik på en- 
gelsk og de bedste elever kunne bruges som hjælpelærere; 
der var engelske stile der var så godt som fejlfri, „og paa 
mangt et Hold høres en Udtale, som intet lader tilbage at øn- 
ske”. Den samlede effekt af denne private undervisning la- 
der sig næppe måle, men må op til og endnu efter verdenskri- 

gen have kunnet måle sig med det den lærde skole kunne 
præstere. 

Debatten omkring 1903-loven handlede overvejende om 
„dannelse“ og „demokrati“. I den sammenhæng optrådte de 
nyere sprog oftest sammen som symptom på det man ville 
med reformerne: undergrave den klassiske dannelses altaf- 
gørende betydning og dermed Højres og embedsmændenes 
magt, demokratisere skolen og gøre den mere nutidsorien- 
teret, gøre uddannelserne mere fleksible. Overfor dette måt- 
te diskussionen af de nyere sprogs indbyrdes forhold blive 
sekundær, og det er vanskeligt at pege præcist på hvad det var 
der førte til den endelige prioritering. Argumentationen var i 
høj grad skoleintern og pædagogisk. Til fordel for engelsk 
talte at sprogfolk nu ikke længere betragtede de enklest op- 
byggede sprog som mindreværdige i forhold til de mere 
komplicerede, og at det pædagogisk gav bedst mening at gå 
fra det lette til det svære; det handicap engelsk havde lidt un- 
der i formaldannelsens periode, var hermed ophævet. I de de- 
mokratiske reformers kontekst var det endvidere positivt at 
engelsk nu havde overhalet fransk som verdenssprog, og at 
sprogets brugbarhed i dagliglivet ikke længere talte imod det. 
Og endelig var der som nævnt Otto Jespersens ubetvivlelige 
autoritet, dels i spørgsmålet om moderne sprogundervisning 
(Jespersen understregede dog udtrykkeligt at metoden ikke 
var specifik for engelsk), dels hvad engelsks status som kul- 
tursprog angik. 


Kritik fra erhvervslivet og forslag om et 
handelsgymnasium 


1903-loven gav anledning til kritik fra flere sider. Adskillige 
universitetsfolk klagede over niveausænkning hos de stude- 
rende, og frygtede at det stigende studentertal ville føre til 

opkomsten af et akademikerproletariat. Allerede før 1903 var 
der antydninger af at den nysproglige linje var oprettet med 
henblik på rige — eller måske bedre: dannede — folks dumme 
børn.” Kvindelige akademikere var heller ikke udelt begej- 
strede for at linjen i stigende grad blev en ,pigelinje”>? med 
risiko for useriøse associationer: 


Denne Retning maatte efter hele sin Art virke tiltalende 
paa det højere Borgerskab, der ønskede at give sine Døtre 
en standsmæssig Dannelse med Kendskab til Litteratur 
og Historie og de tre moderne Hovedsprog … den nuvæ- 
rende Studentereksamen er som en udvidet Præliminær- 
eksamen. 


I nogen grad er der vel her tale om den traditionelle klage 
over at nutidens studenter er ringere end den ældre genera- 
tion var, samt om en indirekte kritik af de demokratiske 
synspunkter bag reformen. I øvrigt forblev påstanden ikke 
uimodsagt. Græsklærere som M.Cl. Gertz og Georg Bruun 
mindede således kritikerne om hvor få elever på den klassisk- 
sproglige linje der havde fået noget som helst åndeligt ud- 
bytte ud af græsk og latin, og Otto Jespersen mente ligefrem 
at der var sket en tydelig forbedring i de godt tredive år siden 
han tiltrådte som professor. Studenterne virkede mere inte- 
resserede, sagde han i 1925 til Politiken: „De møder nu bedre 
forberedte til Universitetet end før, har større Betingelser for 
at tilegne sig Stoffet, saa at Undervisningen kan blive af langt 
mere videnskabelig Art”. 

Kritikken kom dog ikke kun fra ældre kværulanter, men — 
nok så bekymrende — fra de potentielle aftagere af den nye 
linje, erhvervslivet. Gennem 1890'erne havde en række af 
dets repræsentanter (men som nævnt også skolefolk som 
C.N. Starcke) angrebet skolen for at være upraktisk og ver- 

densfjern. Et møde i Industriforeningen i jan. 1899 om „Vore 
afsluttende Skole-Examiner og det praktiske Livs Krav” før- 
te til en omfattende debat i dagspressen, og kritikken blev 
taget op (men i alt væsentligt afvist) på lærernes årsmøde i 
1900.3 Da den nysproglige retning så endelig kom, skuffede 
den erhvervslivets forventninger. Op til reformen havde det 
her været et udbredt synspunkt at man hellere tog folk med 
en god realeksamen end de ,,upraktiske” studenter. Mange 
erhvervsfolk var dog klar over at den stigende globale kon- 
kurrence som Danmark mærkede omkring århundredskiftet, 
gjorde det nødvendigt at rekruttere bedre uddannede kandi- 
dater; man kunne ikke længere lære alt i firmaet. Studen- 
terne forekom imidlertid at være lige så akademiske som de 
altid havde været, blot at de nu havde forlæst sig på Sha- 
kespeare og Goethe i stedet for Cicero og Homer.”™4 

I 1914 fik kritikken kultusministeriet til at nedsætte en 
kommission med forretningsmanden Max Ballin som for- 
mand, og den foreslog i sin betænkning 1915 oprettelsen af 
en fjerde linje, et handelsgymnasium. Det førte til en livlig 
debat i pressen, og sagen kom op på Gymnasieskolernes Læ- 
rerforenings årsmøde i oktober. Historikeren Erik Arup, der 
dengang var departementschef i Statsministeriet og havde 
været medlem af Ballins kommission, anbefalede forslaget, 
som dog ikke uventet mødte stærk skepsis blandt gymnasiets 
folk, og da også endte med at blive afvist.”> Debatten om for- 
slaget fremtvang imidlertid nogle interessante overvejelser 
om karakteren af faget engelsk (og den nysproglige linjes 
andre fag). 

Gymnasiet afviste fra begyndelsen blankt at den påtænk- 
te handelslinjes særfag — varegeografi, teknologi, handelshi- 
storie, nationaløkonomi osv. — havde en almendannende ka- 
rakter som tålte sammenligning med fx litteraturlæsningen 
på den nysproglige linje. Heroverfor fastholdt Arup at efter 

tredelingen i 1903 lå almendannelsen i fællesfagene (dansk, 
historie, oldtidskundskab, naturfagene), mens undervisnin- 
gen i de øvrige, specielle fag havde en faglig karakter. Denne 
måtte nødvendigvis være forskellig, og reelt usammenligne- 
lig, fra linje til linje; derimod ville handelslinjen netop optage 
de almendannende fællesfag ubeskåret. Hertil føjede han, ikke 
uden malice, at det jo af Tuxens beretning af 1914 fremgik at 
man på den nysproglige linje kun undtagelsesvist nåede til 
en forståelse af (engelsk eller tysk) litteratur og kultur, og i 
de fleste tilfælde måtte satse på det praktisk-faglige. I øvrigt 
viste de nysprogliges valg af især det filosofiske og det juridi- 
ske fakultet at de opfattede deres uddannelse som rettet mod 
bestemte studier og professioner, ikke som almendannende. 
Endelig fremhævede Arup at en undervisningskreds base- 
ret på handelens historie og geografi ville give de studerende 
et nok så dækkende og nutidsrelevant billede af verden. Det 
ville være meget lettere på basis af handelshistorien at give 
det overblik som man igen og igen forgæves havde forsøgt at 
bibringe eleverne i stedet for udenadslærte historiske data, 
og det ville være muligt at behandle lande som Kina, Japan 
og Tyrkiet, som fik stadig større verdenspolitisk betydning, 
men som normalt faldt uden for historieundervisningen: 


Der blev allerede i 1903, da den nysproglige Retning 
fremkom, talt om en ,,germansk Isolation”, at man ved at 
skyde den romanske Aandsudvikling til Side indskræn- 
kede Elevernes Syn alene til den germanske Aand … [I] al 
fald er det Syn, som anlægges af det nuværende Gymna- 
sium, udpræget europæisk … Handelsgymnasiets Sær- 
præg skulde være det, at det vænner Eleven til en Betragt- 
ning af Menneskets Virksomhed overalt paa den ganske 
Jord og til at betragte sig selv ikke som Germaner, ikke 
engang som Europæer, men som et Led i denne største 

Helhed. Det skulde give Eleverne en Forestilling om 
Menneskets Arbejde for at gøre sig Jorden underdanig og 
af den storslaaede Virksomhed, hvorved det har draget 
den hele Jord ind under sig og nu holder selv de fjerneste 
Egne forbundne.”7 


Blandt reaktionerne på denne grandiose vision er to særlig 
relevante. S.L. Tuxen anfægtede Arups sikkert også bevidst 
hårtrukne udlægning af hvad han havde skrevet om de prak- 
tiske og de litterære aspekter af de nyere sprog, men på en 
måde så det kom til at stå klart at der var alvorlige problemer: 


Det, jeg mener, man kan konstatere, er, at saaledes som 
Undervisningen nu drives i det nysproglige Gymnasium, 
kommer den litterære Side mange Steder ikke til sin Ret, 
og at dette kun forsaavidt kan undskyldes, som den sprog- 
lige Side endnu volder saa megen Vanskelighed, at det 
ikke altid synes let at komme paa Højde med Kravene, 
hvad enten Fejlen nu ligger hos Lærerne, eller i, at man 
har indrømmet Faget for faa Timer.”' 


En lærer, Ingemann Ottosen (der underviste i bl.a. engelsk på 
en københavnsk privatskole), citerede professor P. Heegaard 
for det synspunkt at handelsgymnasiet var hvad erhvervsli- 
vet troede de havde fået med den nysproglige retning i 1903. 
Men det var jo netop dengang blevet understreget at det lit- 
terære og åndsdannende var hovedsagen; kun sådan havde de 
moderne sprog kunnet afløse græsk og latin. Ingemann Ot- 
tosen frygtede dog for at handelsgymnasiet ville blokere for 
en nødvendig reform af den nysproglige linje. Derfor fore- 
slog han at man for de moderne sprogs vedkommende lagde 
hovedvægten, ikke på det (ringe) litterære udbytte, men på 
en ,historisk-social” uddannelse.» Andre foreslog en „so- 

cial-økonomisk” eller „praktisk“ linje, som kunne supplere 
den matematisk-naturvidenskabelige og den ,,akademisk- 
sproglige” — en tidlig tanke om en slags samfundsfaglig gym- 
nasiegren." 

Det er værd at understrege at ikke alle med kontakt til 
erhvervslivet fandt studenterne ubrugelige. Osvald Larsen, 
der var leder af Niels Brocks Handelsskole, hævdede således i 
1925 at de så stærkt udskældte nysproglige, disse „elendige 
Romanlæsere”, faktisk klarede sig glimrende både i handels- 
skolesystemet og i erhvervslivet. Men handelsgymnasiet 
som en fjerde linje blev ikke til noget, erhvervslivets forslag 
til mere samfundsrelevante universitetsdiscipliner heller ik- 
ke. I stedet satsede man på det parallelle system man allerede 
havde opbygget med et handelsgymnasium (Niels Brock) og 
Handelshøjskolen som en alternativ højere læreanstalt. 


Nina Bangs kritik af gymnasiet 


Heller ikke socialdemokraterne var tilfredse med den nye 
linje. I 1925 overværede undervisningsminister Nina Bang — 
sammen med adskillige repræsentanter for erhvervslivet — 
årsmødet i Gymnasieskolernes Lærerforening. Det blev åb- 
net med et foredrag af rektor H.P. Sørensen om „Studenter- 
nes Anvendelse i det praktiske Liv”, og i debatten tilsluttede 
Nina Bang sig den fremførte kritik.” Hun understregede at 
hun ikke ønskede den gamle ordning tilbage, men faktisk gav 
den klassiske linje eleverne kendskab til „alle Sider af et 
Samfundsliv [samt] den romerske Statsforfatning og Stats- 
forvaltning … den romerske Filosofi [og] … — hvad der navn- 
lig vil interessere, tænker jeg, Erhvervslivets Mænd — Kend- 
skab til og Indsigt i de store økonomiske Spørgsmaal”. Den 
nysproglige linje gik derimod „overvejende i filologisk- 
skønlitterær Retning”. Hun indrømmede at der kunne være 

større problemer med at undervise i den moderne klasse- 
kamp end i forholdet mellem slaveejere og slaver i Rom, men 
der måtte ske en radikal kursændring hvis det nysproglige 
gymnasium skulle kunne løse sin opgave. 

En lignende kritik havde hun året før rettet mod univer- 
siteternes vægtning af stoffet. I forbindelse med en omlæg- 
ning af skoleembedseksamen havde det filosofiske fakultet 
fremsendt eksamensfordringer og eksempler på speciale- 
emner til ministeriet, og Nina Bang bemærkede at mens hun 
i latin og græsk „saa Emner, der alsidigt behandlede Kultu- 
ren” — hun nævnte som eksempler ,,agrariske Bevægelser, 
Finans-, Krigs- og Forfatningsvæsen og Filosofi” — fandt hun 
ide moderne sprog kun skønlitterære emner. Hun havde der- 
på tilskrevet universitetet og opfordret til at der blev lagt 
vægt på andre sider end „netop Skønlitteraturen og igen sær- 
lig den ældre Del af den”. Der blev også brugt for megen tid 
på de nyere sprogs „Oldformer“, mens de vordende lærere 
ikke fik tilstrækkelige kundskaber i moderne sprog. 

Nina Bangs kritik var ikke mindst rettet mod faget dansk 
— engelsk fik faktisk ros for at universitetsfagets eksamens- 
fordringer netop omfattede det moderne samfunds sociale og 
politiske forhold — men fik ikke megen effekt. Fakultetet til- 
bød nogle kosmetiske ændringer, men tanken om at man i 
alle fag (med Nina Bangs ord) skulle vække de studerendes 
»Forstaaelse af, hvorledes det arbejdende og erhvervende 
Folk gennem Tiderne har skabt Historien og Sprogene og 
fyldt disse med Udtryk for sin Tankegang”, kunne man ikke 
tilslutte sig. 


Det nysproglige gymnasiums identitetskrise 


Den nysproglige identitetskrise forsvandt imidlertid ikke. 
Det forblev for det første uafklaret om dansk (og historie) 

eller de moderne sprog var at betragte som de nysproglige 
hovedfag.” Og mens man udefra altså fandt linjen alt for 
litterær og verdensfjern, måtte Tuxen omvendt konkludere 
at man ikke fik nok ud af det litterære, fordi den praktiske 
sprogindlæring lagde beslag på en stor del af tiden. Denne 
sprogindlæring havde i begyndelsen været koncentreret om 
aktiv beherskelse af talesproget, i overensstemmelse med 
Otto Jespersens og andre sprogreformatorers ideer, men ef- 
terhånden vandt grammatik og (skriftlig) oversættelse noget 
af det tabte terræn tilbage — mere udpræget i tysk end i en- 
gelsk.-4 Der var dog bred tilfredshed med den klare forbed- 
ring af talefærdigheden. Engelsklærerforeningen fremhæve- 
de at udlændinge ofte forbløffedes over hvor mange danske- 
re der kunne tale fremmede sprog, og gav 1903-loven og den 
moderne sprogundervisning lige fra mellemskolen æren her- 
for. Engelskprofessoren C.A. Bodelsen mente at de danske 
studerendes korrekte udtalelse af engelsk skyldtes brugen af 
lydskrift i undervisningen, men bemærkede samtidig at det 
kneb med intonationen.” 

Meget tyder altså på at den nysproglige linje havde sat 
sig mellem to eller flere stole. Det blev også opfattet som et 
problem at linjen havde ry for at være „blød“ og fremme en 
rent receptiv tilegnelse; undervisningsinspektøren erklærede 
1933 at ville „tage dette bort og gøre den lige saa dyb og lige 
saa god som den matematiske Linje“. Dette skete bl.a. ved 
at indføre mulighed for „laboratorieundervisning“ i sprog- 
fagene, dansk og historie.” Samtidig blev de litterære krav 
strammet op i betænkningen af 1935 — uden at der blev slæk- 
ket på de sproglige. Undervisningsinspektør Højbjerg-Chri- 
stensen mente at der havde været tegn på en ,,udvandet” un- 
dervisning i engelsk og tysk, og derfor havde 1933-betænk- 
ningen opprioriteret de klassiske tekster.” 

Til gengæld ofrede man amerikansk litteratur. Jespersen 

havde i sin læsebog The England and America Reader fra 
1903 inkluderet tekster både fra det britiske imperium og fra 
USA, vel under påvirkning af datidens ,anglo-saxonism”. 
Men det blev ikke nogen udpræget succes. Det ,,er jo sikkert 
en Dyd, at amerikansk Stof overhovedet er medtaget”, sagde 
en forbeholden lærer i 1918. Og da Jespersen genudgav sin 
bog i 1928, var det som A British Reader, da ingen alligevel 
brugte de amerikanske tekster. Anmeldelsen i Gymnasiesko- 
len glædede sig da også over at bogen havde elimineret det 
amerikanske stof, „en uomtvistelig Gevinst for en Lærebog i 
Gymnasiet, hvor man ikke har synderlig Tid at give væk til 
Amerika”.75? På et spørgsmål sidst i tyverne om man stadig 
kunne bruge amerikansk stof, blev der svaret at det udvalg 
der arbejdede med sagen, anbefalede helt at droppe kravet om 
kendskab til „det engelsktalende Amerika”. 

Det skete dog ikke i første omgang. En betænknng fra 
1930 indbefattede endnu i pensum tekster der gav ,,Oplys- 
ning om vigtige Punkter af Englands (eventuelt ogsaa Ame- 
rikas) Historie, politiske Institutioner og sociale Forhold i 
Nutiden”, og en liste med anbefalet læsning indeholdt ved 
siden af 11 engelske forfattere kun én fra USA — Sinclair 
Lewis, der samme år (som den første amerikaner) havde vun- 
det Nobelprisen i litteratur.”>> Men det blev en stakket frist. 
En ny betænkning fra 1933 gentog ganske vist forgængerens 
formulering „eventuelt ogsaa Amerika”, men to år senere 
nævnede hverken anordning eller bekendtgørelse Amerika 
med et ord. De nysproglige elever skulle bibringes „Viden og 
Forstaaelse af Landets Kultur” — og det betød i denne sam- 
menhæng Englands, ikke USA's. Engelsk var blevet et både 
mindre praktisk og mindre globalt fag.7> 

Men åbenbart ikke mindre krævende. Fagudvalget fandt 
således „engelsk Tankegang og Folkekarakter mindre umid- 
delbart tilgængelig for en Dansker” end tysk ditto, hvorfor 

det måtte have flere timer. Argumentet var jo ikke nyt, og 
måske viser brugen af det at engelsklærerne ikke var helt å 
jour med de nyeste tendenser: nogle år forinden havde en 
anmeldelse i Anglo-Dania luftet det modsatte synspunkt, 
som havde været benyttet i midten af 1800-tallet og skulle 
blive enerådende efter 1945, nemlig at danskerne netop var 
åndsbeslægtede med englænderne." 

Et andet argument var at uden en udvidelse af timetallet 
ville arbejdspresset blive så stort at eleverne ville flygte til 
den matematiske linje — hvad de nu gjorde alligevel.>5 Et for- 
slag fra tysklærerne om at ligestille de to sprogfag blev afvist: 
da engelsk var hovedfag ved over 85 % af skolerne, ville det 
gennem en ligestilling reelt blive reduceret og dermed ,staa i 
fare for at forvandle sig fra Kulturfag i retning af Nyttefag”, 
hvad der afgørende ville „nedsætte det nysproglige Gymna- 
siums Værdi og almindelige Omdømme”.;5 

I 1930'erne befandt det nysproglige gymnasium, og ikke 
mindst dets hovedfag engelsk, sig i en identitetskrise. Linjens 
ry for at være ,,blød” førte til forskellige opstramninger, ind- 
førelse af „laboratoriearbejde“ o.l. Dette førte til gengæld til 
et meget stort arbejdspres, og samtidig var det langt vanske- 
ligere at opnå høje karakterer på nysproglig end på matema- 
tisk linje. Engelsk havde måske færre problemer end tysk når 
det gjaldt samtidens litteratur og samfundsforhold, men det 
var blevet et fag uden visioner. England blev præsenteret 
gennem klassikere og „sikre“, formodet eviggyldige tek- 
ster.*7 Samtidig var amerikansk litteratur stort set udelukket 
på et tidspunkt hvor den i oversættelse begyndte at trænge 
ind på det danske marked, og hvor jazz, musicals og film fra 
USA blev en del af kulturbilledet.->? Åndsdannelsen havde 
fortrængt moderniteten. 

Endnu i 1945 angav kun tre af ti danskere at de talte et 
fremmedsprog nogenlunde flydende, og 14% talte tysk mod 


114 


kun 9% engelsk. Men allerede de børn der blev født mellem 
1928 og 1937 havde mere engelsk end tysk i skolen. Det kneb 
mere med den ældre generation, selv om sproget blev et stort 
hit på voksenuddannelser og aftenskoler; de politikere der 
forhandlede med briterne efter krigen, kunne således ikke 
meget engelsk.” Snart blev Danmark til gengæld engelsk- 
talende i en for mange bekymrende grad, og man glemte den 
lange og seje kamp som engelsk sprog og kultur havde måttet 
kæmpe for at blive anerkendt her i landet. 

Forkortelser 


Beretning = 

Beretning om Mødet i De lærde Skolers Lærerforening for 
Aaret 1890/91-1903 

Beretning om Mødet i de højere Almenskolers Lærerfor- 
ening for Aaret 1904-15 

Beretning om Mødet i Gymnasieskolernes Lærerforening 
for Aaret 1916-35 


Meddelelser = 


Meddelelser angaaende de lærde Skoler…1857/78-1902/03 
Meddelelser angaaende de højere Almenskoler 1903/04- 

Noter 


1 Philip Magnus, King Edward the Seventh (Penguin ed.), 359. 

2 Planen om studenterbesøget nævnes i Dansk Tidsskrift (1900), 864, 
som finder at det er den helt rigtige måde at markere 100-året for 
Slaget på reden på. I øvrigt følger fremstillingen nedenfor Jan Kobbe- 
rnagel, Studenterforeningens historie 1890-1980 (I-III, Kbh. 1984- 
85), I, 102-105, som er baseret på Studenterforeningens protokoller. 

3 Formentlig er denne professor identisk med ,,Sekretæren for Viden- 
skabernes Akademi i Berlin”, som Edvard Lehmann året før havde 
citeret for et forslag om at lade engelsk afløse latin som videnskabens 
verdenssprog: E. Lehmann, ,,Det videnskabelige Verdensbroderskab”, 
Dansk Tidsskrift (1900), 602. 

4 Dette sidste var naturligvis en overdrivelse, men det er faktisk rigtigt 
at der var briter der betragtede og betegnede Danmark som et „fore- 
gangsland”, blandt dem udenrigsminister Lord Grey under et besøg i 
København (Politiken, 20. juni 1913), og forfatteren Henry Rider 
Haggard, se min ,,Socialismen, landbruget og imperiet: Rider Hag- 
gard i Danmark 1910”, i: Historiens kultur: metode, kritik, fortæl- 
ling, udg. N. de Coninck-Smith et al. (Kbh. 1997). 

5 Sagen nævnes hverken i Studentersamfundet gennem fem og tyve 
Aar (Kbh. 1907), i Københavns Universitets årbog 1900/01 eller i 
Høffdings eller Jespersens erindringer. 

6 Se Jens Rahbek Rasmussen, „‘No Proper Taste for the English Way 
of Life”: Danish Perceptions of Britain 1870-1940”, i Jørgen Sevald- 
sen, udg., Britain and Denmark: Political, Economic and Cultural 
Relations in the 19th and 2oth Centuries (Kbh. 2003), 61-72, og 
»Danmark og Storbritannien”, i samme og Nils Arne Sørensen, Bri- 
terne og Europa (Kbh. 1997), 119-137. 

7 Edward Said, Orientalism (New York 1978; da. udg. 2002); Benedict 
Anderson, Imagined Communities (2. udg., London 1991; da. udg. 
2001). Jf. Michael Pickering, „The concept of the other”, i: 
Stereotyping: the politics of representation (London 2001), 47-78. 

8 Anthony Smith, National Identity (Penguin 1991); Adrian Hastings, 

The Construction of Nationhood: Ethnicity, Religion and Nationa- 
lism (Cambridge 1997). 

Se Hans Kryger Larsens, Poul Bagges og Niels Finn Christiansens 
bidrag til Dansk identitetshistorie, III (Kbh. 1992). 

Stikprøven fra Den danske Mercurius omfatter numrene dateret 1. 
august 1666-1676 og 1. februar 1667-1677. Frederik Paludan-Müller 
præsenterer i Adam Homo (1841-48), 9. sang, en række nationale 
stereotyper, der tydeligt nok formodes bekendte (udg. Paul V. Rubow, 
Gyldendals Bibliotek 1965, I, 217-219.) Om Wessel, se henvisningen 
i note 37. 

Se Niels Brocks handelsskole 1888-1963 (Kbh. 1963), 21. 

Danmark og Rusland gennem 500 år (SNU, Kbh.1993), især artik- 
lerne af Bent Jensen og S.P. Jensen & Lars Poulsen-Hansen. Også for 
danske klassiske filologer var Rusland et interessant arbejdsmarked, 
se E. Spang-Hanssen, Under Madvigs auspicier (Kbh. 1952). 

Alf Henriques, Shakespeare og Danmark til 1840 (Kbh. 1940); Jør- 
gen Erik Nielsen, Den engelske litteratur og Danmark 1800-1840, I- 
II (Kbh. 1976), kap. I og II; Kirstine Frederiksen, „Tyske Pædagoger i 
det nittende Aarhundrede“, Vor Ungdom (1885), 447. Jf. journalisten 
Franz von Jessens betoning af den altdominerende tyske inspiration i 
dansk presse indtil 1900, citeret Hakon Stangerup, Henrik Cavling 
(Kbh. 1968), 80. 

J.N. Madvig, Livserindringer (Kbh. 1887), 239. 

Citeret Vibeke Winge, „Dansk og tysk 1790-1848“, Dansk Identi- 
tetshistorie, II (Kbh. 1991), 138-139. 

Se debatten mellem Ole Feldbæk og Bernard Eric Jensen i Historisk 
Tidsskrift 92 (1992), 326-352. 

Se senest Claus Bjørn, 1848 — Borgerkrig og revolution (Kbh. 1998). 
Det gav problemer i den nationale opbyggelseslitteratur, der vanske- 
ligt kunne komme uden om den klassiske fjende Sverige. I Gønge- 
høvdingen (1853) og Dronningens Vagtmester (1855) løste Carit 
Etlar problemet ved at gøre tyske lejesoldater (kaptajn Manheimer) 
til de sande skurke og svenskerne (kaptajn Kernbok) til ædle fjender, 
som kun adelens tåbelighed havde tvunget det danske folk i krig 
mod. 

Citeret Ole Stender-Petersen, Kjøbenhavnsposten — organ for „det 
extreme Democrati” (Odense 1978), 50. 

Collegial-Tidende (1845), 730. 

Skandinav“. Udg. Paul Rubow (Gyldendals Bibliotek 1965), II, 217. 

Frede Jensen, „Danmark i russisk sikkerhedspolitik omkring 1900”, 

1911 1921 1931 1941 
84% 77% 72% 61% 


Derimod voksede procentdelen af piger på linjen: 


1911 1921 1931 1941 
31% 44% 46% 50% 

